ބުނާށެ ލޯބި ނުވަނީހޭ (18) – Esfiya\n“މައްސަލައެއް ނެތް. އަހަރެން ބުނެފާނަން.” ކޮނޑު އަރުވައިލަމުން ޒާވިލް ބުނެލިއެވެ. މިކަމުގައި އޮތީ ހަމައެކަނި އޭނާގެ ކުށެއް ނޫނެވެ. ވީއިރު އޭގެ އަދަބު ހަމައެކަނި އޭނާއަށް ލިބޭކަށް ޒާވިލް ބޭނުމެއް ނުވެއެވެ. “ޔޫލީ މަރައިލީ.. ކަލޭގެ.. ބޮޑުދައިތައާ އޭނާގެ ދަރި ނިޝްޔާ.” ޒާވިލްގެ ޖުމުލަ އަރްޒަންއަށް އިވުނީ ހޮނުގުގުރިއެއްގެ ސިފައިގައެވެ. ގަބޫލު ނުކުރެވިފައި ހަޅޭލަވައި ގަންނަމުން އަރްޒަންއަށް ދެފަރާތަށް ބޯހޫރުވައިލެވުނު އިރު ޔަނާލްއަަށްވެސް އަނގަމަތީގައި އަތްއަޅައިލަމުން އަރްޒަންއަށް ބަލައިލެވުނެވެ. ދުވެފައި އައިސް އެގޭގެ ދޮރުމައްޗަށް މަޑުކޮށްލި ނިޝްޔާވެސް އިވުނު ވާހަކަތަކާއެކު ހުރި ތަނަށް ގަނޑުވިކަހަލައެވެ. ފަހަރެއްގައިވެސް ޒާވިލް އެހެން ބުނެފާނޭ އޭނާ ހިތަށްވެސް ނާރައެވެ.\nދެލޯބޮޑުވެފައިހުރި ނިޝްޔާ ލަސްލަހުން ފަހަތަށް ފިޔަވަޅަކަށްފަހު ފިޔަވަޅެއް އަޅަމުން ދިޔައެވެ. އެމީހުންނަށް އޭނާ ނުފެނުނުކަން ނަސީބޭ ނިޝްޔާގެ ހިތަށް އެރިއެވެ. އެވަގުތަކީ އެވާހަކަ ދައްކަން އެންމެ އެކަށޭނަ ވަގުތެއް ނޫނެވެ. ގެއަށް ދިއުމަށްފަހު އަރްޒަން ސުވާލުކުރުމުން ދޭނެ ރަނގަޅު ޖަވާބަކާއި މެދުގައި ވިސްނަން ހިތަށް އަރުވައިލަމުން ނިޝްޔާ ގޮސް ލިފްޓަށް އެރިއެވެ. ޔަނާލްއާ ދެކޮޅަށް އޭނާ އުފުލި ހަތިޔާރު ފަހަރެއްގައިވެސް އޭނާގެ މެޔާއި އަމާޒު ވެދާނެ ކަމަކަށް ނިޝްޔާ ހިއެއް ނުކުރެއެވެ.\nކާރުގައި ގެއާ ދިމާއަށް ދުއްވަމުންދިޔަ ނިޝްޔާ އަދިވެސް އިނީ ޝޮކެއްގައެވެ. އަރްޒަން އެވާހަކަތައް ގަބޫލުކުރާނެބާވައެވެ؟ ނޫނެކެވެ. އޭނާގެ ބޮޑުދައިތައާއި ނިޝްޔާއަށް އަރްޒަން އިތުބާރު ކުރާނެކަން ޔަގީނެވެ. ޒާވިލް އެހެން ބުންޏެއްކަމަކު އޭނާގެ އަތުގައި އެކަމާއި ދެކޮޅަށް ދެއްކޭނެ ހެއްކެތް ނެތްކަން ނިޝްޔާއަށް އެނގެއެވެ. ވީއިރު ހަގީގަތުގައި އޭނާ އެހައި ކަންބޮޑުވާންވީ ސަބަބެއް ނެތެވެ. އެހެނަސް… ތަންކޮޅެއް ލަހުން އެތަނަށް ދެވުނުކަން ނަސީބެވެ. އެހެންނޫންނަމަ ނުވިސްނައި ހުއްޓައި އެފަދަ ހަމަލައާއަކުން އޭނާއަށް ރެކެވޭނެ ގޮތެއް ނުވީސްކަން ގައިމެވެ.\nގަބުވެފައި ހުރި އަރްޒަންއަށް ބަލަހައްޓައިގެން ޒާވިލް ހުރީ ހެވިފައެވެ. އަރްޒަން ވާހަކަ ދައްކާނޭ އިރެއްގެ އިންތިޒާރުގައެވެ. ޔަނާލްވެސް އިރުއިރުކޮޅާ އަރްޒަންގެ ހުދުވެފައި ހުރި މޫނަށް ނަޒަރު ހިންގައިލަނީ ކަންބޮޑުވެފައި ހުރެއެވެ. ނިޝްޔާ އަކީ ނުބައި އަންހެނެއްކަން އޭނާ ދަނެއެވެ. އެހެނަސް ދުވަހަކުވެސް ކުށެއް ނެތް މީހެއްގެ ފުރާނަ އެފަދަ ރަހުމުކުޑަ ގޮތަކަށް ދުއްވައިލައިފާނެ ކަމަކަށް އޭނާ ހިއެއްނުކުރެއެވެ.\n“އަދިވެސް ކަލެއަކަށް ގަބޫލެއް ނުކުރެވޭދޯ.” އަރްޒަން ވާހަކަ ނުދައްކައި ގިނައިރުވާން ފެށުމުން ޒާވިލް ބުނެލިއެވެ. “ތިހެން ބުނެލާ ކޮންމެ ކޮންމެ ވާހަކައެއް ގަބޫލެއް ނުކުރެވޭނެ. އަހަރެންނަށް ކިހިނެއް އިނގެނީ ކަލޭ ތިހަދީ ދޮގު ނޫން ކަމެއްވެސް.” ނިތަށް ރޫއަރުވައިލަމުން އަރްޒަން ޖަވާބުދިނެވެ. “އަހަރެން ދޮގެއް ނުހަދަން. އެއްވެސް ހެއްކެތްނެތި އަހަރެންވެސް މިވަރުގެ ބޮޑު އިލްޒާމެއް މީހެއްގެ ބޮލުގައެއް ނުއަޅުވާނެ ދޯ. އަހަރެންވެސްމީ އެވަރުގެ ބޮޑު މޮޔައެއްނޫން.” އަނެއްކާވެސް ޒާވިލް ބުނެލިއެވެ.\n“ކޮބާ ހެކި؟” އިރުކޮޅަކު ޒާވިލްއާ ދިމާއަށް ބަލަން ހުރުމަށްފަހު އަރްޒަން މަޑުމަޑުން އަހައިލިއެވެ. އެއާއެކު ޒާވިލް އޭނާ ހިފަހައްޓައިގެން ހުރި މީހާގެ އަތުން ސަލާމަތްވާން ތެޅިގަތެވެ. އެމީހާއަށް ޒާވިލް ދޫކޮށްލުމަށް އިޝާރާތް ކޮށްލަމުން އަރްޒަން އައިސް ޒާވިލްގެ ކުރިމައްޗަށް މަޑުކޮށްލިއެވެ.\nއެމީހަކު އޭނާ ދޫކޮށްލުމާއެކު ޒާވިލް އޭނާގެ ޖީބަށް އަތްލަމުން ފޯނު ނެގިއެވެ. އެވަގުތު މިސްވެފައިހުރި ނިޝްޔާގެ ބައިވަރު ކޯލު ތަކެއްވެސް އޭނާއަށް ފެނުނެވެ. އެކަމަށް އެއްވެސް ސަމާލުކަމެއް ދިނުމެއްނެތި ޒާވިލް އޭނާ ބޭނުންވާ ވީޑިއޯ ފޯނުން ހޯދައިލަމުން އޭތި ޕްލޭ ކޮށްލުމަށްފަހު އަރްޒަންއަށް ދިއްކޮށްލިއެވެ. “އެދުވަހު ނިޝްޔާ އަހަރެންނާ ބައްދަލުކޮށްފަ އެދުނީ ޔަނާލްއާ އަރްޒަން ދުރުކުރުވަން އޭނާއަށް އެހީވުމަށް. އޭނަ އަރްޒަންދެކެ ވަރަށް ލޯބިވާ ވާހަކަ ބުނި. އެގޮތަށް ވާހަކަ ދައްކަމުންގޮސް އޭނާއަށް އޮޅުމަކުން ބުނެވުނީ ޔޫލީ މަރާލީވެސް އަރްޒަން ހޯދުމުގެ ބޭނުމުގައޭ. އަހަރެން ހިތަށް އެރި އެވަގުތު އެމައުލޫމާތަކީ އޭނާ އާއެކު މަސައްކަތް ކުރަން ހަދައިގެން އަހަރެން ބެދޭގޮތްވިއަސް އޭނާ އާ ދެކޮޅަށް ބޭނުން ކުރެވޭނެ މައުލޫމާތެކޭ. އެހެންވެ އެވާހަކަ އޭނާ ފެށިގެން ކިޔާދެންވާއިރަށް އަހަރެން ވަރަށް ސިއްރުން ވީޑިއޯއަށްލީ. ނިޝްޔާ އަކަށް ނުވެސް އިނގޭނެ ތިއިން އެއްވެސް ކަމެއް. އަރްޒަން ތީތި ރަނގަޅަށް އަޑުއަހާ. އޭރަށް އެނގޭނެ އަހަރެންގެ ބަހުގެ ތެދުކަން.” އަރްޒަން ފޯނުގައި ހިފުމުން ޒާވިލް ކިޔައިދިނެވެ. އިވުނު ވާހަކަތައް ގަބޫލުނުކުރެވިފައިހުރި އަރްޒަން ފޯނުން ފެންނަމުންދިޔަ ވީޑިއޯއަށް އޭނާގެ ސަމާލުކަން ހުއްޓައިލިއެވެ.\n“އަހަރެންގެ އުމުރުން ފުރާވަރަށް އެޅީއްސުރެވެސް އަހަރެންނަށް ލޯބި ވެވުނީ ހަމަ އެންމެ މީހެއްދެކެ. އެއީ އަރްޒަން. އަހަރެން ހުރީ ކޮންމެ ގޮތެއް ހަދާފަ ނަމަވެސް އޭނާގެ ލޯބި ހާސިލްކުރަން ނިންމައިގެން. އަހަރެން އެކަމަށްޓަކާ ނުކުރަނީ ކޮން ކަމެއް؟ ނުވަނީ ކޮން ގުރުބާނީއެއް. އޭނާގެ ކުރިމަތީގައި އަބަދުވެސް ރީތިވެ ހުރުމަށް އަހަރެން ސަމާލުކަން ދެން. އެކަމަކު އަހަރެންގެ އެއްވެސް މަސައްކަތެއް ކާމިޔާބުވާ ގޮތެއް ނުވި. އަރްޒަން ދެކެނީ އަހަރެންމީ އަބަދުވެސް އޭނާގެ ކޮއްކޮއެއް ގޮތުގަ. އެނޫން ނަޒަރަކުން އޭނާ އެއްފަހަރުވެސް އަހަރެންނާ ދިމާއަށް ބަލައިލަން ހިތަށްވެސް ނާރުވާ. ކިތައްރޭ އަހަރެން މިލޮލުން ކަރުނަ އޮހޮރަމުން ނިދީ. އެކަމަކު އެއަރްޒަންގެ ހިތަށް ހަމަ އެއްވެސް އެއްޗެއް ނޭރި. އަހަރެންގެ ހުރިހާ އުއްމީދެއް ފުނޑު ފުނޑުވީ އަރްޒަން ޔޫލީއާ ރަށްޓެހިވީ ދުވަހު. އެދެމީހުން ދުރުކުރެވޭތޯ އަހަރެން ވަރަށް މަސައްކަތް ކުރިން. އެކަމަކު އެކަމެއް ނުވި. ކައިވެނިކޮށްގެން ޔޫލީ ގެއަށް އައީއްސުރެ އަހަރެން އޭނާއަށް ނަފުރަތު ކުރަން. ޔޫލީއާ މެދު ހަސަދަ ވެރިވޭ. އަހަރެންގެ މިހުރިހާ ކަމެއް އެނގޭ ހަމައެކަނި މީހަކީ މަންމަ. މަންމަވެސް ބޭނުންވީ އަހަރެން އަރްޒަންއާ ދެވަން. ކޮންމެ ގޮތަކުން ނަމަވެސް ޔޫލީ އަރްޒަންގެ ދިރިއުޅުމުން ފައްސާލާފަ އަހަރެންނަށް އަހަރެންގެ ލޯބި ކާމިޔާބު ކޮށްދެން. އެދުވަހަށްފަހު އަރްޒަން ގޭގައި ނޫޅޭ ގަޑީ އަހަރުމެން ދެމައިން ޔޫލީއަށް އެކި ވަރުގެ ގޯނާ ކުރަން. އެކަމަކު އެއަންހެންކުއްޖާ އެއްވެސް ކަމަކާ ޝަކުވާ ކުރާތަނެއް އަހަރެން ނުދެކެން. އަހަރެންނަކަށް ހިއެއްނުވޭ އޭނަ މިއިން އެއްވެސް ވާހަކައެއް އަރްޒަން ގާތުގަވެސް ބުނިހެނެއް. އެކިގޮތްގޮތުން ގޯނާ ކުރީމަވެސް އޭނަ ގެއިން އަމިއްލައަށް ނުކުމެގެންދާ ޚިޔާލެއް ނުކުރި. ވަރެއްގެ އަންހެނެއް އެއީ. އެހާވަރު ކުރީމަވެސް ދާކަށް ނޭނގުނު ވިއްޔަ. ވަރަށް ފޫހިވޭ. އެހެން އުޅެނިކޮށް އޭނާ ބަނޑުބޮޑުކަން އަހަރެމެންނަށް އިނގުނީ. އަހަރެންނަށް ނޭނގުނު ހުރެވުނުތަންވެސް. އޭގެފަހުން އަހަރެންގެ މަންމަ ދިން ޚިޔާލެއް އެއީ. އޭނާ ވިހާދުވަހު މަރާލަން. އެޚިޔާލު އަހަރެންނަށްވެސް ވަރަށް ކަމުދިޔަ. އެއީ އޭރު އަހަރެމެންނަށް ޔަގީންވެފަ އޮތީ އަހަރެމެން ކޮންމެ ގޮތެއް ހެދިއަސް އޭނަ އަރްޒަންގެ ދިރިއުޅުމުން ދުރަށް ނުދާނެކަން. އަނެއްކާ ވިހެއުމުގެ ތެރޭގަ މަރުވުމުން ހީވާނެ ދޯ އަސްލު މަރެކޭ. ހެހެހެ. އެހެންވެ އެދުވަހު އޭނާ ވިއްސުމުގެ ކަންތަކާ ހަވާލުވެހުރި އެންމެ އިސް ޑޮކްޓަރަށް ފައިސާގެ ދަޅަ ދައްކައިގެން އަހަރެމެން އެކަން ކުރީ. އަސްލު އެކަމުގަ އެންމެ އިސްކޮށްހުރީ މަންމަ. އަހަރެން މަންމަ ބުނާ ބައެއްކަންތައް މަންމަ އަށް ކޮށްދިނީ. މިވާހަކަ އެއްވެސް މީހެއް ގާތުގަ ނުބުނައްޗޭ. ޒާވިލް ގާތުބެސް މިބުނީ އަސްލު ޒާވިލްއަށް އަހަރެން ވަރަށް އިތުބާރު ކުރާތީ. ހެހެހެ.”\nއެވީޑިއޯ ކޮޅު ނިމުނު އިރު އަރްޒަން ހުރީ ބުނާނެ އެއްޗެއް ނޭނގި ހުއްޓުން އަރައިފައެވެ. އެވަރުގެ ބޮޑު ދެރައެެއް ތިމާ އެންމެ ގާތްކޮށް ދެކުނު މީހުންގެ ފަރާތުން ލިބުމުން ހިތަށް އަސަރު ނުކުރާނީ ކާކުގެ ހެއްޔެވެ؟ ގަބޫލުކުރަން ދަތިވިއެއްކަމަކު ހަގީގަތް އެވަނީ އޭނާގެ ކުރިމަތީގައެވެ. އޭނާ މައެއްގެ ގޮތުގައި ދެކުނު މީހަކާއި އަމިއްލަ ކޮއްކޮއެއްގެ ގޮތުގައި ދެކުނު މީހެއް އޭނާގެ މުޅި ދިރިއުޅުން އެފުށްމިފުށަށް ޖަހައިލީއެވެ. ޔޫލީގެ ވަކިވުމަށްފަހު އަރްޒަން އުޅުނު ހިތްދަތިހާލުވެސް އެމީހުނަށް ނުފެންނަނީ ހެއްޔެވެ؟ އެއްވެސް ކުށެއްނެތި ތުއްތު ތުއްތު ފުރާނައެއް މައިމީހާ އާއި ވަކިވެގެން ދާނެކަންވެސް އެމީހުނަށް ނުވިސްނުނީހެއްޔެވެ؟ އަރްޒަންއަށް ބުމަގޮށް ޖަހައިލަމުން އަތްމުށްކަވައިލެވުނެވެ. ކޮންފަދަ އަނިޔާވެރި ބައެއް ހެއްޔެވެ؟ އެވަރުގެ ބައަކަށް އޭނާގެ ހަޔާތުންވެސް ޖާގައެއް ނެތެވެ.\n“މިހާރު ޔަގީން ވެއްޖެއެއްނު. އަދި ބުނަން. އަހަރެން ހަގީގަތުގަ މިތަނަށް އައީވެސް ނިޝްޔާ އަހަރެން ފޮނުވައިގެން. އޭނާއަށް އެހީވުމުގެ ގޮތުން. މިހުރިހާ ކަމެއްގެ ފަހަތުގަވެސް ހުރި މީހަކީ ނިޝްޔާ.” ޒާވިލް ފާޑަކަށް އަރްޒަންއަށް ބަލައިލަމުން އިތުރުކޮށްލިއެވެ. ދެފަރާތަށް ބޯހޫރުވައިލަމުން އަރްޒަން އެވީޑިއޯ ކޮޅު އޭނާގެ ފޯނަށް ފޮނުވިއެވެ. އޭރުވެސް ޒާވިލް އާއި ޔަނާލް އެހުރިގޮތަށް ހުއްޓެވެ. ޔަނާލް ވެސް ހުރީ އިވުނު ވާހަކަތަކުން އަޖައިބުވެފައެވެ. ނިޝްޔާ އަކީ އޭނާ ހީކުރިވަރަށް ވުރެވެސް ނުބައި އަންހެނެއްތާއެވެ.\nކުއްލިއަކަށް އެގޭތެރެއަށް ވަތް ޕޮލިހުން ފެނިފައި ޒާވިލްގެ އިތުރުން ޔަނާލްއާއި އަރްޒަންވެސް ހައަރާންވެ ސުވާލު އުފެދިފައި އެމީހުނަށް ބަލައިލިއެވެ. “އަހަރެން ޕޮލިހުންނަށް ގުޅީ. އޭނާ ކުރި ކުށުގެ އަދަބު އޭނާއަށް ލިބެންވާނެ.” ޒާވިލްގެ ފަހަތުގައި ހުރިމީހާ އެހެން ބުނުމުން ބޯޖަހައިލަމުން ޝުކުރުވެރި ކަމުގެ ނަޒަރަކުން އަރްޒަން އެމީހާއަށް ބަލައިލިއެވެ. “އަރްޒަން ނޫން. އަރްޒަން ބުނީމެއްނު އަހަރެން ދިޔަ ދޭނަމޭ.” ހާސްވެފައިހުރި ޒާވިލް އަވަސް އަވަހަށް ބުނެލިއެވެ. “އަހަރެން އެއްފަހަރުވެސް އެެހެން ނުބުނަން. އެހެން ނޫނަސް ކަލެއަކީ ހަގީގަތުގަ ޔަނާގެ ކުށްވެރިއެއް. ކަލެއަށް ހަދާނެ ގޮތެއް އެނގޭނީ ޔަނާއަށް. އަހަރެން އެކަމުގެ ފުރިހަމަ ބާރު ޔަނާއަށް ދީފިން.” ހިތްދަތި ގޮތަކަށް ޔަނާލްއަށް ބަލައިލި އަރްޒަން ބުނެލިއެވެ. ޔަނާލްއަށް އެއަޑު އިވިފައި އަރްޒަންގެ މޫނަށް ބަލައިލަމުން ޒާވިލްއަށް ބަލައިލެވުނެވެ.\n“ޔަނޫ.. އަހަރެން.” ޒާވިލް އަމިއްލަ ދިފާއުގައި ވާހަކަ ދެއްކޭތޯ މަސައްކަތް ކުރިއެވެ. ފެންކަޅިވެފައިހުރި ޔަނާލް ޒާވިލްއާ ދިމާއަށް ހިނގައިގަތުމުން އެންމެންގެ ނަޒަރު އޭނާއަށް ހުއްޓުނެވެ. ޒާވިލްގެ ކުރިމައްޗަށް ހުއްޓިލަމުން ޔަނާލް އޭނާގެ އަތުގައި ހުރި ބާރެއް ލައިފައި ޒާވިލްގެ ކަންކަށިމައްޗަށް ހޫނު ހަމަލާއެއް ދިނެވެ. ވީތަދާއެކު ޒާވިލްއަށް މަޑުމަޑުން އެހިސާބުގައި އަތްކާތައިލެވުނެވެ. “ޒާވިލްގެ ކޮންމެ އަނިޔާއަކަށް އަހަރެން ކެތްކުރިން. ދުވަހަކު ޝަކުވާއެއް ނުކުރަން. ކަލޭ އަހަރެންގެ ދިިރިއުޅުން ނަރަކައަކަށް ހަދައިލުމުންވެސް އެކަމަށްވެސް އަހަރެން ކެތްތެރިވިން. އަހަރެންގެ.. އެއްވެސް ކުށެއްނެތި.. ކިތަށް އަނިޔާ މިހިތަށް ދިނިން.. އެއިން ކޮންމެ ކަމަކަށް.. އަހަ.. އަހަރެންނަށް މައާފު ދެވިދާނެ.. އެކަމަކު.. މިރޭ ކަލޭ އަހަރެންނަށް ދޭން އުޅުނު ރަހުމު ކުޑަ އަނިޔާއަކަށް އަހަރެންނަކަށް މައާފެއް ނުކުރެވޭނެ. އަހަރެންގެ ބޮލުގަ އެޅުވި އެނުބައި އިލްޒާމަކަށް މައާފެއް ނުދެވޭނެ. ކަލެއަށް ހައްގު އަދަބު ލިބެން އަހަރެން ބޭނުން.” ޔަނާލްގެ ވާހަކަ ނިމުނުއިރު އަރްޒަންގެ ތުންފަތް މައްޗަށްވަނީ ފަނޑު ހިނިތުންވުމެއް ވެރިވެފައެވެ. އެހެނަސް ޒާވިލްގެ މޫނު ލަދުން އިސްޖެހިގެން ދިޔައެވެ. ޔަނާލްގެ ވާހަކަތަކާ ދެކޮޅު ހަދާނެހައި ހިތްވަރެއް އޭނާގެ ކިބައިގައެއް ނެތެވެ. އޭނާ އެކަމާއި ދެކޮޅު ހަދާނީވެސް ވަކި ކޮންދުލަކުން ހެއްޔެވެ؟\nޔަނާލްގެ ނިންމުން އަޑުއިވުމާއެކު ޕޮލިހުންގެ މީހަކު އައިސް ޒާވިލް ހައްޔަރު ކުރިއެވެ. ގަދަހަދަން ނުކެރިފައި އޭނާއަށް އެހުރިގޮތަށް ހުރެވުނީއެވެ. އެވަގުތު އަރްޒަން އެތަނުން އިސްކޮށްހުރި މީހާއާ ގާތްވެލުމަށްފަހު ޒާވިލްގެ ފޯނުގައިއިން ވީޑިއޯ ދައްކަމުން ކޮންމެވެސް ވާހަކަތަކެއް ދެއްކިއެވެ. އަރްޒަންގެ ވާހަކަތަކާ އެމީހާ އެއްބަސްވާކަން ހާމަވަމުން ދިޔައީ ދޭތެރެ ދޭތެރެއިން ބޯޖަހައިލާ ގޮތުންނެވެ. އެމީހުން ޒާވިލް ގޮވައިގެން އެގެއިން ނުކުތުމާއެކު އަރްޒަން އޭނާއަށް އެހީވެދިން މީހާއަށް ޝުކުރުވެރިވިއެވެ. އެމީހާވެސް ހިނިތުންވެލަމުން އަރްޒަންގެ ކޮނޑުގައި މަޑުމަޑުން ޖަހައިލުމަށްފަހު އެގެއިން ނުކުތެވެ.\nޔަނާލްއާ އެކު އެކަނިވުމުން އަރްޒަން ޔަނާލް ގާތަށް ޖެހިލަމުން އޭނާގެ އަތުގައި ހިފައި ގެނެސް ކުޑަކޮށް ބައްދައިލިއެވެ. “ޔަނާ. ނިޝްޔާއާ ބޮޑުދައިތަގެ އެނުބާ އަމަލަށް އެމީހުނަށްވެސް ޝަޒާ ލިބެން ވާނު. އަހަރެން މިދަނީ ގެއަށްދާން. ޕޮލިހުންވެސް އަހަރެންނާއެކު ދާނެ. ޔަނާވެސް ހިނގާ. މިރޭ އެއްގޮތަކަށްވެސް ޔަނާ މިތަނުގަ އެކަނި ހުންނާކަށް އަހަރެން ބޭނުމެއް ނުވޭ. ގޭގެ ދޮރުވެސް އެހުރީ ހަލާކުވެފަ. ދެން އެތަން ހެދޭނީވެސް މާދަމައިން.” ޔަނާލްގެ ކޮލުގައި ފިރުމައިލަމުން އަރްޒަން ބުނެލިއެވެ. އެއްވެސް ދެކޮޅު ހެދުމެއްނެތި ޔަނާލް ބޯޖަހައިލިއެވެ. އަރްޒަންގެ ފަހަތުން ގެއިން ނުކުމެ އޭނާގެ ކާރަށް އަރައި ހަމަޖެހިލުމާއެކު އަރްޒަން ކާރު ދުއްވައިލިއެވެ. އެމީހުންގެ ފަހަތުން ޕޮލިސް ޖިޕްވެސް ދުއްވައިލިއެވެ.\nކާރު ދުއްވަންއިން އަރްޒަންއަށް އިރުއިރުކޮޅާ އަތް މުށްކަވައިލެވެއެވެ. ނިޝްޔާ ދައްކައިފައިހުރި ވާހަކަތައް އެސިކުނޑީގައި އެނބުރެމުން ދިޔައެވެ. އޭނާ ދުވަހަކުވެސް އޭނާގެ އުފާތަށް ފޭރިގަތް އެނުލަފާ ކުށްވެރިންނަކަށް މައާފެއް ނުކުރާނެއެވެ.\nގެއަށްވަތް އަރްޒަންގެ ފަހަތުން ޔަނާލްވެސް ވަނެވެ. ރޭގަނޑުގެ ެވަގުތުކަމުން ގޭތެރެއަށް ވެރިވެފައިވީ ހަމަހިމޭންކަމެވެ. ފަނޑު އަލިކަމެއް ވެރިވެފައިއޮތް ސިޓިންގް ރޫމް ދައްކަނީ ހުވަފެނީ ގޮތަކަށެވެ. ޔަނާލްއަށް އެކި ދިމަދިމާއަށް ނަޒަރު ހިންގައިލެވުނެވެ.\nހާޝިމާ ގޮވައިގެން ކޮޓަރީގައިހުރި ނިޝްޔާ ހާސްވެފައި ހުރީ ވެގެން އުޅޭގޮތް ހާޝިމާ ގާތުގައި ބުނާނެގޮތެއް ނުވިސްނިގެންނެވެ. “ދަރިފުޅާ ހެޔޮނުވާނެ ތިވެގެން އުޅޭގޮތެއް ނިކަން ބުނެބަލަ. މިހާރު މަންމަވެސް ހާސްވަން ފަށާފި.” ދެކޮޅަށް ހިނގަމުންދިޔަ ނިޝްޔާއަށް ބަލަން އިން ހާޝިމާ ހިތްހަމަނުޖެހިފައި ބުނެލިއެވެ. ނިޝްޔާ ކިހިނެއްވެގެން އުޅޭ ރެއެއްބާވައޭ އޭނާގެ ހިތަށް އަރަމުންދިޔައެވެ.\n“ބޮޑުދައިތާ” ކުއްލިއަކަށް އޭނާގެ ނަމުން އަރްޒަން ހަޅޭލަވައިގަތް އަޑުއިވިފައި އޭނާ ދިޔައީ ސިއްސައިގެންނެވެ. ހައިރާންކަމާއެކު އަވަސް އަވަހަށް އިންތަނުން ތެދުވަމުން އެކޮޓަރިން ނުކުންނަން ހާޝިމާ ހިނގައިގަތެވެ. “ނޫން މަންނާ ނުދޭ. ޔަގީން އަރްޒަން އެވާހަކަތައް ގަބޫލުކުރީކަން.” ހިތްއަވަސްވެފައިހުރި ނިޝްޔާ ހާޝިމާގެ އަތުގައި ބާރަށް ހިފަހައްޓަމުން ބުނެލިއެވެ. “ކޮންކަމެއްތަ؟ އަރްޒަން އެހާ ބާރަށް ގޮވާނީ ކޮންމެވެސް ބޮޑުކަމެއް ވެގެން. ދެންވެސް ހިނގާބަލަ.” ނިޝްޔާގެ ވާހަކަތައް އަޑުއެހުމެއްނެތި ހާޝިމާ ނިޝްޔާގެ އަތުގައި ހިފަމުން ދޮރު ހުޅުވައިލުމަށްފަހު ނުކުތެވެ. އަދި ހަރުފަތަތައް ގިރާކުރަމުން އަވަސް ހިނގުމެއްގައި ފައިބަން ދިމާކޮށްލިއެވެ. އެހެނަސް ފަސްޖެހިފައި ތިރީގައިހުރި އަރްޒަންއާއި ޔަނާލްއަށް ބަލަހައްޓައިގެން ނިޝްޔާއަށް ހުރެވުނީއެވެ. ވާންމިއުޅެނީ ކިހިނެއްކަން އޭނާއަށް އިހުސާސުވާ ކަހަލައެވެ. އަރްޒަންގެ އަޑަށް ޝިހާމުވެސް އޭނާގެ ކޮޓަރިން ނުކުމެގެން ތިރިއަށް އައެވެ.\n“ދަރިފުޅާ ކިހިނެއްވީ؟ މީ ކޮންކުއްޖެއް؟” ޝިހާމު އައިސް އެތަނުގައި ހުއްޓިލަމުން އަހައިލިއެވެ. އެއްްވެސް ޖަވާބެއް ދިނުމެއްނެތި ރުޅިވެރި ނަޒަރަކުން އޭނާ ބަލައިލީ އެމީހުންގެ ގާތަށް އައި ހާޝިމާ އަށެވެ. “ތެދެއް ދަރިފުޅާ. މީ ކޮންކުއްޖެއް؟ އަނެއްކާ ޔަނާލް ތަ؟” ނިޝްޔާ ދައްކައިފައިވާ ވާހަކަތަކެއް ހަނދާން ކޮށްލަމުން ހާޝިމާ އަހައިލިއެވެ. “ކަލެއަކަށް ނެތް އަހަރެންނާ ދިމާއަށް ދަރިފުޅު ކިއުމުގެ ހައްގެއް.” އަރްޒަންގެ އަޑު މުޅި އެތަނުގައި ގުގުމައިގެން ދިޔައެވެ. ދެލޯބޮޑުކޮށްލަމުން ގަބޫލު ނުކުރެވިފައި ހާޝިމާއަށް އަރްޒަންއަށް ބަލައިލެވުނެވެ. މިނޫނީ ދުވަހަކުވެސް އަރްޒަން އޭނާ އާއި އެފަދަ އިހުތިރާމު ކުޑަ ގޮތަކަށް ވާހަކަ ދައްކާފައެއް ނުވެއެވެ.\n“އަރްޒަން. ބަލަ އެއީ އަރްޒަންގެ ބޮޑުދައިތައޭ. ކޮންގޮތަކަށް ތިވާހަކަ ދައްކަނީ؟” އަރްޒަންގެ ރާގު ހުރިގޮތުން ހިތްހަމަ ނުޖެހިފައި ޝިހާމު ބުނެލިއެވެ. “އެވަރު އޭނަ ނުވިސްނިއިރު އަހަރެން ކީކުރަން ވިސްނަންވީ؟” އަނެއްކާވެސް އަރްޒަން ބުނެލިއެވެ. “އަރްޒަން. ރުޅި މަޑުކޮށްފަ ތިވެގެން އުޅޭގޮތެއް ބުނެބަލަ.” ޝިހާމުގެ އަޑުވެސް ބާރުވެގެން ދިޔައެވެ.\n“ތެދެއް އަރްޒަން. ބުނެބަލަ. ބޮޑު ދައިތައަށް ގޯސްކޮށް ކަމެއް ކުރެވުނީތަ؟” ހިތުޖެހިފައި ކަމަށް ހެދެމުން ހާޝިމާ އަހައިލިއެވެ. “އާން. ވަރަށް ބޮޑުކަމެއް. ނިކަން އަމިއްލަ ނަފުސާ ސުވާލުކޮށްލަބަލަ އަހަރެންނަށް ދެރައެއްދޭން އެއްވެސް ކަމެއް ކުރެވުނުތޯ؟” ޝަހާދަތް އިނގިލި ހާޝިމާއާއި ދިމާއަށް ދިއްކޮށްލަމުން އަރްޒަން ހަޅޭލަވައިގަތެވެ. “ކިހިނެއްތަ ވެގެން މިއުޅެނީ؟” ވާނުވާ ނޭނގިފައިހުރި ޝިހާމު އަނެއްކާވެސް އަހައިލިއެވެ. “މިހިރަ އަންހެނާއާއި އޭނާގެ ދަރި ކުރެން އަހާބަލަ ބައްޕާ. އެމީހުންނަކީ އަހަރެން ހީކުރިފަދަ ބައަކަށް ނުވި. އެއީ އެއަށްވުރެ މާ ނުބައި އަމިއްލަ އެދުން ބޮޑު ބައެއް.” ރުޅިން ތުރުތުރު އަޅަމުންދިޔަ އަރްޒަން އަނެއްކާވެސް ހަޅޭލަވައިގަތެވެ.\n“އަރްޒަން ތިފަދަ އެއްޗެއް ބުނަން ހެޔޮވެސްނުވާނެ. ބޮޑުދައިތަ ދުވަހަކުވެސް އަރްޒަންއަކާ ނިޝްޔާއަކާ ތަފާތުކޮށްފައެއް ނުއޮންނާނެ. ކިހާ ލޯބިން އަރްޒަން ގެންގުޅުނީ. އައިކްދެކެވެސް ބޮޑުދައިތަ ލޯބިވަނީ އަމިއްލަ ދަރިއަކު ފަދައިން. އެދަރިފުޅުގެ މަންމަ ނެތްކަމުގެ އިހުސާސު ވިޔަކަ ނުދެން. ބޮޑުދައިތައަކަށް ނޭނގެ ބޮޑުދައިތައަށް ގޯސްކޮށް ކުރެވުނީ ކޮންކަމެއްކަމެއް. އެކަމަކު ގޯސްކޮށް ކަމެއް ކުރެވިފަ ވާނަމަ މައާފަށް އެދެން.” ލޮލުން އޮހޮރެމުންދިޔަ ކަރުނަތައް ފުހެލަމުން އިސްޖެހިފައި ހާޝިމާ ބުނެލިއެވެ.\n“އާން ނޭނގޭނެ. ތިކަހަލަ މީހަކު ބޭނުމެއްނުވާނެ އަމިއްލަ ކުށްތައްމަތިން ހަނދާން ކުރާކަށްވެސް. އަދި ވަރަށް ހެޔޮމީހަކަށްވެގެން ބުނެފިއެއްނު އައިކް ދެކެ ލޯބިވެސްވަނީ އަމިއްލަ ދަރިއަކު ފަދައިންނޭ. މަންމަ ނެތް ކަމުގެ އިހުސާސު ވިއަކަ ނުދެމޭ. ބަލަ ކަލޭ އައިކްދެކެވީ ލޯބި ކޮބާ ކަލޭ އޭނާގެ މަންމަ އެއްވެސް ކުށެއްނެތި މަރާލިއިރު؟ ކޮބާހޭ؟ މިއަދު ކަލެއަކަށް ނެތް ތިދުލުން އައިކްގެ ނަން ގަތުމުގެ ހައްގެއްވެސް. އޭނާގެ މަންމަ މަރާލާފަ ކަލޭއަކަަށް ނުބުނެވޭނެ އައިކް ދެކެ އަމިއްލަ ދަރިއަކު ފަދައިން ލޯބިވާ ވާވަހަކައެއް. ކަލޭގެ އޮތީ އަމިއްލަ އެދުން. ތީ އަހަރެންގެވެސް އަދި އައިކްގެވެސް ކުށްވެރިއެއް.” އަރްޒަންގެ ވާހަކައިން ދެލޯބޮޑުކޮށްލަމުން ދެފަރާތަށް ބޯހޫރުވައިލައިފައި ހާޝިމާއަށް ފަހަތަށް ފިޔަވަޅެއް އަޅައިލެވުނެވެ. ސިޑިމަތީގައިހުރި ނިޝްޔާއަަށްވެސް ދެލޯމަރައިލަމުން ތުންފަތުގައި ބާރަށް ދައިގަނެވުނެވެ.\n“އަރްޒަން. ހުއްޓާލާ. ކޮންފަދަ ބޮޑު އިލްޒާމެއް. ކަލެއަށް ތިވަރުގެ ނުބާ އިލްޒާމެއް އޭނަ ބޮލުގަ އަޅުވަން ކެރުނީވެސް ކިހިނަކުން؟ ބަލަ އެއީ ކަލޭ މަޔަކާ ނުލާ ބަލައި ބޮޑުކުރި މީހާއޭ. އެވަރުވެސް ކަލޭ ހަނދާން ނެތުނީތަ؟” އައި ރުޅިއާއެކު ޝިހާމު އަރްޒަންއާ ދިމާއަަށް ހަޅޭލަވައިގަތެވެ. އަރްޒަން އެހެން ބުނަންވީ ސަބަބެއް އޭނާއަކަށް ނުވިސްނުނެވެ. އެހެނަސް އޭނާގެ ކޮއްކޮ އެފަދަ އަމަލެއް ނުކުރާނެކަން ޝިހާމަށް ޔަގީންވެއެވެ.\nSalaam all.. So here is the nxt part.. Hope u all like this part too. Let me knw the mistakes n enjoy reading all.. I guess dhn onnaany lst part.. So in sha allah maadhan reyga nxt part upkohlaanan.. Kyp waiting.. Haveav v nice day.. Love u all my dears❤?\nMasha allah..varah furihama!!!\nWoooooowwww, waiting for the next part curiously, you’re so great love\nAwwn thanks alot love❤\nMe first dhw?\nMifahru third dhw dear. Hehe?\nwooow, vrh salhi mi part vx,,, finally,, nishyaa n eyna mom aa zaavil ge faraathun salaamaiii v dhw..nau thy haadha molhu kujjekey stry liyan, nau mi haaru mi stry nimen thr miulhenii? ehaa avahah nuninnmahche nge…..nau mihaaru bali okkayy thr?? love yuh n ur stry,…nxt part vrh kiyaahithun mi huryy……….waitinggggggg\npoor nishya maa gadda vefa ulhenikoh landeh libijje eh nu. finally yanal and arzan can live happily. love the whole story. waiting for the next part\nWow….. varah varah varah reethi……\nMaadha allah nau dear….v v v v v v rythi….whn next ????????? luv u more ???❤❤\nWowwww. Vvv nice. Can’t wait for next part. Avahah up kohdhyba\nMasha Allah .dear v v rythi.\nAlhe adhi miadhu 1 part up vaane tha?? V kiyaa hithun mihury\nAlhey haadha goahey dhw emeehun.. story kuriah gendhaaleh furihama kamun hama bunaane ehchehves neyngey.. hama kosvaahaavey.. thy molhu vaahaka liyun therieh.. sifakurumah ves furihama kamun hama bunaane ehcheh neyngey.. Luv u\nAlhey haadha dhigu inthixaare k nau…kiyaahithun mihaaruvx keiivany ehnoon…haadha reeiichey mi story. ..Perfect ? dhn knme gotheh viyas maadhamaa reah keii kuranthaa jeheynee …nau varh molhu vaahaka liyan ..maashaa allah..love your stories nau❤anyway curiously waiting for the next part..\nWow vvv salhi but feeling little sad that this wonderful story is going to end soon. Hehe\nWaiting for the nxt part ???\nYes yes mivanee ragalha. Kuvverinnah haggu adhabu liben jeheyne\njust wow hama… varah reethi emeehunnah landu libunu goiii… i jst love this\nOMG hama bunaane ekahcheh ves neiiiiiiii….. vrh habeys …. ?????❤❤❤❤❤❤curiously waiting4nxt part…. mihaathanah kiyunu enme salhi stry kane myy … ????thankxx nauu ….keep it up… luv yuh??????\nOMG.. Finally emyhun bust vyehithi gothakah dhw ?????????hebe.. Ma gahdaa vanyaa vaany thihen..?????? So arzan and yanaal can live happily????☺☺☺☺☺… Avahah arzan ge dad ahevideo dhahkaa?????… BTW vvvvv reethi MashaAllah ????????????waiting vvv Curiously fir thr nxt part… Haadha haadha haadha haadha haadha reehcheyy…. Sifakurun hama obines to the Max.. Alhe bau sis ananvy ehnu olevel ga maya ge story liyedhen..??????????????????? Im sure eyrun maya ah full libeyne stiry in..??????????? Heeheh just kidding ingey sis????????.. Lwbi vwy hessss??????????????????????????a\nAdhi vaahaka nunimmaba..pls.. in love with the story..??\nthen gennan vee biruveri vaahaka eh nau..\nthink about this nau\nWow story is very nice?????thee yaasmeen Ali Zahir dhatha tha?❤❤❤❤❤❤❤❤❤❤❤❤❤\nOmj haadha reehchey mipart next part vex mihaa reethivaanekamah ummeedhu kuran\nnau khba 19th part waitin\nnau whn nxt part??? vrh wait kuran eb, genesdhy ba avahah\nNau kobaa tha next part????\nnau khba nxt part??? still waitinggggg\nAlhey kobaathr next prt… Can’t wait.. Ava’s koh dheebala plz plz nau\nKOBBA NEXT PART\nNauu bunefa ebaaneynun mirey up kohlaanameyy so patientlyy wait readers….\nohhh ehn dhw evy samm akh neynge nau ehn bunefa inn kameh…n thnx zeek ekan buneladhunyma\nnau khba 19th part??? vrh wait kuran eba plxxx avahahepart genesdhybr\nKeevve reply nukuranee\nMirey up kollaanntha vvvreethi inthizaaruga minee dhoonee\nThank u sooo much everyone.. Sry vaki vakin rep nukurevunyma.. I was bxy.. Sry v bodah all?.. Btw thanks alot really. Love u guys sooooooo much.. ❤?❤\nWow… Maahaa allha nice stroy nau?????❤????????????❣❣❣❣❣waiting next part,…..\nލޯބި April 18, 2013\nލޯބި August 25, 2018


(23 އޯގަސްޓް 2021 އާ ގުޅޭ)\nލަމްހާގެ ފަހަތުގައި ދުރުގައި ބަލަން ހުރި އީހާނަށް ނީރާގެ ނަޒަރު ދަތުރުކޮށްލިއެވެ. އޭނާ ހުރީ ނީރާއަށް ނަޒަރު ހުއްޓާލައިގެންނެވެ. އަމާޒުވެލި ނަޒަރު އެހާމެ އަވަހަށް ވަކިވީ ނީރާގެ އަތުގައި ހިފައިގެން އޭނާގެ ކޮޓަރިއާ ދިމާއަށް ލަމްހާ ދިޔައީމައެވެ.\nފާޚާނާއިން ނީރާ ނުކުތުމުން ރީތިވާ މޭޒު ކައިރީ އޭނާ ބައިންދާ ހެއާޑްރައިޔާއިން ބޯހިއްކައިދޭން ލަމްހާ ފެށިއެވެ. ކުރިމަތީ ހުރި ލޯގަނޑުން އޭނާ ނީރާގެ ހަރަކާތްތަކަށް ބެލިއެވެ. އިސްތަށިގަނޑު ހިކިއްޖެހެން ހީވުމުން ހެޔާޑްރައިއާ ނިއްވާލާފައި ލަމްހާ ވާހަކަދެއްކިއެވެ.\n"ކޮންތާކަށް ދިޔައީ؟ ރޭގައި ނުނިދަނީތަ؟ ލޯ ވެސް ހާދަ ރަތޭ." ލަމްހާ އަހާލިއެވެ.\n"ހިނގާލަން ދިޔައީ. ފްރެޝް ވައިކޮޅެއް ލިބޭތޯ..." ނީރާ މިހެން ބުނެލުމާއެކު ފިނިނޭވާއެއް ދޫކޮށްލިއެވެ. ހިތްވަރު ނެރޭ ފަދައިންނެވެ. ހިތަށް ލިބިފައިވާ އުދާސްކަމާއި ނުތަނަވަސްކަން ހާމަކުރަން ފަށާނީ ކޮންހިސާބަކުން ކަމާމެދު ނީރާ ވިސްނާލިއެވެ. އީހާނާ ނީންނާނަމޭ ބުނެފައި ލައިޒަލްގެ ނަން ހާމަކުރުމުން މަންމަ ކަންތައްކުރާނީ ކިހިނެއްބާއޭ ނީރާގެ ހިތަށް އަރަމުންދިޔައެވެ. ލައިޒަލްއާ މެދު މަންމަ ނުރިހިއްޖެނަމަ ދެން ހަދާނީ ކިހިނެއް ހެއްޔެވެ. ނީރާއަށް އެއްޗެކޭ ނުބުނެވިގެން އުޅެނިކޮށް ލަމްހާ ވާހަކަދައްކަން ފެށިއެވެ.\n"ނީރާ ކަމަކާ ވިސްނަނީތަ؟ މިހާރު ދެން ހަމަޖެހިބަލަ. މަންމަ މިހުރީ ވަރަށް އުފަލުން. މަންމަގެ އެއްވެސް މައްސަލައެއްނެތް ތި ދެކުދީން ގުޅުމަކުން، ތެދަށް ބުނަންޏާ ދަރީންގެ ފަރާތުން އަހަރެންނަށް ލިބޭނެ އެންމެ ބޮޑު އުފަލާއި ހިތްހަމަޖެހުންމީ، ނަސްރާގެ މަތިން ވަރަށް ހަނދާންވޭ، މިއަދު އޭނާ ހުރިނަމަ ބުނާނެ... ތިމަންނަ ނުބުނަންހޭ އީހާނާއި ނީރާއަކީ ވަކިވާނޭ ދެކުދީންނެއްނޫނޭ. ހެ ހެ ހެ... މަންމަ ހިޔެއްނުކުރަން މަންމަގެ އެ މޮޔަ ދަރިފުޅާ ނީރާ ގުޅޭނެއޭ، ހަނދާންވަނީ މީގެ އަހަރުތަކެއް ކުރީން ނަސްރާމެންގޭ އުނދޯލީގަ ތިބެ ދެއްކި ވާހަކަތައް، ވަރަށް ކުރި އެއީ، ނީރާ ހަނދާނެއް ނުހުންނާނެ، އޭރު ނީރާއަށް އެންމެ ތިން އަހަރު، އޭރުވެސް ދަރިފުޅުގެ ފޫބުޑުން އީހާނު ނުނެއްޓޭނެ، ކުޑަ އުނދޯއްޔަށް ނީރާ ލައިދީނީމަ ހެއްލައިދޭން އޭނާ ހުންނާނެ. ފޫހިކަމެއްނެތި... އެދުވަހު ނަސްރާ ބުނީ އަހަރެންގެ ނީރާ، ލަމްހާގެ އީހާނުއަށް ދީފީމޭ، ނީރާއާއި އީހާނު ކައިވެނި ކުރާ ދުވަހެއް އަންނާނެނަމައޭ ހިތަށް އަރައޭ. އެކަން އެހެންވެއްޖެނަމަ ލަމްހާ މަނާ ނުކުރައްޗޭ. އުފަލުން ދެކުދީން ބަލައިގަންނައްޗޭ. އެހާ ކުޑަކުޑައިރު ވެސް އީހާނާއި ނީރާގެ ޖޯޑު ނުހަނު ފުރިހަމައޭ ބުނި. ނަސްރާ ދުށް ހުވަފެނުގައި އަހަރެން ބައިވެރިވީ އެ ދުވަހު. ހިތުގެ އަޑިން ތި ދެކުދީން ގުޅުމަށް އެދެވޭ. އޭރުން ނީރާ ހުންނާނީ މި މަންމަގެ ކައިރީ، އަބަދުވެސް މަންމަގެ ދަރިއެއްގެ ގޮތުގައި. އެހެންބައެއްގެ ތެރެއަށް ދާކަށް ނުޖެހޭނެ. މި އާއިލާ އަބަދުވެސް އޮންނާނީ މިގޮތުގައި. މިއާއިލާ ނީރާއާ ނުލާ ފުރިހަމައެއް ނުވީސް. އަލްޙަމްދުލިއްﷲ... ހުވަފެންތަ ސީދާ ކުރައްވަނީ ﷲ. މަންމަ ހާދަ ނަސީބުގަދައޭ. ތަގުދީރު ވެސް ނަސްރާއާ އެއްބައިވެއްޖެ. އަހަރެންގެ ހިތުގެ އެދުން ފުރިހަމަކޮށްދީފި." ލަމްހާ ހިނިތުންވެލައިގެން ހުރެ އޭނާގެ ލޮލުން ނިރާލި ކަރުނަ ނިކަން އަވަހަށް ފުހެލިއެވެ. ލަމްހާގެ ހަނދާނުގައިވާ ނަސްރާގެ އެންމެ އުފާވެރި ދުވަސްތައް ކަމުގައި އެ ދުވަސްވެއެވެ. އިންސާނަކު މަރަށް ތައްޔާރުވާތީ ލަމްހާ ދުށީ އަލަށެވެ. އެ އިންސާނަކީ ނަސްރާއެވެ. އެ ހިތި މާޒީ ކުއްލިއަކަށް ލަމްހާގެ މޭގައި ރިހުމެއް އުފެއްދިއެވެ. ބޭއިޚްތިޔާރުގައި އާހެއްގެ އަޑު ބޭރުވިއެވެ. މޭގައި ފިރުމާލެވުނެވެ. ނަސްރާގެ ހަނދާން އާވާ ކޮންމެ ފަހަރަކު އެ އާއިލާގެ އުފާވެރިކަން ކާލި ބިރުވެރި މާޒީ ލަމްހާގެ ލޮލަށް ސިފަނުވެ ނުދެއެވެ.\n"މަންމާ..." ކައްޓެއްހެން ތެދުވި ނީރާ ހާސްވިއެވެ. މޭގައި ލަމްހާ އަތް އަޅާލައިގެން ހުރި ގޮތް ފެނިފައެވެ. ލޯތްބާއެކު ލަމްހާ އެކުއްޖާގެ ގައިގާ ބައްދާލިއެވެ. ނީރާގެ ބުރަކަށީގައި ފިރުމާލަމުން އެއްވެސް ކަމަކާ ހާސްނުވުމަށް ލަމްހާ އެދުނެވެ. ހުރިހާކަމެއް ވެސް އިރާދަކުރިއްވިއްޔާ ދާނީ ރަނގަޅަށްކަން ލަމްހާ ބުނެލިއެވެ. އެ މަންމަ ހުރިހާ ދުވަހަކު އެއްވެސް ކަމެއް ގޯސްވިޔަ ނުދޭނަންކަން ލަމްހާ ވަޢުދުވިއެވެ.\n"...އަހަރެންނަށްވުރެ ނީރާ މާ ހައްގުކަން ބޮޑު މަންމައަށް ޓަކައި މިވަރުގެ ސެކްރިފައިސްއެއްވާން. މަންމަ ކިހިނެއް ނީރާ ގެންގުޅުނީ... ކާންދޭ މީހާ ޖަނަވާރުން ވެސް ދަނޭ، ނީރާ ތިވަރުވެފައި ތިހުރީ މަންމަގެ ރަނގަޅުކަމުން. މިހާރުވެސް އަހަންނަށްވުރެ ބޮޑަށް މަންމަ ނީރާއަށް އިސްކަންދޭ. ދުށީންތަ މަންމަގެ އުފާވެރިކަން. މި ކައިވެންޏަށް ކުރާ އުންމީދު އެ ދެ ލޮލުން ނުދެކެންތަ؟. ނީރާއަށް އަދާކުރެވޭނެތަ އެ މަންމަ ނީރާއަށް ކޮށްދިން ހުރިހާކަމެއްގެ އަގު. މަންމަ އަޅާނުލިނަމަ ނީރާގެ ހާލަކީ ކޮބާ؟. ވިސްނާލަބަލަ..."\nނީރާގެ ކަންފަތުގައި ގުގުމާލީ އީހާނުގެ އަޑެވެ. އުފާވެރިކަމާއި އަމާންކަމުގައިވީ ނަފްސަށް ބިންހެލުމެއް ގެނައި އެ ރަހުމެއްނެތް ބަސްތަކެވެ. މަންމަގެ ދެ ލޮލަށް ނީރާއަށް ބަލާލެވުނެވެ. އީހާނުގެ ވާހަކަ ދޮގުކުރެވެން ނެތްކަން މަންމަގެ ދެ ލޮލުން ނީރާ ދުށްޓެވެ. އެހާބޮޑު އުންމީދެއް މަންމަ އޭނާގެ ކިބައިން ކުރީތީ ނީރާ ހިތުގައި ޖެހުނެވެ. ހަމައެކަނި ލަމްހާއެއް ނޫނެވެ. އޭނާ އުފަންކޮށް އެހެންބައެއްގެ ތެރެއަށް ދޫކޮށްލި މަންމަ ވެސް ބޭނުންވީ އޭނާ އީހާނުގެ ހައްގަކަށް ވާންކަން އެނގިއްޖެއެވެ. އެމީހުންގެ ސަބަބުން މިއަދު ނީރާއަށް މަޖޫބުރުވީއެވެ. މަންމަގެ ހުވަފެންތަ އެ ތަގުދީރު ފުރިހަމަކޮށްދީފިއެވެ. އެކަމަކު އެ ތަގުދީރަކީ ނީރާގެ މައްޗަށް އަނިޔާއަކަށް ނޫނީ ނުވެއެވެ. އެ އަނިޔާގައި އޭނާ ކެތްކުރަންވީ ހެއްޔެވެ. އަލިފާންގަނޑެއްގެ ތެރެއަށް އަމިއްލައަށް އެރި އަނދައަނދާ ހުންނަންވީ ކިހާ ދުވަހެއް ވަންދެން ހެއްޔެވެ. ފުރާނައިގެ ވަގުތު ޖެހެން ދެނެވެ. އޭރުން އެ މަންމަގެ އަގު އޭނާއަށް އަދާކޮށްދެވުނު ކަމަށް ވާނޭ ހެއްޔެވެ. ގައިމުވެސް ދިރިހުއްޓާ ސަލާމަތްވެވިދާނޭ ކަމުގެ އެއްވެސް އުންމީދެއް ނީރާގެ ނެތެވެ. ދުލުގައި ދަތް އެޅިއެޅީނުން ކަނޑައިގެން ގޮސް އަނގައިގަ ލޭ ރަހަ ލަންދެން ނީރާ ހުއްޓެވެ. މަންމައާ ދެކޮޅުވުމުން އޭނާ އިންސާނަކަށް ނުވިތާ ޖަނަވާރަކާ ވެސް އެއްފަދަ ނުވާނޭ ހީކުރެވިފައެވެ. އެހެނީ ޖަނަވާރު ވެސް އެ ސޮރަށް ކާންދީ ރައްކާތެރިކަން ފޯރުކޮށްދޭ މީހާއަށް ކަމޭ ހިތާ ވިއްޔާއެވެ. މުޅި އުމުރަށް އެކަން ހަނދާން ބަހައްޓައެވެ. މިއަދު ނީރާއަށް ބުނެވޭ އެއްޗަކުން އެ މަންމަގެ ހުވަފެންތަ ފުނޑުފުނޑުވެ ހިތުގައި ޖެހިއްޖެނަމަ އޭނާހާ ރަހުމުކުޑަ ދަރިއަކު ދުނިޔޭގައި ނުހުންނާނެއެވެ. ލަމްހާއަށް ކަމޭނުހިތުނުއިރު ނަސްރާގެ ރުހުމެއް ވެސް އޭނާގެ މައްޗަކަށް ނުވާނެއެވެ. އޭރުން މުޅި ދުނިޔެ ވެސް އޭނާއާ މެދު ބުނާނީ މައެއްގެ ހިތުގައި ޖައްސާފައި އަމިއްލަ އެދުން އިސްކުރި ނުބައި ދަރިއެކޭ އެވެ. އަދި އެ ދޫތަކުން ބުނާނޭކަން ޔަގީނެވެ. މައިމީހާއަށް ޓަކައި ކިތައް ދަރީން ގުރުބާންވޭ ހެއްޔެވެ. މައިމީހާ ކޮށްދިން އެއްވެސް ކަމެއްގެ އަގު އުމުރު ދުވަހު އުޅެގެން ވެސް ދަރިއަކަށް އަދާ ކުރެވޭނޭ ހެއްޔެވެ. މައިމީހާއަށްކޮށްދޭ ކަމެއް ގެއްލިގެން ނުދާނެއެވެ. އަމިއްލަ އުފާވެރިކަން މަންމައަށް ޓަކައި ގުރުބާން ކޮށްފިނަމަ ހަމަ އެ ދޫތަކުން އޭނާއަކީ ނުވިސްނޭ ފިނޑިއެއްކަމުގައި ގޮވާނެއެވެ. މަންމައެއްކަމަކު ހެދިހާ ގޮތެއް ހެދިގެން ހުންނަހާ ނިކަމެތި މީހަކަށްވީ އޭނާ އަމިއްލައަށޭ ބުނާނެއެވެ. ތަދާއި ވޭނާއި ހިތްދަތިކަމާއި ނާއުންމީދާއި އެންމެހާ ޖަޒުބާތެއްގައި ބަނދެވިފައިވަނީ ދުނިޔެއެއްނޫނެވެ. ހަމައެކަނި ނީރާއެވެ. އޭނާގެ ނަފްސެވެ. ގޮތް ނިންމަން ޖެހިފައިވަނީ ނީރާއަށެވެ. ލިބޭނެ ދެރައާއި އެކަނިވެރިކަމާއި ލޯބިން މަހުރޫމުވާނީ ވެސް އޭނާއެވެ. އެއް ހިތް ރުއްސުމަށް ޓަކައި ދެވަނަ ހިތެއް ރޮއްވާލަން ޖެހިދާނޭކަން ނީރާއަށް މިއަދު އެނގިއްޖެއެވެ.\n"މަންމާ..." ލަމްހާގެ ގައިގާ ބާރަށް ހިފަހައްޓާލެވުމާއެކު ނީރާ ގޮވާލިއެވެ. އެ ދަރިފުޅުގެ ހިމޭންކަން ދެނެގަންނާށޭ ބުނެ އެ މަންމަގެ ގާތުން ނީރާގެ ހިތާއި ޟަމީރު އާދޭސްކޮށް ރޮނީއެވެ. ތުއްތު އިރުން ފެށިގެން ޒުވާނަކަށް އޭނާ ވެފައި އެ ހުރީ އެ މަންމަގެ އުނގުންނެވެ. މަންމައަށް ނޫނީ އަންހެން ދަރިފުޅުގެ ހިތް އެނގޭނެ މީހަކު ނުހުންނާނެއެވެ. ނަމަވެސް ލަމްހާގެ ކަންފަތާ ހަމައަށް ނީރާގެ އަޑެއް ނުފޯރިއެވެ. އޭނާގެ އަތުގައި ހިފައިގެން ލަމްހާ އައިސް އިށީނީ އެނދުގައެވެ. މުހިންމު ވާހަކައެއް ދައްކަން އުޅޭހެން ނީރާގެ ދެއަތްތިލައިގަ ހިފާލައި ލަމްހާއާ ކުރިމަތިލާން އިޝާރާތް ކުރިއެވެ.\n"މަންމައަށް ފެންނަނީ އަންނަ މަހު ކައިވެނި ހަމަޖައްސަން. އެކަމަކު ވީ އެންމެ އަވަހަކަށް ރަން ކިޔަން." ލަމްހާ ހިޔާލު ކޮށްފަ އޮތް ގޮތް ހާމަކުރިއެވެ. އެއްވެސް އެއްޗެކޭ ނީރާއަށް ނުބުނެވުނެވެ.\n"ނީރާ..." ލަމްހާ ގޮވާލީ ވާހަކަދައްކާށޭ އެދޭ ފަދައިންނެވެ.\n"މަންމައަށް އެނގޭނީ." ނީރާ މަޑުމަޑުން ބުނެލިއެވެ.\n"މަންމައެއް ނޫނެއްނު ކައިވެނިކުރަން މިއުޅެނީ. ނީރާގެ ހިޔާލު ވެސް މަންމަ އެނގެން ބޭނުންވާތީ މި އަހަނީ." ލަމްހާ ބުންޏެވެ.\n"ސައިނުބޮއެ އިނީމަ ކަންނޭނގެ ތިއުޅެނީ. ހިނގާ ސައި ހަދައިދޭނަން." ނީރާ މާ މަޑުމަޑުން އިންނާތީ ލަމްހާ ބުނެލިއެވެ. ނީރާގެ އަތަށް ދަމާލަމުން އެދުން ނެގިއެވެ. ކޮޓަރިން ނުކުންނަން ހިނގައިގަތެވެ.\nލަމްހާއާއެކު ނީރާ ކޮޓަރިން ނުކުތްއިރި ކެތްތެރިކަން ގެއްލިފައި އިން މީހަކުހެން ސިޓިންރޫމު ސޯފާގައި އީހާނު އިނެވެ. އޭނާ ފަރުވާތެރިކަމާއެކު މަންމައާއި ނީރާގެ މޫނަށް ބަލާލިއެވެ. ކޮޓަރީގައި އެ މީހުން ދެއްކި ވާހަކައެއް އެ މޫނުތަކުގައިވާ އަސަރުން ދެނެގަންނަން އީހާނު އުޅޭ ފަދަ އިންނެވެ.\nއެއް ދުވަސް ފާއިތުވެ ދިޔައިރު ލައިޒަލްއަށް ނީރާ ނުގުޅިއެވެ. ކޮންމެކަމެއްގައި އުޅެމުން ވެސް އިރުއިރުކޮޅާ ފޯނަށް ލައިޒަލްއަށް ބަލާލެވެއެވެ. ނީރާ ގުޅާފާނޭ ހީވެގެންނެވެ. ނަމަވެސް ދުވަސް ނިމުމަކަށް އައިއިރު ވެސް ނީރާގެ ޚަބަރެއް ނުވިއެވެ. އެހެންވެ ކެތްނުވެގެން ލައިޒަލް ގުޅީއެވެ. އަޖައިބުވީ ނީރާ ފޯނު ނުނެގީމައެވެ. ރޭގަނޑު ހަތަރުދަން ވެސް ނިމުނީއެވެ. ނިދެންދެން އިރުއިރުކޮޅުން ނީރާއަށް ލައިޒަލް ގުޅިއެވެ.\nގޮތެއް ނިންމަން ނީރާ މިހާ ގިނަ ދުވަސް ނަގާފާނޭ ލައިޒަލް ހިޔެއް ނުކުރެއެވެ. އަނެއްކޮޅުން އެ ދެމީހުން އެންމެފަހުން ވަކިވީ ދެން ބައްދަލުވާނީ ނީރާގެ ނިންމުން އަޑުއަހަން ކަން ބުނެފައެވެ. އެއީ ކިތައް ދުވަސް ފަހުންކަމެއް އެކަކުވެސް ކަނޑައެއް ނާޅައެވެ. އެކަމާ މިހާރު ލައިޒަލް ހިތްއަވަސްވަނީއެވެ. ނީރާ ނުފެނި އޭނާގެ އަޑު ނީވި ހުންނަން ޖެހުމުން ހިތްބިރު ގަންނަނީއެވެ. ނުބައި ވަސްވާސްތައް ހިތަށް ވެރިވަނީއެވެ. ނީރާއަށް ކަމެއްވީބާއެވެ. ނޫނީ ނީރާއަށް އޭނާ މުހިންމު ނުވީބާއެވެ. އެކަމަކު އޭރުންދެން ވާނީ ކިހިނެއް ހެއްޔެވެ.\n"ނީރާ..." ފޯނުގައި ހުރި ފޮޓޯތަކަށް ބަލަން އޮވެ ލައިޒަލް ގޮވާލިއެވެ. ލޯބިވެރިޔާގެ މަތިން ހަނދާންވާވަރުން ހިތަށް ހަމަޖެހުމެއް ހޯދަން މަސައްކަތް ކުރަނީއެވެ. ފޯނުގައި ހުރި ނީރާގެ ފޮޓޯތައް ބަލައިގެންނެވެ. އެކުގައި ހޭދަކުރި ވަގުތުތައް ހަނދާންކުރަމުންނެވެ. ޔަމާންގެ ކޯލެއް އައީ އެވަގުތެވެ. ފޯނުކޯލު ނަގަން ބޭނުންނުވެފައި ހުރެ ވެސް ދެފަހަރަށް ޔަމާނު ގުޅުމުން ލައިޒަލް ކޯލު ނަގައި ހެލޯއޭ ބުނެފިއެވެ.\n"ނީރާއާ އޮތީ ކޮންގުޅުމެއް؟" ޔަމާނު އަހާލިއެވެ.\n"ކިހިނެއްވީ؟" ލައިޒަލް ބުނަން ބޭނުންނުވީއެވެ. އަނެއްކޮޅުން ކުއްލިއަކަށް އެހާ ސީދާ ގޮތަކަށް ނީރާގެ ވާހަކަ ޔަމާނު އެހުމުން ލައިޒަލް ހައިރާން ވެސް ވިއެވެ.\n"ތި ދެމީހުންގެ މެދުގަ ކަމެއް އެބައޮތް. އެރޭ ނުކުމެގެން ދިޔައިރު ލައިޒަލް ހުރީ ކީހާ ރުޅިއައިސްފަކަން އަހަންނަށް ރަނގަޅަށް އެނގޭ، އަދި ރުޅިއައީ އީހާނާއި ނީރާގެ ސަބަބުން. އެހެންނު." ޔަމާނުގެ އަޑުގައި ސަމާސާ ކުރުމެއް ނެތެވެ.\n"ޔަމާނު... ގެޓް ޓު ދި ޕޮއިންޓް." ލައިޒަލް ބުނެލިއެވެ.\n"އެރޭ އެވަރުވީމަ ނުބުނަން ހިތަށް އެރި، އެކަމަކު ނާހާ ވެސް ނުހުރެވުނީ... އެނގޭތަ ނީރާއާއި އީހާންގެ ވެޑިން ނެކްސްޓް މަންތް ސެކަންޑަށް ހަމަޖެހިފަ އޮތްކަން. ޓުވެންޓީސިކްސްގަ ރަންކިޔާ." ޔަމާނަށް އިވުނު ޚަބަރު އެންމެ ގާތް އެކުވެރިޔާގެ ކަންފަތަށް އިއްވިއެވެ.\n"ކާކުބުނީ." ވަގުތުކޮޅެއްގެ ހިމޭންކަމަށްފަހު ލައިޒަލް އަހާލިއެވެ.\n"އީހާނު." ޔަމާނާއެކު ކެފޭގައި އީހާނު އެބައުޅޭކަން ބުންޏެވެ. ހުރިހާ ވާހަކައެއް އޭނާއަށް ކިޔައިދިނީ އީހާނުގެ ދުލުންނެވެ.\n"އޭނާ ދޮގު ހެދީކަމަށްވާނީ... އަހަރެން އިތުބާރެއް ނުކުރަން އޭނައަކަށް." ލައިޒަލް ވަގުތުން ހިތުގައި އޮތްގޮތަށް ދުލުން ބޭރުކޮށްލިއެވެ.\n"އެމީހުން މެރިއޭޖަށް ރެޑީވަނީ. ރަންކިއާ ދުވަހުގެ ދަޢުވަތު މާދަމާ ގުރޫޕަށް ލާނަމޭ އީހާނު ބުނި. އެންމެން އަންނަންވާނޭ ބުނި. އައި ޑޯންޓް ތިންކް ހީ އިޒް ލައިން.... ލައިޒަލް، އެބަހުރިންތަ؟" ޔަމާނު ދެއްކި ވާހަކައަށް ލައިޒަލް އެއްޗެކޭ ނުބުނާތީ އޭނާ ގޮވާލިއެވެ.\n"ގުރޫޕަށް ލާފާނެއެއްނު. އައި ޑޯންޓް ކެއާ." ލައިޒަލް ބުންޏެވެ. އޭނާއަށް މުހިންމު ވާހަކަތަކެއް ނޫނޭ ބުނެ ލައިޒަލް ފޯނުކޯލު ކަނޑާލީއެވެ. ޔަމާނަށް އެވަގުތު ލައިޒަލްގެ މޫނަށް އަރާ ފޭބި ކުލަވަރު ފެނުނުނަމަ އެ ދެވުނީ ކިހާވަރެއްގެ ޚަބަރެއްކަން އެނގުނީހެވެ. އަދި އެއީ ލައިޒަލްއަށް ކިހާ މުހިންމު ވާހަކަތަކެއްކަން ދޭހަވީހެވެ.\n"ނީރާ..." ނިތްކުރިއާއެކު އިސްތަށިގަނޑުގައި ލައިޒަލްއަށް ވައަތްތިލަ ހިންގާލެވުނެވެ.\nޔަމާނުގެ ފަރާތުން އެފަދަ ޚަބަރެއް ލިބުމުން ލައިޒަލް ރުޅިގަދަވިއެވެ. ނީރާއަށް އޭނާ ހުއްޓާނުލާ ގުޅިއެވެ. ރިންގުވެފައި ފޯނުކެނޑޭއިރު ހައްތަހާ ލައިޒަލްގެ ރުޅި އައީ ގަދަވަމުންނެވެ. އޭނާއާ ގުޅުން ކަނޑާލަން ނީރާ ބޭނުންވީއިރު އެވަރަށް އޭނާގެ ކުރިމައްޗަށް އައިސް ރޮއެ ހެދީ ގޮތްދައްކަން ބާއޭ ލައިޒަލްގެ ހިތް ސުވާލު ކުރިއެވެ.\nއާ ދުވަހެކެވެ. އޮފީހުގައި އިނދެފައި ހަމްދާނު ކައިރީ ދަނީއޭ ބުނެ ލައިޒަލް ނުކުތެވެ. އޭނާ ކާރު ނަގައިގެން މިސްރާބު ޖެހީ ކިޔާންގެ އެސޯސިއޭޝަންއަށެވެ. ކޮންމެ ވަގުތަކު އޭނާ އައި ނަމަވެސް ކިޔާން ބައްދަލުކުރާނޭ ކަން ލައިޒަލްއަށް އެނގެއެވެ. ކުރީން ވެސް އޭނާއަށް ލިބިފައި އޮންނަ ބާރުގެ ބޭނުންކުރަން ވިސްނިއެވެ. ނަމަވެސް އޭރުން ނީރާ ނުރުހޭނޭ ހިތާ އެފަދައިން ކަންތައް ނުކުރީއެވެ. ބޭނުންވީ ނީރާ އެދޭ ފަދައިން އޭނާއަށް ވަގުތު ދިނުމަށެވެ. އެކަމަކު ދެން މަޑަކުން ލައިޒަލްއަށް ނުހުރެވޭނެއެވެ.\n"މިތާ އުޅޭ ޓީޗަރަކާ ބައްދަލުވާނޭ ގޮތް ހަދައިދީބަލަ." ކިޔާންގެ ކުރިމަތީ އިން ލައިޒަލް އެދުނެވެ.\n"ކާކު؟" ކިޔާން އަހާލިއެވެ.\n"ނީރާ ކިޔާނީ. މިހާރު ކުލާސްތައް ނިމޭނެ... ހުސްކުލާހެއްގައި އޭނާ ކައިރީ މަޑުކޮށްލަން ބުނޭ. އޭނާއާ ބައްދަލުކުރަން ދާނީ އަހަރެން."\n"އަނެއްކާ ކިހިނެއްވީ؟ އެއީ މިތާ މުވައްޒަފެއްކަން ދަންނައްޗޭ." ކިޔާން ބުންޏެވެ.\n"އެއީ އަމިއްލަ ކަމަކު، ކިޔާން ހާސްނުވޭ، މިއުޅެނީ ކަލޭގެ އަބުރު ކަތިލާކަށްނޫން. މިތަނުގެ މުވައްޒަފަކަށް މަށެއް ގޮތެއް ނުހަދާނެއެއްނު. ޓްރަސްޓް މީ." ލައިޒަލް ބޯޖަހާލިއެވެ. ކިޔާން ފޯނު ނެގިއެވެ. އޭނާގެ ޕީއޭ ކައިރީ ނީރާ ހުރި ކުލާހެއް ބެލުމަށްފަހު ކަންތައް ކުރަންވީ ގޮތް ކިޔައިދިނެވެ.\nފަޓުލޫނުގެ އަރިމަތީ ޖީބަށް ދެއަތްތިލަ ކޮށްޕާލައިގެން ހުރެ ލައިޒަލް އައީ މަޑު ހިނގުމުގައެވެ. ކުލާސްރޫމާ ކައިރިވުމުން ކަރުގައި އޮތް ޓައީއަށް ލައިޒަލް ދަމާލިއެވެ. އެއަށް ދޫ ދީ ގަމީހުގެ ކަރުގޮށް ނައްޓާލިއެވެ. އޭނާއަށް ވެސް ނީރާ ފެނުމުން ކަންތައްކުރާނީ ކިހިނެއްކަމެއް ނޭނގޭ ކަހަލައެވެ. ސިކުނޑިވަނީ ހުސްކަމެއްގެ ތެރޭގައެވެ. ފުޅާކުޑަދޮރުގެ ބިއްލޫރިގަނޑުން ހުރަސްކަނޑާލި ވަގުތު ލައިޒަލްއަށް ކުލާސްރޫމު ތެރޭ އިން ނީރާ ކޮޅަށް ތެދުވިތަން ފެނުނެވެ. އެއްފަރާތުގައި ހުރި ދޮރުގެ ތަޅުގައި ހިފާލުމާއެކު އަނބުރާލައި ލައިޒަލް ދޮރު ހުޅުވާލިއެވެ. ދެ ޒުވާނުން ބައްދަލުވެއްޖެއެވެ. އެހިނދު ކައުނުގެ ދުވެލި މަޑުވެ ވަގުތު ހުއްޓުމަކަށް އައި ފަދައެވެ. އެކަކުއަނެކަކާ ދިމާއަށް ބަލަން ތިބީ މީ އޭގެ ދެމީހުން ބައްދަލުވީ ފުރަތަމަ ފަހަރު ފަދައިންނެވެ. (ނުނިމޭ)


Dhuniyeygai hunnan beynun nuvi dhuvasthakeh dhiya: Deepika\nދުނިޔޭގައި ހުންނަން ބޭނުން ނުވި ދުވަސްތަކެއް ދިޔަ: ދީޕިކާ\n11 ސެޕްޓެމްބަރ 2021 - 21:14:13\nއަމީތާބު ބައްޗަން ހުށަހަޅައިދޭ އިންޑިއާގެ މަޝްހޫރު ޓީވީ ޝޯ "ކޯން ބަނޭގާ ކްރޯޑް ޕަތީ" ގެ 13 ވަނަ ސީޒަންގައި ބޮލީވުޑްގެ ބަތަލާ ދީޕިކާ ޕަޑްކޯން ބައިވެރިވެ ވަނީ ޑިޕްރެޝަންއާ ކުރިމަތިލާ، އެކަމުން އަރައިގަތުމަށް ކުރި މަސައްކަތްތައް ކިޔައިދީފައެވެ.\nމި ޝޯގައި ވާހަކަދައްކަމުން ދީޕިކާ ބުނީ އޭނާއަށް ޑިޕްރެޝަންއާއި ކުރިމަތިލާން ޖެހުނީ 2014 ވަނަ އަހަރު ކަމަށެވެ. އަދި ޑިޕްރެޝަންގެ ސަބަބުން އޭނާ ދުނިޔޭގައި އުޅެން ވެސް ބޭނުން ނުވި ދުވަސްތަކެއް ދިޔަ ކަމަށެވެ. އަދި ޑިޕްރެޝަންގެ ވާހަކަ މީހުން ނުދައްކަނީ ކީއްވެތޯވެސް ދީޕިކާ ވަނީ ޝޯގެތެރެއިން ބެލުންތެރިންނާއި ސުވާލު ކޮށްފައެވެ. ޑިޕްރެޝަން އަކީ ވަރަށް ސީރިއަސް ބައްޔެއްކަން ފާހަގަކޮށް ދީޕިކާ ބުނީ ޑިޕްރެޝަންއާއި ހަނގުރާމަ ކުރަމުންދާ މީހުން މިހާރުވެސް އުޅޭނެކަމަށާއި، އެފަދަ އެންމެ މީހަކަށް ނަމަވެސް އެހީތެރިވެދޭން ދީޕިކާ ބޭނުންވާ ކަމަށެވެ.\nޝޯގެ ހޯސްޓް ބޮލީވުޑްގެ ކާމިޔާބު ތަރި އަމީތާބު ބައްޗަން ވަނީ ދީޕިކާ އަށް އޭނާ ތަހައްމަލު ކުރަމުން ދިޔައީ ޑިޕްރެޝަންކަން އެނގުނީ ކިހިނެއްތޯ ސުވާލު ކޮށްފައެވެ. މި ސުވާލަށް ޖަވާބު ދެމުން ދީޕިކާ ބުނީ އޭނާ އަށް ގޮތް ނޭނގޭ ވަރަށް އާދަލާ ޚިލާފު އިހުސާސްތަކެއް އެދުވަސްވަރު ކުރެވުނުކަމަށެވެ. އަދި މީހުންގެ ތެރެޔަށް ނިކުމެ އުޅެން ބޭނުން ނުވުމުގެ އިތުރުން މީހުންނާ ވާހަކަ ދައްކާ ހިތްވެސް ނުވާ ކަމަށެވެ. އަދި އެއްވެސް ކަމެއް ކުރާހިތްނުވެ، ވަރަށް ބޮޑަށް އެކަނިވެރިކަން އިހުސާސް ކުރެވުނު ކަމަށެވެ. އެހެން ނަމަވެސް އެކަން ބޮޑަށް ފާހަގަވީ ދީޕިކާގެ މަންމައަށް ކަމަށެވެ.\nދީޕިކާ މަންމައާއި އެކު\nދީޕިކާގެ މަންމައަށް މިކަން ފާހަގަ ވުމުމާ ގުޅިގެން މަންމަގެ އެދުމުގެ މަތިން ސައިކޭޓްރިސްޓަކަށް ދެއްކިކަމަށް ދީޕިކާ ބުނެއެވެ. އަދި ސައިކޭޓްރިސްޓެއްގެ އެހީގައި ޑިޕްރެޝަނުން އަރައިގަނެވުނީ އެތައް ދުވަހެއްގެ ފަރުވާއަށް ފަހު ކަމަށް ދީޕިކާ ބުނެއެވެ.\nއަދި މިފަދަ ނަފްސާނީ ބަލި މަޑުކަމަކީ އެކަމުން އަރައިގަތުމަށްފަހުވެސް އެ ހަނދާންތަކާ ދުރަށްދާން އުނދަގޫ ކަމެކެވެ. އެހެން ކަމުން އެކަމުން އަރައިގަތުމަށްފަހު، އެކަމުން ދުރަށްދާން ދިރިއުޅުމުގެ ވަރަށް ގިނަ ކަންކަން ބަދަލުކުރަން ޖެހުނުކަމަށް ދީޕިކާ ވަނީ ޝޯގައި ވަހަކަދައްކަމުން ބުނެފައެވެ.\n2015 ވަނަ އަހަރު ދީޕިކާ ވަނީ އޭނާ އަށް ޑިޕްރެޝަންގައި ދިމާވިކަންކަމާ ބެހޭގޮތުން މީޑިއާގައި ވާހަކަ ދައްކާފައެވެ. އެންޑީޓީވީ ގައި ވާހަކަ ދައްކަމުން ދީޕިކާ ބުނެފައިވަނީ، ކޮންމެ ދުވަހަކުވެސް ހޭލާއިރު އޭނާ އަށް ހުސްކަން އިހުސާސް ކުރެވޭކަމަށެވެ. އަދި އެ އިހްސާސްތައް ބުނެދޭން ނޭނގޭ ކަމަށާއި، ވަކި ސަބަބެއް ނެތިވެސް ރޮވޭކަމަށެވެ.\nމެންޓަލް ހެލްތް އެވެއަރނެސް ޕްރޮގްރާމުތަކަށް ދީޕިކާ ދަނީ މިހާރުވެސް އެކި އެކި ގޮތްގޮތަށް އެހީތެރިވެދެމުންނެވެ. އަދި ނަފްސާނީ އެހީތެރިކަން ބޭނުންވާ މީހުންނަށް އެހީތެރިކަން ފޯރުކޮށްދިނުމަށް ދީޕިކާ އަންނީ އަމިއްލަ ފައުންޑޭޝަނެއްވެސް ހިންގަމުންނެވެ.


ދިއްގަރު ދާއިރާގެ ބައި-އިލެކްޝަންގެ ވަގުތީ ނަތީޖާ މ. ދިއްގަރުގައި އެންޑޯސްކުރުމަށް ކޮމިޝަނުން ނިންމައިފި\n17 މެއި 2015, 12:00 ޚަބަރު\nރައްޔިތުންގެ މަޖިލީހުގެ ދިއްގަރު ދާއިރާގެ ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް6ޖޫން 2015 ގައި ބޭއްވުމަށް ހަމަޖެހިފައިވާ ބައި-އިލެކްޝަންގެ ވަގުތީ ނަތީޖާ އެންޑޯސް ކުރުމަށް އިލެކްޝަންސް ކޮމިޝަނުން ބާއްވާ ޚާއްސަ ޖަލްސާ ދިއްގަރުގައި ބޭއްވުމަށް އިލެކްޝަންސް ކޮމިޝަނުން ނިންމަވައިފި އެވެ.\nކޮމިޝަނުން މިގޮތަށް ނިންމަވައިފައިވަނީ މިބައި-އިލެކްޝަންގެ މަސައްކަތްތައް ބެއްލެވުމަށް ކޮމިޝަނުގެ3މެންބަރުން ދިއްގަރު ދާއިރާގައި އިންތިޚާބުގެ ދުވަހު ޙަރަކާތްތެރިވުމަށް ހަމަޖެހިފައިވާތީއެވެ. އަދި އިލެކްޝަންސް ކޮމިޝަނުގެ މަސައްކަތްތަކަކީ ވީހާވެސް ދެފުއްފެންނަ، ޢާންމު ރައްޔިތުންނާއި ގާތުން ހިންގޭ މަސައްކަތްތަކެއް ކަމުގައިވުން މުހިންމު ކަމަށް މިކޮމިޝަނުން ދެކިލައްވާތީ އެވެ.\n6 ޖޫން 2015ގައި ބޭއްވުމަށް ހަމަޖެހިފައިވާ ބައި-އިލެކްޝަންގައި ވާދަކުރުމަށް4ކެންޑިޑޭޓުން ކުރިމަތިލާފައި ވެއެވެ. އެއީ ޕީ.ޕީ.އެމްގެ 1 ކެންޑިޑޭޓު، އެމް.ޑީ.ޕީގެ 1 ކެންޑިޑޭޓު، އަދި އަމިއްލަގޮތުން ކުރިމަތިލާފައިވާ2ކެންޑިޑޭޓެވެ.


ނަފްސުގެ މާނަ – shafiu.mv\nFebruary 15, 2021 މުޙައްމަދު ޝާފިޢު\nބަހުގެ ގޮތުން ބަލާއިރު ނަފްސު މިލަފްޒުގައި އެތައް ބައިވަރު މާނަތަކެއް އެކުލެވިގެންވެއެވެ.\n1- ފުރާނަ، (ރޫޙު) – يُقَالُ خَرَجَتْ نَفْسُهُ ބުނެވެއެވެ. އޭނާގެ ނަފްސު ނުކުމެއްޖެއެވެ. މިތާނގައި ނަފްސުގެ މާނައަކީ ރޫޙެވެ. (ފުރާނަ އެވެ)\n2- އަލްޢައިން – (އެސްފީނާ) – يُقَالُ أَصَابَهُ نَفْس ބުނެވެއެވެ. އޭނާއަށް އެސްފީނާ ޖެހިއްޖެއެވެ.\n3- ނިޔަތް – يُقَالُ فِي نَفْسِ فُلاَنٍ كَذَا وَكَذَا ބުނެވެއެވެ. އެވެނި މީހެއްގެ ނިޔަތުގައި އެވެނި މިވެނި ކަމެއްވެއެވެ.\n4- އިންސާނީ ޛާތު – މިއީ އިންސާނާގެ ނަފްސަށް ނިސްބަތްކުރުމެވެ. ތަރުބަވީ ނަފްސާނީ ޢިލްމުގައި ނަފްސު މާނަކުރަނީ މިމާނައިގައެވެ.\nކީރިތި ޤުރުއާނުގައި ނަފްސުގެ މާނަ\n1- ރޫޙު (ފުރާނަ) – يَا أَيَّتُهَا النَّفْسُ الْمُطْمَئِنَّةُ “އޭ ހިތްހަމަޖެހިގެންވާ ނަފްސާއެވެ” މިތަނުގައި ނަފްސުގެ މާނައަކީ ރޫޙެވެ. ނުވަތަ ފުރާނައެވެ.\n2- އެއްޗެއްގެ ޛާތު ނުވަތަ ޙަޤީޤަތް – މި މާނާގައި އިންސާނާގެ ނަފްސޭ ބުނުމުން އޭގެ މާނައަކީ ޖިސްމަކާއި ރޫޙަކުން އެކުލެވިގެންވާ ޙަޤީޤަތެވެ. ނުވަތަ އިންސާނާގެ ޛާތެވެ. عَلِمَتْ نَفْسٌ مَا قَدَّمَتْ وَأَخَّرَتْ – الانفطار ٥ (އެހިނދު) ކޮންމެ ނަފްސަކަށް އެ ނަފްސެއް އިސްކުޅަހާ ކަމަކާއި، ފަސްކުޅަހާ ކަމެއް އެނގޭނެތެވެ.\n3- އިންސާނީ ޛާތު – މިއީ އިންސާނާގެ ޛާތަށް ނިސްބަތްކޮށް ބުނެވޭ ބުނެވުމެވެ. وَمَا أَصَابَكَ مِنْ سَيِّئَةٍ فَمِنْ نَفْسِكَ- النساء: ٧٩ “އަދި، ތިބާޔަށް ލިބިއްޖެ ދެރަކަމަކީ، ފަހެ، ތިބާގެ އަމިއްލަ ނަފްސުގެ ފަރާތުން އައިކަމެކެވެ.”\n4- އިންސާނާ ހޭވެރިކަމުގެ ހާލަތުގައި ހުންނައިރު އޭނާއަށް ކުރެވޭ އިޙްސާސް އަދި ލިބިގަނެވޭ ލިބިގަނެވުންތައް – وَنَعْلَمُ مَا تُوَسْوِسُ بِهِ نَفْسُهُ – ق: ١٦ “އަދި އޭނާގެ ނަފްސު އޭނާޔަށް ވަސްވާސްދޭ ކަންތައް ތިމަންރަސްކަލާނގެ ދެނެވޮޑިގެންވަމެވެ.”\n5- އިންސާނުންގެ އަޞްލު- އިންސާނިއްޔަތުގެ ބައްޕަ އާދަމް ޢަލައިހިއްސަލާމް – يَا أَيُّهَا النَّاسُ اتَّقُوا رَبَّكُمُ الِّذِي خَلَقَكُمْ مِنْ نَفْسٍ وَاحِدَةٍ – النساء: ١ އޭ މީސްތަކުންނޭވެ! ތިޔަބައިމީހުންގެ ވެރިއިލާހަށް ތިޔަބައިމީހުން ތަޤްވާވެރިވާށެވެ! އެއިލާހީ އެންމެ ނަފްސަކުން(އާދަމް ޢަލައިހިއްސަލާމްއިން) ތިޔަބައިމީހުން ހެއްދެވި އިލާހެވެ.\n6- ފަރުދުންނަށް ނިސްބަތްކޮށް- هِيَ رَاوَدَتْنِي عَنْ نَفْسِي- يوسف: ٢٦ ނުބައިކަންތަކަށް ތިމަންކަލޭގެފާނުގެ ކިބައިން އެދުނީ، އެކަނބުލޭގެއެވެ. (މިތާނގައި ނަފްސު ނިސްބަތް އެކުރަނީ ޔޫސުފް ޢަލައިހިއްސަލާމަށެވެ.)\nކީރިތި ޤުރުއާނުގެ އިތުރުން ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގައި ވެސް ނަފްސު މީގެ ތެރެއިން ބައެއް މާނަތަކުގައި އައިސްފައިވެއެވެ.\nނަފްސާނީ ޢިލްމުނަފްސުނަފްސުގެ މާނަތަރުބިއްޔަތުޤުރްއާނުގައި ނަފްސު


Bassam Vidhaalhuvanee Hiyaanaathuge Faisaagai Nujeheykamah - Vaguthu\nބައްސާމް ވިދާޅުވަނީ ހިޔާނާތުގެ ފައިސާގައި ނުޖެހޭކަމަށް\nއެފްއޭއެމުގެ ރައީސް ބައްސާމް: ފޮޓޯ: ފާއިދު (އެފްއޭއެމް)\nއެމްއެމްޕީއާރުސީ ގެ ޚިޔާނާތުގެ ފައިސާގައި ޖެހިފައި ނުވާނެ ކަމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް ވިދާޅުވެއްޖެއެވެ.\nރައްޔިތުންގެ މަޖިލީހުން އާންމުކޮށްފައިވާ އެމްއެމްޕީއާރްސީގެ ފައިސާ ލިބުނު މީހުންގެ ލިސްޓުގައި ބައްސާމްގެ ނަން ވަނީ ހިމެނިފައެވެ. އެ ލިސްޓުގައި ނަން ހިމެނުމާއި ގުޅިގެން ރާއްޖެޓިވީގެ ކުޅިވަރު ފައިލް ޕްރޮގްރާމްގައި ބައްސާމް ވިދާޅުވީ އެއީ ޑޮލަރު ގަތުމަށް ކުރެވުނު މުއާމަލާތެއް ކަމަށެވެ.\nބައްސާމް ވިދާޅުވީ ޑޮލަރު ގަތުމަށްޓަކައި ކުރީގެ ނައިބު ރައީސް އަޙްމަދު އަދީބާއެކު މުއާމަލާތެއް ކުރި ކަމަށެވެ. އެކަމަކު އެއީ ޚިޔާނާތުގެ ފައިސާ ކަކަން ނޭނގޭ ކަމަށާއި، އަދީބު އަތުން ޑޮލަރު ގަތީ އޭނާއަކީ ވަރަށް ގާތް ރަހުމަތްތެރިއެއް ކަމަށްވުމުން ކަމަށެވެ. އަދި އެއީ ހިޔާނާތުގެ ފައިސާކަން އެނގުނު ނަމަ އެކަން ނުކުރާނެ ކަމަށާއި އޭރު އެސްއޯއެފް އެއީ ހިޔާނާތުގެ ފައިސާ ހުރި ތަނެއްކަން ނޭނގޭ ކަމަށެވެ.\n"އަޅުގަނޑު މިކުރީ ޑޮލަރު ޓްރާންސެކްޝަނެއް. ރުފިޔާވެސް ދީފައި ހުންނާނީ. އަދީބު އަތުން ޑޮލަރު ގަތީ ބޭރު ގައުމެއްގެ ސްކޫލެއްގައި ކިޔަވަން ހުރި މީހެއްގެ ކޯސް ފީ ދައްކަން ޖެހިގެން" ބައްސާމް ވިދާޅުވިއެވެ.\nމީގެއިތުރުން ބައްސާމް ވިދާޅުވީ ފުޓްބޯޅަ އާއިލާއަށް އެފަދަ ކަމެއްގައި ބައިވެރިނުވާނެ ކަމުގެ ފުރިހަމަ ޔަގީންކަންދޭ ކަމަށާއި އެފްއޭއެމް އާއި ބައްސާމްއަށް އަމާޒުކޮށް މީގެކުރިން ގިނަ ތުހުމަތުތަކެއް ކޮށްފައިވާ ކަމަށެވެ.\nއެފްއޭއެމްގެ ރައީސްކަމާއި ބައްސާމް މިދިޔަ އަހަރުގެ ޖުލައި މަހު ހަވާލުވެވަޑައިގެންނެވި ފަހުން ރާއްޖޭގެ ފުޓުބޯޅައަށް ދަނީ ބޮޑެތި ބަދަލުތަކެއް ގެންނަމުންނެވެ. ހާއްސަކޮށް ސަރުކާރާއި ގުޅިގެން ފުޓުބޯޅައިގެ ގިނަ މަޝްރޫއުތަކެއް ހިންގުމަށް ތައްޔާރުވަމުންދާއިރު، ރާއްޖޭގެ ފުޓުބޯޅައިގެ ކުރިމަގަށްވެސް ގިނަ ޕްލޭންތަކެއް ވަނީ ރާވާފައެވެ. މީގެތެރޭގައި "ޓުވާޑްސް ފިއުޗާ" އަކީ ފާހަގަކޮށްލެވޭ މަޝްރޫއެކެވެ.\nމީގެއިތުރުން ރާއްޖޭގެ އެކި ކަންކޮޅުތަކުގައި ފުޓުބޯޅަ ދަނޑުތައް އެޅުމާއި އެފްއޭއެމްގެ އިމާރާތް 20 ބުރިއަށް ނެގުމުގެ މަޝްރޫއަކީވެސް ފާހަގަކޮށްލެވޭ މަޝްރޫއެކެވެ. ހުޅުމާލެ ފުޓުބޯލަ ސްކޫލާއި ވިލިމާލެ ޓާފް ދަނޑަކީވެސް މި ދައުރުގައި ކުރިޔަށްދާ ބޮޑެތި މަޝްރޫއުތަކެކެވެ.\nމެއި 18, 2021 23:36\nހިޔާނާތް ކިޔާ ޕޮރޮޖެކްޓެއް ގެ ފައިސަ ހިއްސާދާރުންނަށް ލިބެންޖެ ހޭނެ\nޢަދީބު ކިޔާމީހަކު ފޫކަ ހާލި ވަޅުގެ ބޮޑުއުނގުރި ބައްދަން އަތްއެޅި މީ ހުނަށް ލިބެންޖެ ހޭ މުސާރައިގެ ފައިސާޔޯލަ އެއީ\nމެއި 18, 2021 23:38\nއަމާނާތާ ހިޔާނާތާ އޮޅިފުޅު ވީތޯއްޗެ\nމެއި 19, 2021 01:02\nރިސޯޓު ހަދަން ފަޅެއް ލެއްގީ އުތަ؟ ގިޔާމަތް ދުވަހު ސަލާމަތެއް ނުވެވެނެ. ރަތްޔިތުންގެ ފައިސާ އާ މުދާކެއުމަކީ ވ ބޮޑު ފާފައެއް. އާސްކ ހާމާން ވެން ޔު މީޓްހިމް ޢިން ހެލް


ދިވެހިން އިރުވަރާއި، ވަގުތު ބަލައި އުޅުނީ މައިގަނޑު3ކަމެއްގައެވެ.\nވަގުތާއި، އިރުވަރު ބެލުމަކީ ދީނުގައި ހުއްދަކަމެއް ނޫނެވެ. ކިރިތި ރަސޫލާ ނަހީ ކުރައްވާފައިވާ ކަމެކެވެ.\n15 އޮކްޓޯބަރ 2018 | ހޯމަ 17:40\nރާއްޖޭގެ ރަށެއްގައި ގެދޮރު އަޅާފައި: ރާއްޖޭގައި ގެދޮރު އެޅުމުގައި ވެސް އިރުވަރު ބަލައި އުޅުނު\nދިވެހިން ކުރިން ޤަބޫލުކޮށްގެން ތިބީ ބުޑިޒަމާއި، ހިންދުއިޒަމް ކަމާ މެދު ޝައްކު ނުއުފެދޭ ވަރަށް ތާރީޚީ ހެކިތައްވަނީ ލިބިފައެވެ. މިހެންވުމުން އެ ދެ ދީނުގެ އަހުލުވެރިންނަކީ ކުރީ ޒަމާނުގައި ވެސް އަދި މިހާރު ވެސް އިރުވަރާއި ވަގުތު ބަލައި ކަންކަން ކުރަމުންގެންދާ ބަޔެކެވެ. ހެއްކަކީ މިހާރުވެސް އިންޑިއާއި، ސްރީލަންކާގައި އިރުވަރާއި، ވަގުތު ބަލައިގެން ދިރިއުޅުމާއި ގުޅޭ ކަންކަން ކުރަމުންގެންދާކަމެވެ. އަދި މީގެ 14 ޤަރުނުގެ ކުރިން އިސްލާމްދީން ފާޅުވި ދުވަސްވަރު ވެސް ޢަރަބީންގެ ތެރޭގައި އިރުވަރުބެލުމަކީ ކުރަމުން ގެންގޮސްފައިވާ ކަމެއްކަން ޙަދީޘުން ސާބިތުވެއެވެ. ތާރީޚީ ލިޔެކިޔުންތަކުން އެނގެއެވެ.\nމިހެންވުމުން ދިވެހިން ވެސް ރާއްޖެ އިސްލާމްވުމުގެ ކުރިން އުޅެފައި ވަނީ ބުދުދީނާއި ހިންދޫ ދީނުގައި ކަމުގައި ވުމުން އެ އާދަތައް ދިވެހިންގެ ތެރޭގައި ހަރުލާފައި ވެއެވެ. މިކަންކަން މިއަދާ ހަމައަށް ވެސް މުޅިން ފިލައި ނުގޮސް ވެއެވެ. މިގޮތުން މިހާރުގެ ޒުވާނުންގެ ތެރޭގައި "ރާހި" ބެލުމަކީ ވެސް ކުރަމުން ގެންދާ ކަމެކެވެ. މިއީ އެވޭލާ ޒަމާނުގައި ވެސް ކުރަމުން ގެންގޮސްފައިވާ ކަމެއްކަން ތާރީޚީ އެކިއެކި ލިޔުންތަކުން ހާމަވެއެވެ.\nމިގޮތުން އިރިވަރާއި، ވަގުތު ބަލައި އުޅުނީ މައިގަނޑު3ކަމެއްގައެވެ. އެއީ ހ. ދިރިއުޅުމުގެ ބައެއް ކަންކަން، ށ. ޢާއިލާ ބިނާކުރުމުގައި، ނ. އިޤްތިޞާދީ އަދި މާލީ ކަންކަމުގައި އެވެ.\nދިވެހިންގެ އާދަކާދައިގެ ތެރެއިން ވަގުތު ބެލުން.\nވަގުތާއި އިރުވަރު ބެލުމަކީ ކޮބާ؟\n(ހ) ކަމެއްކުރާނެ ހެޔޮވަގުތު ބެލުމެވެ. ނުވަތަ ހޯދުމެވެ.\n(ށ) މީހަކު ވަކިކަމަކަށް ކަނޑައަޅާފައިވާ ވަގުތުހޯދުމެވެ.\nކަމެއްކުރާނެ "ގަޑިއެއް، މުއްދަތެއް، ޒަމާނެއް، ދުވަސްވަރެއް، ތަންވަޅެއް، ދަނޑިވަޅެއް، މޫސުން" ބެލުން ނުވަތަ ހޯދުމެވެ.\nވަގުތާއި އިރުވަރުބެލުމަކީ ތިމާ ކަމެއް ކުރުމަށްޓަކައި، އެކަމެއް ކުރަންފަށާނެ، ކުރާނެ ރަނގަޅު ވަގުތެއް ބަލައި، އެވަގުތެއްގައި އެކަމެއް ކުރުމެވެ. މީގެ ބޭނުމަކީ އެކަމުގައި ބަރަކާތް ހޯދުމާއި، ފައިދާ އާއި، މަންފާ ހޯދުމެވެ. ދިވެހި ރާއްޖޭގެ ތާރީޚާ ބެހޭ ގޮތުން ލިއުއްވާފައިވާ މަޝްހޫރު މުއައްރިޚް ފުރާންސްގެ ޕިރާޑާ ހަވާލާދެއްވާ އިސްމާޢީލް ދީދީ (1995) ލިޔުއްވާފައިވާ ގޮތުގައި ދިވެހިންނަކީ ދިރިއުޅުމުގެ ގިނަކަންކަމުގައި ވަގުތާއި އިރުވަރު ބަލައި، އިރުވަރު ބަލާ މީހާ ބުނާ ވަގުތުތަކަށް ނުވަތަ އިރުވަރަކަށް އެކަމެއް ކުރުމަށް ކަނޑައެޅެއެވެ.\nމިއީ އިސްލާމް ދީނާ ޚިލާފުކަމެކެވެ. އެހެނީ އިންސާނުންނަށް ހެޔޮގޮތާއި، ނުބައި ގޮތް ކުރިމަތިވަނީ ވަކި ތަރިއެއް، ވަކިދުވަހެއް މެދުވެރިވެގެނެއް ނޫނެވެ. ދިވެހިންގެ މެދުގައި އެވާލާ ޒަމާނުއްސުރެ ކުރެވެމުން އައި، މިއަދާ ހަމައަށް ވެސް ފުހެވިގެން ގޮސްފައި ނުދިޔަ ނަމަވެސް މިހާރު އިރުވަރުބަލެމާއި ފަންޑިތަ ހާހޫރައިގެ ކަންތައްވަނީ މަދުވެފައެވެ.\nވަގުތާއި އިރުވަރު ބަލާ އުޅުނުކަންކަން:\nހ. ދިރިއުޅުމުގެ ކަންކަން.\nގެދޮރު އެޅުމުގެ މަސައްކަތް.\nގެދޮރު ބިނާކުރުމުގައި ކަންވެރިޔާ ނުވަތަ އިރުވަރު ބަލާމީހާ ބުނާވަގުތެއްގައި ބިންގާ އަޅާނެ ނުވަތަ މުޑި ޖަހާއުޅެއެވެ.\nވަޅު ބެހެއްޓުމަށްޓަކައި ބަލަނީ ހެޔޮ ސާޢަތެއްގައި، އިރުވަރެއްގައި ވަޅު ނު ބެހެއްޓިއްޖެނަމަ އެވަޅުގެ ފެން މީރުވުން ނުވަތަ ނުވުން، ވަޅުގެ ފެން ހުސްވުން ނުވަތަ ތިލަވުމުގައި ވެސް އެބައި މީހުންގެ އިޢުތިޤާދު ވަގުތާއި އިރުވަރާ ގުޅިފައިވާ ކަމުގައި އަޙްމަދު ޝަފީޤު (2010) ވިދާޅުވެފައިވެއެވެ. އަދި ހަފްތާގެ ބުރާސްފަތި ދުވަހުގެ މުސްތަރީ ސާޢަތުގެ (ހެނދުނުގެ) ވަގުތަކަށް ފުރަތަމަ ސާޢަތް ބަލާކަމުގައި ވަޅުބެހެއްޓުމުގެ މަސައްކަތް ކުރައްވާ ބޭކަލެއްކަމުގައިވާ ދ. ހުޅުދެލީ މުޙައްމަދު އަޙްމަދު (2013) ލިޔުންތެރިޔާގެ ގާތުގައި ބުނުއްވިއެވެ.


Covid ge sababun vaige dhathurufathurah kihaa gellumeh\nއެމިރޭޓްސްގެ މަތިންދާ ބޯޓުތަކެއް: ކޮވިޑާއެކު އެއާލައިން އިންޑަސްޓްރީއަށް ބޮޑެތި ގެއްލުންތަކެއް ވެފައިވޭ -- ފޮޓޯ: އެމެބިއަން ބިޒްނަސް\nމި އަހަރު ފެށުނީއްސުރެ މުޅި ދުނިޔެ ތަހައްމަލު ކުރަމުން މިދާ ކޮވިޑް-19 އިގެ ބަލިމަޑުކަމާ ގުޅިގެން ދުނިޔޭގެ ވައިގެ ދަތުރު ފަތުރުގެ ސިނާއަތަށް ވަނީ ބޮޑެތި ގެއްލުންތަކާ ކުރިމަތިލާން ޖެހިފަ އެވެ. މިގޮތުން ދުނިޔޭގެ ބޮޑެތި ބައެއް އެއާލައިން ތަށް ބަނގުރޫޓު ވުމުގެ ބިރު ހީވެފައި ވާއިރު އަނެއްބައި އެއާލައިން ތަށް އެތަށް މިލިޔަން ޑޮލަރަކުން ދަރަނިވެރިވެ އެތަށް ބައެއްގެ ވަޒީފާވަނީ ގެއްލިފަ އެވެ.\nރިޕޯޓްތަށް ބުނާ ގޮތުން، އެއާލައިން އިންޑަސްޓްރީގެ ދުނިޔޭގެ ރެވެނިއު ވަނީ މިދިޔަ އަހަރާ އަޅާ ބަލާއިރު، 66 ޕަސެންޓް ދަށްވެފަ އެވެ. އަދި ދުނިޔޭގެ ކޮމާޝަލް އެއާކްރާފްޓް ތަކުގެ 66 ޕަސެންޓް، މިއަހަރުގެ ބޮޑު ބައެއްގައި ވަނީ ދަތުރު ނުކޮށް ޕާކް ކުރަން ޖެހިފަ އެވެ. މިހާތަނަށް އައިއިރު ދުނިޔޭގެ 18 އެއާލައިނެއް ވަނީ ބަނގުރޫޓު ވުމުގެ ސަބަބުން ބޭންކްރަޕްސީ ފައިލް ކޮށްފަ އެވެ.\nދުނިޔެގެ އެއާލައިން އިންޑަސްޓްރީ އަށް މިއަހަރު ލިބޭނެ މާލީ ގެއްލުމަށް ބަލާއިރު 315 ބިލިޔަން އެމެރިކާ ޑޮލަރުގެ ގެއްލުމަކާ ކުރިމަތިލާން ޖެހޭނެ ކަމަށް، މިހާތަނަށް ވަނީ ބެލެވިފައެވެ. މިއަހަރުގެ މިހާތަނަށް އައިއިރު މުޅި ދުނިޔެއިން ފައިދާވި ހަމައެކަނި އެއާލްއިން ތަކަކީ، ޗައިނާ އެއާލައިނާއި، ކޮރެއަން އެއާ އާއި އަދި އޭސިއާނާ އެއާލައިން އެވެ. މި ތިން އެއާލައިނުން އުފުލި ކާގޯތަކުގެ ސަބަބުން، މިއަހަރުގެ ދެވަނަ ކުއާޓަރުގައި ވަނީ ފައިދާވެފަ އެވެ.\nމިދިޔަ އަހަރާ އަޅާބަލާއިރު މިއަހަރުގެ ދެވަނަ ކުއާޓަރުގެ ނިޔަލަށް ޑެލްޓާ އެއާލައިނަށް 91 ޕަސެންޓްގެ މާލީ ގެއްލުމަކާ ކުރިމަތިލާން ވަނީ ޖެހިފައެވެ. ޔުނައިޓެޑް އެއާލައިންނަށް ދުވާލަކު 40 މިލިޔަން ޑޮލަރުގެ ގެއްލުމަކާ ކުރިމަތިލާން ޖެހިފައިވާ ކަމަށް ރިޕޯޓްތަށް ބުނެއެވެ. ލުފްތަންސާ އަށް 89 ޕަސެންޓްގެ ގެއްލުމަކާ ކުރިމަތިލާން ވަނީ ޖެހިފައެވެ. އެއާ ފްރާންސް އާއި ކޭ އެލް އެމް އަށް ވަނީ 6.6 ބިލިޔަން ޑޮލަރުގެ ގެއްލުމަކާ ކުރިމަތިލާން ޖެހިފައެވެ. މިއީ 82 ޕަސެންޓްގެ ގެއްލުމެކެވެ.\nދުނިޔޭގެ އެއާލައިން ތަކަށް އެކި ގައުމުތަކުގެ ސަރުކާރު ތަކުގެ އެހީގެ ގޮތުގައި މުޅި ދުނިޔެއިން 123 ބިލިޔަން އެމެރިކާ ޑޮލަރު މިހާތަނަށް، އެހީގެ ގޮތުގައި ދީފައިވީ ނަމަވެސް، މީގެތެރެއިން ގިނައީ ލޯނުގެ ގޮތުގައި ދީފައިވާ ފައިސާ ކަމުން ވަކި މުއްދަތެއްގެ ތެރޭގައި އިންޓަރެސްޓާއެކު މިފައިސާ އަނބުރާ ދައްކަން ޖެހޭނެތީ، ދަތުރުފަތުރު ކުރާ ފަރާތްތަކަށް މިކަމުގެ ސަބަބުން ކުރާނެ މާބޮޑު ފައިދާއެއް އޮންނާނެ ކަމަށް ނުބެލެވެއެވެ. މިފައިސާ އަނބުރާ ހޯދުމަށް ދަތުރުފަތުރު ކުރާ ފަރާތްތަކުގެ ޓިކެޓްގެ އަގު ބޮޑުކުރުން ނޫންގޮތެއް އެއާލައިން ތަކަށް ނެތުމުންނެވެ.\nމިފަދަ އެތަށް ސަބަބަކާ ހުރެ ދުނިޔޭގެ ވައިގެ ދަތުރުތަކުގެ ޑިމާންޑް މިދިޔަ އަހަރު ހުރި މިންވަރަށް ރުޖޫޢަވާނީ 2024 ވަނަ އަހަރުގައި ކަމަށް ދިރާސާކުރާ ފަރާތްތަކުން ދެކެއެވެ. އެހެނަސް އޭސިއާ ޕެސިފިކް ސަރަހައްދުގެ ޑިމާންޑް 2023 ވަނަ އަހަރު ރުޖޫޢަ ވެދާނެ ކަމަށް ބައެއް ފަރާތްތަކުން އަންދާޒާ ކުރެއެވެ. އެންމެ އުންމީދީ ގޮތަކަށް ބަލާއިރުވެސް، 2022 ގެ ކުރިން ވައިގެ ދަތުރު ފަތުރގެ ޑިމާންޑް މިދިޔަ އަހަރާ އެއްވަރަށް ރުޖޫޢަ ނުވާނެކަމަށް ވަނީ ބެލެވިފައެވެ.\nކޮވިޑުގެ ގެއްލުން ހަމައެކަނި ކުރާނެ ސިނާއަތަކީ ވައިގެ ދަތުރުފަތުރުގެ ސިނާއަތް ކަމަށް ނުބެލެވެއެވެ. އެހެނަސް ވައިގެ ދަތުރުފަތުރުގެ ސިނާއަތަށް ލިބުނު ގެއްލުމުގެ އަސަރު އެންމެ ބޮޑަށް ކުރާނެ އެއް ސިނާއަތަކީ ފަތުރުވެރިކަމުގެ ސިނާއަތް ކަން ކަށަވަރެވެ. ހަމައެހެންމެ ޔޫރަޕުގެ ގިނަ ގައުމު ތަކުގައާއި އެމެރިކާ ސަރަހައްދުގެ ގިނަ ގައުމު ތަކުގައި އަދިވެސް ކޮވިޑް ފެތުރުން ކޮންޓްރޯލް ކުރެވިފައި ނުވާއިރު، ފަތުރުވެރި ކަމުގެ ސިނާއަތަށް އިގްތިސާދު ބަރޯސާ ވެފައިވާ ގައުމު ތަކަށް މިކަމުން ކުރާނެ ނޭދެވޭ އަސަރު ބޮޑުވާނެކަމީ ކަށަވަރު ކަމެކެވެ.\nޓޫރިޒަމް އިގްތިސޯދު ކޮވިޑް-19 + ކޮވިޑް-19 އިގެ ބަލާއާފާތް


ވިޔަފާރި - އިއްތިހާދު އެއާވޭސް\nއިއްތިހާދު އެއާވޭސްގެ އިތުރު ފްލައިޓްތައް ރާއްޖެއަށް ބާއްވަން ނިންމައިފި\nރާއްޖެއާއި ޔޫއޭއީއާއި ދެމެދު ރަސްމީކޮށް ދަތުރުތައް ފަށާފައިވަނީ ނޮވެމްބަރ 1، 2011\nކ. މާލެ 21 ޖެނުއަރީ 2017 | ހޮނިހިރު 16:14 2,173\nއިއްތިހާދު އެއާވޭސްގެ ބޯޓެއް - ގޫގުލް\nމި އަހަރު އިއްތިހާދު އެއަރވޭސްގެ އިތުރު ފްލައިޓްތައް ރާއްޖެއަށް ބާއްވަން ނިންމާފައިވާ ކަމަށް އެ އެއަރލައިނުން ހާމަކޮށްފި އެވެ.\nއިއްތިހާދުން ބުނީ އަބޫ ދާބީ އާއި މާލެއާ ދެމެދު އިތުރު ޝެޑިއުލް ފްލައިޓްތައް ބާއްވަން ނިންމާފައިވާ ކަމަށާއި އެގޮތުން ހަފްތާއަކު ހަތަރު ފްލައިޓް ބާއްވާނެ ކަމަށެވެ. މި ހަތަރު ފްލައިޓާއި އެކު އިއްތިހާދުގެ 11 ޝެޑިއުލް ދަތުރު ޖުލައި 1، 2017 އިން ފެށިގެން ސެޕްޓެމްބަރ 17، 2017ގެ ބާއްވާނެ ކަމަށް އިއްތިހާދުން ވަނީ ބުނެފައެވެ.\nއިއްތިހާދުން، އަބޫ ދާބީ އާއި ރާއްޖެއާ ދެމެދު ދަތުރުތައް ކުރަމުންދާތާ ފަސް އަހަރު ވެފައިވާއިރު، މިގޮތަށް ދަތުރުތައް ބާއްވަން ނިންމީ ޑިމާންޑާ އެއްވަރަށް ކޭޓާ ކުރުމަށް ކަމަށެވެ. ސަމާރ ސީޒަނުގައި އޭ320 މަރުކާގެ އިތުރު ދެ އެއަރ ކްރާފްޓް ދަތުރުތަކުގައި ބޭނުންކުރާނެ ކަމަށާއި އެއީ ސޯޅަ ގޮނޑީގެ ބިޒްނަސް ކްލާސް އަދި އިކޮނޮމީގެ 120 ގޮނޑި ހިމެނޭ ފްލައިޓްތަކެވެ.\nއިތުރުކުރި ހަތަރު ފްލައިޓުން އިސްކަންދޭނީ އަބޫ ދާބީގެ ލޯކަލް ފަސިޖަރުންނަށް ކަމަށާއި މިފްލައިޓްތައް އޮންނާނީ ބުރާސްފަތި، ހުކުރު، ހޮނިހިރު އަދި އާދިއްތަ މި ހަތަރު ދުވަހުގެ ހެނދުނުގެ ވަގުތުތަކުގައި ކަމަށެވެ.\nފާއިތުވި ފަސް އަހަރު ދުވަހުގެ ތެރޭގައި އިއްތިހާދު އެއަރވޭސްއިން ރާއްޖެއަށް ހަތަރު ލައްކަ ފަންސާސްހާސް ފަސިޖަރުން، އަބޫ ދާބީ އަދި ޔޫރަޕްގެ ގައުމުތަކުން ދަތުރުކޮށްފައިވާ ކަމަށެވެ.\nއިއްތިހާދު އެއަރވޭސްއަކީ ރާއްޖޭގެ ފަތުރުވެރިކަން ކުރިއެރުވުމަށް ބޮޑު ހިއްސާއެއް އަދާކުރާ އެއަރލައިންއަކަށްވާއިރު، ރާއްޖެއާއި ޔޫއޭއީއާއި ދެމެދު ރަސްމީކޮށް ދަތުރުތައް ފަށާފައިވަނީ ނޮވެމްބަރ 1، 2011 ގައެވެ.


Ras Online - ޓޫރިޒަމް މިނިސްޓަރުގެ މަޤާމަށް ޑރ. މައުސޫމް\nޓޫރިޒަމް މިނިސްޓަރުގެ މަޤާމަށް ޑރ.ޢަބްދުﷲ މައުސޫމް އައްޔަން ކުރައްވާ މަޤާމުގެ ފަތްކޮޅު ރައީސުލްޖުމްހޫރިއްޔާ މިއަދު ދެއްވައިފިއެވެ.\nޑޮކްޓަރ ޢަބްދުﷲ މަޢުޞޫމް މަޤާމުގެ ހުވައިކުރެއްވުމާއި، މަޤާމުގެ ފަތްކޮޅު ދެއްވުމުގެ ރަސްމިއްޔާތު އޮތީ، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ. ހުވައިލައިދެއްވީ، ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު އަލްއުސްތާޛު މަޙާޒު ޢަލީ ޒާހިރެވެ. ހުވައިކުރެއްވުމަށްފަހު، ޑޮކްޓަރ ޢަބްދުﷲ މަޢުޞޫމް ވަޒީރުންގެ މަޖިލީހުގެ މެންބަރުންގެ ހުވައިގެ އިޤްރާރުގައި ސޮއިކުރެއްވިއެވެ.\nޑރ، މައުސޫމް އަލުން ވަޒީރު ކަމަށް ވަޑައިގެންނެވީ ޖުމްހޫރީ ޕާޓީގެ ސްލޮޓެއްގެ ގޮތުގަ އެވެ. މިއަދު އެ މަގާމަށް އައްޔަން ކުރެއްވުމުގެ ކުރިންވެސް ޓޫރިޒަމް މިނިސްޓަރު ކަމުގެ މަގާމުމައުސޫމް ފުރުއްވެވި އެވެ. މި ސަރުކާރާއެކު މިހާތަނަށް ހުންނެވީ ސިންގަޕޫރުގައި ހުންނަވާ ރާއްޖޭގެ ސަފީރުކަމުގަ އެވެ.\nޑރ. މަޢުޞޫމް ވަނީ ސަރުކާރުގެ މަތީ މަޤާމުތައްވެސް ފުރުއްވާފައެވެ. އެގޮތުން ޓުއަރިޒަމް މިނިސްޓަރ ކަމާއި، އެންވަޔަރަންމަންޓް މިނިސްޓަރ ކަމާއި، ރައްޔިތުންގެ މަޖިލީހުގެ ކެލާ ދާއިރާގެ މެންބަރުކަންވެސް ޑރ. ޢަބްދުﷲ މަޢުޞޫމް އަދާކުރައްވާފައިވެއެވެ.


SunOnline: Quds hamalaagai Shaheeduvi falastheenuge meehunge gethah bimaa hamakollanee\nއަގްސާ މިސްކިތް ކައިރީގައި އިސްރާއިލްގެ ސިފައިން ހަރަކާތްތެރިވަނީ\nގުދުސް ހަމަލާގައި ޝަހީދުވި ފަލަސްތީނުގެ މީހުންގެ ގެތައް ބިމާހަމަކޮށްލަނީ\n11 މަސް3ދުވަސް ކުރިން - 17 ޖުލައި 2017 8\nގުދުސް ސަރަހައްދުގައި މިދިޔަ ހުކުރު ދުވަހު އިޒްރޭލްގެ ސިފައިން ދިން ހަމަލާތަކުގައި ޝަހީދުކޮށްލި ފަލަސްތީނުގެ ތިން މީހުންގެ ގެތައް ސުންނާފަތި ކުރަން ވިސްނަމުންދާ ކަމަށް އިޒްރޭލުން ބުނެފިއެވެ.\nއަލްމަސްޖިދުލް އަގްސާ ހިމެނޭ ސަރަހައްދުގައި ހުކުރު ދުވަހު ހިނގި އެ ހާދިސާގައި އިޒްރޭލުގެ ސިފައިންގެ ދެމީހުން ވެސް ވަނީ މަރުވެފައެވެ.\n"އެހާދިސާގައި ބައިވެރިވި ތިންމީހުން މިސާލަކަށް ބަލައިގެން ފަލަސްތީނުގެ އިތުރު ބަޔަކު އަހަރެމެންނަށް ހަމަލާ ދީފާނެ. އެހެންވެ އެމީހުންގެ ގެތައް އެބަ ޖެހޭ ސުންނާފަތި ކޮށްލަން،" އިޒްރޭލުގެ ޕަބްލިކް ސެކިޔުރިޓީ މިނިސްޓަރު ގިލާދު އެރްދާން ވިދާޅުވިއެވެ.\nއިސްރާއިލާ ދެކޮޅަށް ނުކުމެ ހަމަލާދޭ ފަލަސްތީނުގެ މީހުންނާމެދު އިސްރާއީލުގެ ކޯޓުތަކުން ހަރުކަށި ފިޔަވަޅުތަކެއް ދަނީ އަޅަމުންނެވެ.\nއެގޮތުން، އިސްރާއީލަށް ހަމާލާތައް ދޭ ފަލަސްތީން މީހަކަށް އަދަބު ދޭނަމަ ދެނީ އޭނާގެ މުޅި އާއިލާއަށެވެ. އަދި އަދަބެއްގެ ގޮތުގައި އެމީހުން ދިރިއުޅޭ ގެތައް ސުންނާފަތި ކުރުމަކީ އިޒްރޭލުން މިފަހުން ގެންގުޅޭ ސިޔާސަތެކެވެ.\nނަމަވެސް ފަލަސްތީނުގެ މީހުންނަށް ހަމަލާ ދޭ އިޒްރޭލުގެ މީހުންނާމެދު އެގައުމުގެ ކޯޓުތަކުން ދެނީ ލުއި އަދަބު ތަކެކެވެ.\nއެގޮތުން މީގެ ދެ އަހަރު ކުރިން ޔަހޫދީންގެ ތިން މީހަކު ވެގެން ފަލަސްތީނުގެ ކުޑަކުއްޖަކު ވަގަށް ނަގާ ރޯކޮށްލި ހާދިސާއެއްގައި ބައިވެރިވި މީހުންގެ ގެތައް ސުންނާފަތި ކޮށްލުމަށް އިޒްރޭލުގެ ސުޕްރީމް ކޯޓުގައި އެދުނު ނަމަވެސް، އެކަމަށް ވަނީ އެ ކޯޓުން ދެކޮޅު ހަދާފައެވެ.\nހުކުރު ދުވަހު ހިނގި ހާދިސާއަށްފަހު މަސްޖިދުލް އަލް އަގްސާ ބަންދު ކުރި ނަމަވެސް މިއަދު އެ މިސްކިތް ވަނީ އަލުން ހުޅުވާފައެވެ.\nއިސްރާއީލް ފަލަސްތީން - އިސްރާއީލް ފަލަސްތީން\nއީރާނަށް ޖާސޫސު ކޮށްދިނުމުގެ ތުހުމަތުގައި އިސްރާއީލުގެ ކުރީގެ ވަޒީރަކު ހައްޔަރުކޮށްފި 1 ދުވަސް5ގަޑި ކުރިން\nފަލަސްތީނުގެ ކަރުދާހު ގުޑިއާ ދެކޮޅަށް އިސްރާއީލުގެ ފައިޓާ ޖެޓްތައް ހަރަކާތްތެރިވަނީ2ދުވަސް4ގަޑި ކުރިން\nއިސްރާއީލުގެ އަނިޔާ އިން ފަލަސްތީނު މީހުން ސަލާމަތްކޮށްދިނުމަށް ގޮވާލާ ގަރާރު އދ. އިން ފާސްކޮށްފި6ދުވަސް4ގަޑި ކުރިން\nއާޖެންޓީނާއިން އިސްރާއީލާ ދެކޮޅަށް ގުދުސްގައި ކުޅެން އޮތް މެޗު ކެންސަލް ކޮށްފި2ހަފްތާ 13 ގަޑި ކުރިން\nސަހާބީ ބޭކަލުންތަކެއް ފަސްދާނުލާފައިވާ ސަހަރާއެއް ތަޅާލައި، އިސްރާއީލުން ޕާކެއް ހަދަނީ2ހަފްތާ 1 ދުވަސް ކުރިން


Eh fayaaeku hingaa bingaave ulhen jehifaivaa Ainthu edhenee ehee akah\nއައިޝަތު މޫސާ --\n11 މެއި 2019 1 ކޮމެންޓް\nއެއް ފަޔާއެކު ހިނގާ ބިނގާވެ އުޅެން ޖެހިފައިވާ އައިންތު އެދެނީ އެހީއަކަށް\nދިރިއުޅުމަކީ ވަރަށް ބޮޑު އިމްތިހާނެކެވެ. އުފަލާއި މަޖަލުގައި ވަގުތުތައް ހޭދަކުރަމުންދަނިކޮށް ހިތާމައާ އުދާހުން ދިރިއުޅުން ފުރާލާނީ ކޮންއިރަކު ކިހިނެއް ކަމެއް ވެސް ނޭނގެއެވެ. އެކަމަކު އެއްވެސް ކަމަކީ ދާއިމަށް ދެމިގެންދާނެ ކަމެއް ނޫންކަން ގަބޫލުކޮށް އެކަމުން އަރައިގަތުމަކީ ކެރޭ ހިތްވަރުގަދަ މީހަކަށް ނޫނީ ނުވާނެ ކަމެކެވެ. ތ. ތިމަރަފުއްޓަށް އުފަން އެރަށު، ލުނބޯމާގޭ، އައިޝަތު މޫސާ ނުވަތަ އާންމު ނަމުންނަ އައިންތަކީ ވެސް ދިރިއުޅުމުގައި ބޮޑު އިމްތިހާނެއް ކުރިމަތިވެފައިވާ އަންހެނެކެވެ.\nއެއީ މީގެ ދެ މަހެއްހާ ދުވަސް ކުރިއެވެ. އުމުރުން 36 އަހަރުގެ އައިންތުގެ ކަނާއަތު ފައިގައި އިންފެކްޝަނެއް އުފެދިގެން ވަނީ އީވް ކްލިނިކަށް ގޮސް އެކަމުގެ ހާއްސަ ޑޮކްޓަރަކަށް ދައްކާފައެވެ. ފައި ތިލަ މަތީގައި ފޮޅުތަކެއް ނަގާފައި ހުރުމުން ކްލިނިކުން ވަނީ ފޮޅުތައް ފަޅާލައި އެތަން ސާފުކޮށް ބެންޑޭޖެއް އަޅާފައެވެ. އެކަމަކު މާގިނަ ދުވަސްތަކެއް ނުވެ ފަޔަށް ތަދުވާން ފެށުމުން އައިންތު ވަނީ އެ ކްލިނިކަށް އަނެއްކާ ވެސް ގޮސްފައެވެ. އަދި ބެންޑޭޖު ނަގައި ބެލިއިރު ފައިތިލަ ވަނީ ކަޅުވެފައެވެ. އެފަހަރު އެ ކްލިނިކަށް ދެއްކުމަށް ފަހު އައިންތު ދެން ދިޔައީ އައިޖީއެމްއެޗަށެވެ.\n"އައިޖީއެމްއެޗަށް ދިޔައިމަ އެމީހުން އެތަން ސާފުކޮށްފަ ދޫކޮށްލީ، ތަދުވާތީ އަނެއްކާ ވެސް މިދިޔައީ، އެފަހަރު ބުނީ ޖެހޭނީ ފައި ބުރިކޮށްލާށޭ،" އަސަރާއެކު އައިންތު ސީއެންއެމް އަށް ކިޔައިދިނެވެ.\nޑޮކްޓަރުންގެ އިރުޝާދާއި އެއްގޮތަށް އައިންތުގެ ކަނާއަތު ފައިގެ ކަކުލު ހުޅުން ތިރި ބުރިކޮށްލިއެވެ. މިހާރު ދަނޑިއެއްގެ އެހީގައި އައިންތު ހިނގާ ބިނގާވެ އުޅެމުން އަންނައިރު ފާހަނާއަށް ދިއުން ފަދަ ކަންކަން ކުރަމުން އަންނަނީ އާއިލާ މެމްބަރުންގެ އެހީގައެވެ. މިދިޔަ މަހުގެ ތެރޭގައި އައިންތު ވަނީ އޭނާގެ ފައި ދެއްކުމަށް އިންޑިއާއަށް ވެސް ގޮސްފައެވެ. އަދި އެތަނުން ވެސް ވަނީ ކަކުލުން މަތިން އެއް ބައި ބުރިކޮށްލާފައެވެ. އައިންތު ބުނީ، އެ ފައި ޑޮކްޓަރަށް ދެއްކުމަށް ތިން މަސް ފަހުން އަދި އިންޑިއާއަށް ދާން ޖެހޭ ކަމަށެވެ.\n"ފައި ދައްކަން ތިން މަސް ފަހުން އިންޑިއާއަށް ދާންޖެހޭ. ދެން ފައި ދައްކާފަ ފަޔެއްވެސް ޖަހަން."\nއައިންތު ބުނީ، އެ ކަމުގެ ސަބަބުން އޭނާގެ ހަޔާތަށް މޮޅިވެރިކަން ކުރިމަތިވި ނަމަވެސް އާއިލާގެ ފަރާތުން ލޯތްބާއި ކުލުނު ވަރަށް ރަނގަޅަށް ލިބޭ ކަމަށެވެ. އަދި ކޮންމެ ކަމެއްގައި ވެސް އާއިލާއިން އަންނަނީ އޭނާއަށް އެހީތެރިވަމުން ކަމަށެވެ.\nމީގެ 18 ވަރަކަށް އަހަރުކުރިން އައިންތު ޒަވާޖީ ހަޔާތެއް ފެށިއިރު އެމީހުންގެ ކައިވެންޏަށް އަށް އަހަރާއި ހަތަރު އަހަރުގެ އަންހެން ކުއްޖަކު ވެސް ލިބިފައި އެބަހުއްޓެވެ.\nއައިންތަށް ކުރިއެކޭ އެއްގޮތަށް ހިނގާބިނގާވެ އުޅެވެން އޮތީ މަސްނޫއީ ފައެއް ޖަހައިގެން ނަމަވެސް އެއީ ގާތްގަނޑަކަށް 5000 އެމެރިކާ ޑޮލަރު ހަރަދުވާނެ ކަމެކެވެ. ހަޔާތުގައި ދިމާވި އަޑިގަޑުން އުސް ގަނޑަކަށް އަރައި އަމިއްލަ ދެފައި މައްޗަށް އަނެއްކާވެސް ކޮޅަށް ތެދުވަން އައިންތު މިއަދު މިވަނީ ތިއެންމެ ބޭފުޅުންގެ އެހީތެރިކަމަށް ވަރަށް ބޮޑަށް ބޭނުންވެފައެވެ.\nރުފިޔާ އެކައުންޓު ނަމްބަރު: 7730000259840 - އައިޝަތު މޫސާ\nއިތުރު މައުލޫމާތު ހޯދުމަށް: 7696110 (ވައިބާ ނަމްބަރު)\nމީހުން ރޯދަމަސް ސީއެންއެމް އެހީ\nއައިސްތު އޭނަ އަށް ކިޔަނީ. އައިންތު ކިޔަނީ އާމިނަތު ކިޔަންޏާ\nލޯބިވެރިންގެ ދުވަހުގައި ސާރާ އާއި ކާތިކް ޑޭޓަކަށް ދަނީ\nޖިންސީ ގޯނާއާ ދެކޮޅަށް ރަށްރަށުގައި މިއަދު ހިނގާލުމެއް ބާއްވަނީ


Aharennah Verikannulibeynama, America Meehunnah Vaccine Eh Nulibeyne - Trump - Vaguthu\nކޮވިޑް-19 އަށް ވެކްސިނެއް ހޯދުމުގައި އެމެރިކާގެ ދެކުންފުންޏަކުން މިހާރު ކާމިޔާބު މަސައްކަތްތަކެއްކޮށް އެންމެ ފަހުގެ ހުއްދަތައް ހޯދުމާއި ހަމައަށް ދެވިފައި ވީނަމަވެސް ކުރިއަށް އޮތް ދައުރުގައި އެމެރިކާގެ ރައީސްކަމުގައި ޑޮނަލްޑް ޓްރަމްޕް ހުރުމުގެ ފުރުސަތު ނުލިބިއްޖެނަމަ އަދިވެސް އެމެރިކާ މީހުންނަށް ވެކްސިން ނުލިބޭނެ ކަމަށް އޭނާ ބުނެފިއެވެ.\nއެމެރިކާގެ މޮޑާނާ ކުންފުނިންނާއި ފައިޒާ ކުންފުނިން މިހާރު ވަނީ ކޮވިޑް-19 އަށް ވެކްސިން ހޯދާފައެވެ. ފައިޒާ އިން ވަނީ ވެކްސިން ބޭނުން ކުރުމުގެ ހުއްދައަށް އެދި އެމެރިކާގެ އެފްޑީއޭ އަށް ލިޔުންތައް ވެސް ހުށަހަޅާފައެވެ.\nހުކުރު ދުވަހު އޮތް ނޫސްވެރިންގެ ބައްދަލުވުމެއްގައި ޓްރަމްޕް ބުނީ ވެކްސިން ހޯދަން ކުރަން ޖެހޭ މަސައްކަތް އަދިވެސް ވަރަށް ގިނަ ކަމަށެވެ.\nޓްރަމްޕްގެ ސަރުކާރުން ވަނީ ކޮވިޑް-19 އަށް ވެކްސިނެއް އަވަށް ހޯދަން "އޮޕަރޭޝަން ވާޕް ސްޕީޑް" ނަމުގައި މެއި މަސް ތެރޭގައި ފަށާފައެވެ. އެއޮޕަރޭޝަންގެ ދަށުން އެމެރިކާ ސަރުކާރުން ވަނީ ވެކްސިން އުފެއްދުމުގެ ތަހްލީލްތަކަށް ބައެއް ކުންފުނިތަކަށް ފައިސާ ވެސް ދީފައެވެ. އޭގެތެރޭގައި މޮޑާނާ ވެސް ހިމެނެއެވެ.\nނަމަވެސް ވެކްސިން އުފައްދާފައިވާ ފައިޒާ އިން ވަނީ އެމެރިކާ ސަރުކާރުގެ އެއްވެސް ފައިސާގެ އެހީއެއް ބޭނުން ކުރަން ދެކޮޅު ހަދާފައެވެ.\nޓްރަމްޕް ފެށި އޮޕަރޭޝަންގެ މަޤުޞަދަކީ އެންމެ ލަސްވެގެން އަންނަ ޖަނަވަރީ މަހު އެމެރިކާގެ 300 މިލިއަން މީހުންނަށް ވެކްސިން ދިނުމެވެ.\nއަހަރެންނަށް ވެރިކަން ނުލިބިއްޖެއްޔާ އެމެރިކާ މީހުންނަށް ވެކްސިނެއް ނުލިބޭނެ ކަމަށް ޓްރަމްޕް ބުނެފައި ވާއިރު އެމެރިކާގައި މިމަހުގެ ކުރީކޮޅު އޮތް ރިޔާސީ އިންތިޚާބުން ބަލިވެ ޓްރަމްޕް އަށް އެމެރިކާގެ ވެރިކަން ޖަނަވަރީ މަހު ގެއްލޭނެކަން މިހާރު ވަނީ ކަށަވަރު ވެފައެވެ.\nކޮވިޑް-19 އަށް ވެކްސިން ހޯދުނީ ޓްރަމްޕްގެ ކުޅަދާނަކަމުން ކަމަށް އޭނާ ދަނީ މިހާރު ތަކުރާރުކޮށް ބުނަމުންނެވެ. ނަމަވެސް ޓްރަމްޕްގެ ދެކޮޅު ނުޖެހޭ ސިޔާސަތުތަކުގެ ސަބަބުން އެމެރިކާގެ ހާލަތު ގޯސްވެ ކޮވިޑް-19 އަށް ކޮންމެ ދުވަހަކު ފައްސިވާ މީހުންގެ އަދަދު ވަނީ ރެކޯޑް މިންވަރަކަށް އިތުރު ވެފައެވެ.\nނޮވެމްބަރު 22, 2020 11:00\nނަސީދު ދައްކާ ކަހަލަ ވާހަކައެއް.\nނޮވެމްބަރު 22, 2020 16:05\nވީވިލް ސީ އެބައުޓް ދެޓް😒\nނޮވެމްބަރު 22, 2020 20:41\nއެހެންވީމަ ޓްރަމްޕް އަކަށްވެސް ވެކްސިނެއް ނުލިބޭނެ. ...😅🙄


މި ސަރވިސްގައި ޔުނިފައި ވަޔަރލެސް ސޮލިއުޝަނެއް ގާއިމްކުރުން\nމިސަރވިސްގައި ޔުނިފައި ވަޔަރލެސް ސޮލިއުޝަންއެއް ގާއިމްކޮށްދޭނެ ފަރާތެއް ހޯދުމަށް ބޭނުންވެއެވެ. މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުގުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2018 އޭޕްރީލް 17 ވާ އަންގާރަ ދުވަހުން ފެށިގެން 2018 އޭޕްރިލް 19 ވާ ބުރާސްފަތި ދުވަހުގެ ނިއަލަށް، ބަންދުނޫން ކޮންމެ ދުވަހެއްގެ 10:00 އިން 11:00 އަށް މި ސަރވިސްގެ ފައިނޭންސް އެންޑް އެސެޓް މެނޭޖްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ 100.00ރ (ސަތޭކަ) ރުފިޔާއެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2018 އޭޕްރިލް 22 ވާ އާދިއްތަ ދުވަހުގެ 14:00 ގައި، އިސްކަންދަރު ބިލްޑިންގ ގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2018 އޭޕްރިލް 19 ވާ ބުރާސްފަތި ދުވަހުގެ 14:30 ގެ ކުރިން މިސަރވިސްގެ އީމެއިލް އެޑްރެސް procurement@police.gov.mv އަށް ފޮނުއްވުން އެދެމެވެ.\nބީލަން ހުޅުވުން އޮންނާނީ 2018 އޭޕްރީލް 26 ވާ ބުރާސްފަތި ދުވަހުގެ 14:00 ފައިނޭންސް އެންޑް އެސެޓް މެނޭޖްމަންޓްގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.


ޕެއިންޓް ކޮމްޕެޓިޝަން އިން އެއްވަނަ – ދަ ބެޓްލް ފޯރ ޕެރެޑައިސް އަށް – MNUSU\nޕެއިންޓް ކޮމްޕެޓިޝަން އިން އެއްވަނަ – ދަ ބެޓްލް ފޯރ ޕެރެޑައިސް އަށް\nސިއާ ޕެއިންޓް ކޮމްޕެޓިޝަން 2019 ގެ އެއްވަނަ ދަ ބެޓްލް ފޯރ ޕެރެޑައިސް ނަމުގައި ހުށަހަޅާފައިވާ ކުރެހުމަށް ލިބިއްޖެ އެވެ. މި ކުރެހުން ކުރަހާފައި ވަނީ ވިޝުއަލް އާރޓް ގެ ދަރިވަރެއް ކަމުގައިވާ ޙަސަން މައަ’އަދް މަހްމުމޫދަށެވެ.\nވޯލްޑް އާރޓިސްޓްސް ޑޭ އާއި ނަޞްރުގެ ދުވަހާއި ގުޅުވައިގެން ހުޅުވާލި މި އާރޓް ކޮމްޕެޓިޝަން އަށް 17 ކުރެހުމެއް ވަނީ ހުށަހަޅާފައިވެ. އަދި 13 ކުދިން ބައިވެރިވެފައިވެއެވެ. ނަޞްރުގެ ދުވަހުގެ ތީމަށް ކުރެހުން ހުށަހަޅަން އޮތް، މި މުބާރާތުގެ އެއްވަނަ އަށް ދިޔަ ކުރެހުމަކީ ވަރަށް ތަފާތު ވިސްނުމެއްގެ ނަޒަރަކުން ކުރަހާފައިވާ ކުރެހުމެއްކަނަ ފާހަގަ ކުރެވެއެވެ. ’ނަސްރުގެ އައްޑަނަ‘ އާރޓް އެގްޒިބިޝަންގައި ވެސް ގިނަބައެއްގެ ލޮލުގައި މި ކުރެހުން އަޅައިގަތީ މި ސަބަބާ ހެދި އެވެ.\nމި ކުރެހުމުން ފެންނަނީ ތަމަޅައިންނާ ދިވެހިންނާ ކުރެވުނު ހަނގުރާމަ އެވެ. މިނިކާވަގުތަކެއް ގޮތައް ތަމަޅައިން ސިފަ ކޮށްދީފައި ވާއިރު ކަންނެލި ތަކެއް ގޮތައް ސިފަކޮށްދީފައިވަނި ދިވެހިރާއްޖޭގެ މީހުންނެވެ. މި ކުރެހުން ސޯޝަލް މީޑިއާގައި ވެސް އެދުވަހު ވަރަށް ގިނައިން ދައުރުވަމުން ދިޔަކަން ފާހަގަ ކުރެވެއެވެ.\nމި މުބާރާތުގެ ދެވަނަ ހޯދާފައިވަނީ ވެސް ހަމަ އެހާމެ ރީތި ހިތްގައިމު ކުރެހުމެއް ކަމުގައިވާ ’މާޓަ‘ އެވެ. އެ ކުރެހުން ހުށަހަޅާފައިވަނީ ހަމަ ވިޝުއަލް އާރޓްގެ ދަރިވަރެއް ކަމުގައިވާ ސުމާ ހަސަން އެވެ. އަދި3ވަނަ ވަނީ ދެ ކުރެހުމަކަށް ލިބިފައެވެ. އެއީ ވިޝުއަލް އާރޓްސް ގެ މަރްޔަމް ސާނީ ހުށަހަޅާފައިވާ ’ ނޮވެމްބަރ 3‘ އާއި ފެސްޓްގެ ދަރިވަރެއް ކަމުގައިވާ މަރްޔަމް ޝީޒާ ހުށަހަޅާފައިވާ ’ޒުވާން ބަޠަލް‘ މި ދެ ކުރެހުމަށެވެ.\nވަނަ ވަނައަށް ދިޔަ ކުރެހުންތަކުގެ އިތުރުންވެސް ހުނަރުން ފުރިގެންވާ ރީތި އެތައް ކުރެހުމެއް މި ކޮމްޕެޓިޝަން އަށް ހުށަހަޅާފައިވެ އެވެ. ކުރެހުންތައް ޖަޖު ކޮށްދެއްވީ މި ދާއިރާގެ ތަޖުރިބާކާރު ދެ ފަރާތް ކަމަށްވާ ނައިމްބެ އަދި އަފީފްބެ އަދި މީގެ އިތުރުން 2017 ވަނަ އަހަރުގެ ވިޝުއަލް އާރޓްގެ ދަރިވަރެއް ކަމުގައިވާ ޒިދާން އެވެ.\nމި މުބާރާތުން ވަނަތައް ޙާޞިލު ކުރި ދަރިވަރުންނަށް ފިލާ ހަވާލު ކޮށްދެއްވީ ޔޫނިއަންގެ ރައީސް އަލްފާޟިލް މުޙައްމަދު ޝާން އާމިރެވެ.\nމި މުބާރާތުގެ ވަނަތަކަށް ދިޔަ ފަރާތްތަކަށް ފިލަޔާއި ބައިވެރިންނަށް ސެޓްފިކެޓް ހަވާލުކޮށްފައިވަނީ ’އާތޮނައިތޮ 2019‘ ގަ އެވެ.


ގެއްލިގެން ހޯދަމުންދަނިކޮށް ފެނުނު ދެ ބިދޭސީން ފުލުހުންގެ ބެލުމުގެ ދަށުން އދ. އަތޮޅު ހޮސްޕިޓަލްގައި: އެދެމީހުންގެ ހާލު ރަނގަޅު --\nފ. ފީއަލިން ފުރައިގެން މާލެއަށް ދަތުރުކުރަމުންދަނިކޮށް ވ. ފުއްސަރު ފަޅާ ދިމާލުން ދިޔަވެ އަޑިއަށްދިޔަ “އަލަމާ 5” ދޯނިން ގެއްލުނު ތިން މީހުންގެ ތެރެއިން ދެ ބިދޭސީން ފެނިއްޖެއެވެ.\nއެދެމީހުން ފެނިފައިވަނީ މިއަދު ހެނދުނު 06:50 އެހާކަންހާއިރު އދ. އަތޮޅު ލަކްސް މޯލްޑިވްސް ރިސޯޓާ ދިމާ ދެ ނޯޓިކަލް މޭލެއްހާ ދުރުންނެވެ. އެދެމީހުން ސަލާމަތްކޮށް އދ. މަހިބަދޫއަށް ގެނެސް ފުލުހުންގެ ބެލުމުގެ ދަށުން އދ. އަތޮޅު ހޮސްޕިޓަލަށް ގެންގޮސް ފަރުވާދީފައިވެއެވެ. އެދެމީހުން މިވަގުތު ތިބީ ފުލުހުންގެ ބެލުމުގެ ދަށުން އދ. މަހިބަދޫގައެވެ.\nމިއަދު ހެނދުނު ފެނިފައިވަނީ ބަންގްލަދޭޝްގެ ދެ ރައްޔިތުންކަމަށްވާ އަސަދުލް އިސްލާމް (37އ) އާއި މުހައްމަދު ޒަމީރު (32އ) އެވެ. އަދި “އަލަމާ 5” ދޯނިން ގެއްލުނު ކ. ގުރައިދޫ/ ނަލަވާ، އާދަމް ޝަފީޤް (32އ) ހޯދުމުގެ މަސައްކަތް އަދިވެސް ދަނީ ކުރަމުންނެވެ.\nފ. ފީއަލިން ފުރައިގެން މާލެއަށް ދަތުރުކުރަމުންދިޔަ “އަލަމާ 5” ދޯނި ވ. އަތޮޅު ފުއްސަރު ފަޅާ ދިމާލު ހަތަރު ނޯޓިކަލް މޭލު ބޭރުން މޫސުން ގޯސްވެ ކަނޑު ގަދަވުމާ ގުޅިގެން ދޯނި ދިޔަވެ، އަޑިއަށް ގޮސްފައިވަނީ 2022 ޖަނަވަރީ3ވަނަ ދުވަހުއެވެ.


Taxi hidhumathuge app thayyaru kuraane bayaku hoadhanee\nޓެކްސީ ހިދުމަތުގެ އެޕް ތައްޔާރުކޮށްދޭނެ ބަޔަކު ހޯދަނީ\n11 ސެޕްޓެމްބަރު 2018: ސިނަމާލެ ބުރިޖުމަތިން ޓެކްސީ އެއް ދުއްވާފައި ދަނީ - މުހައްމަދު އަފްރާހް | އަވަސް\nރާއްޖޭގައި ޓެކްސީ ހިދުމަތް ދިނުމަށް ބޭނުންކުރާނެ އޮންލައިން އެޕްލިކޭޝަން ތައްޔާރުކޮށްދޭނެ ބަޔަކު ހޯދުމަށް އިއުލާންކޮށްފި އެވެ.\nޓްރާންސްޕޯޓް މިނިސްޓްރީން އިއްޔެ ކުރި އިއުލާނެއްގައި ވަނީ، ޓެކްސީ ހިދުމަތުގެ އެޕްލިކޭޝަން ތައްޔާރުކޮށްދިނުމަށް ޝައުގުވެރިވާ ފަރާތްތަކުން އަންނަ މަހުގެ 30 ވަނަ ދުވަހުގެ މެންދުރުފަހު 2:00 ގެ ކުރިން ޕްރޮޕޯސަލް ހުށަހަޅަން ޖެހޭނެ ކަމަށެވެ. އަދި މި މަހުގެ މި މަހުގެ 29 އަދި 30 ވަނަ ދުވަހުގެ މެންދުރުފަހު 1:00 ގައި އެ އޮތޯރިޓީއަށް ގޮސް މައުލޫމާތު ސާފުކުރުމަށް އޮތޯރިޓީން ވަނީ އެދިފަ އެވެ.\nމާލެއާއި ހުޅުމާލެ ގުޅުވައިދޭ ބްރިޖާއި ހައިވޭ އާންމު ދަތުރުފަތުރަށް ހުޅުވާލި ފަހުން ޓެކްސީތަކުން ބޮޑު އަގެއް ނަގަމުންދާ ކަމުގެ މައްސަލައާ ގުޅިގެން ޓްރާންސްޕޯޓް މިނިސްޓްރީން ނިންމާފައި ވަނީ ޓެކްސީތަކުގައި މީޓަރު ބޭނުން ކުރުމަށެވެ.\nމިގޮތުން ޓެކްސީ މީޓަރުގެ ގޮތުގައި މޮބައިލް އެޕްލިކޭޝަނެއް ބޭނުން ކުރުމަށް ނިންމާފައިވާ ކަމަށް ވެސް މިނިސްޓްރީން ވަނީ ކުރިން ބުނެފަ އެވެ. އެ އެޕްލިކޭޝަންގައި ޓެކްސީ މީޓަރުގެ އިތުރަށް ޓެކްސީތައް ދަތުރުކުރާ ސަރަހައްދުތައް އެނގޭނެ ގޮތަށް ފަރުމާ ކުރާނެ ކަމަށް ވެސް މިނިސްޓްރީން އެއިރު ބުންޏެވެ.\nމާލެ ސަރަހައްދުގައި ޓެކްސީ ދަތުރުތަކުގެ މައްސަލަތަކާއި ޝަކުވާތަކަކީ އަބަދުވެސް ބޮޑުވެފައިވާ ޝަކުވާތަކެކެވެ. މިގޮތުން ޓެކްސީ ހޯދަން ދަތިވުމާއި ޓެކްސީ ދަތުރުތަކުގެ އަގާ މެދު އާންމުންގެ ތެރޭގައި ޝަކުވާ ބޮޑެވެ.\nޓްރާންސްޕޯޓް އޮތޯރިޓީ ޓެކްސީގެ ހިދުމަތް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


ކޮރޯނާ ވައިރަހަކީ ދޮގެއް ކަމަށް ބުނި ޓްރަމްޕް، އޭނާ އަށް މި ބަލިމަޑުކަން އަންނަ ކަން މާކުރިން އެނގޭކަމަށް ބުނެފި – Dhen.mv\nކޮރޯނާ ވައިރަހަކީ ދޮގެއް ކަމަށް ބުނި ޓްރަމްޕް، އޭނާ އަށް މި ބަލިމަޑުކަން އަންނަ ކަން މާކުރިން އެނގޭކަމަށް ބުނެފި\nMarch 19, 2020 - 4:44 am\nކޮރޯނާ ވައިރަހުގެ ބަލިމަޑުކަން އަންނަން އުޅޭކަށް މާކުރިން ވެސް އެނގޭ ކަމަށް އެމެރިކާގެ ރައީސް ޑޮނާލްޑް ޓްރަމްޕް ބުނެފިއެވެ.\nމިދިޔަ އަންގާރަ ދުވަހު ބޭއްވި ޕްރެސްއެއްގައި ޓްރަމްޕް ބުނީ ދުނިޔޭގެ ސިއްހަތާއި ބެހޭ ޖަމިއްޔާއިން ކޮރޯނާ ވައިރަހަކީ ބަލިމަޑުކަމެއް ކަމުގައި ކަނޑައެޅުމުގެ މާ ކުރިން އެކަންވާނެ ކަމަށް އޭނާ އަށް އެނގޭ ކަމަަށެވެ. ޓްރަމްޕް ބުނިގޮތުގައި އެހެން ގައަުމުތަކުގައި ވައިރަސް ފެތުރެމުންދިޔަ ނިސްބަތަށް ބަލާފައި ކޮންމެ މީހަކަށް ވެސް އެވަރު ވިސްނޭނެކަމަށެވެ.\nނަމަވެސް މީގެ ހަފްތާތަކެއް ކުރިން ޓްރަމްޕްވަނީ ކޮރޯނާ ވައިރަހަކީ ބަޔަކު މީހުން ދައްކާ ދޮގު ވާހަކައެއް ކަމުގައި ބުނެފައެވެ. މީގެ ސަބަބަުން ގިނަ ބައެއްގެ ފާޑުކިޔުންވެސް ޓްރަމްޕަށް ދަނީ އަމާޒުވަމުންނެވެ.\nއެމެރިކާގެ ބައެއް ރައްޔިތުން މީސް މީޑިއާގައި ހާމަކުރި ގޮތުގައި ރައްޔިތުންނަށް ރައީސް ގެ ހިތްވަރުގެ ބަސްތައް ލިބެންޖެހޭ ދަނޑިވަޅެއްގައި ވެސް ޓްރަމްޕް ބެލީ ބޮޑާވެ އަމިއްލަ ނަފްސު މޮޅުކުރާށެވެ.\nއެމެރިކާގެ 6000 އަށް ވުރެ ގިނަ މީހުނަށް ކޮވިޑް19 ޖެހިފައިވާއިރު ޓްރަމްޕްގެ ރާގު ބަދަލުވެ ވައިރަހުން ރައްކާތެރިވުމަށް ގިނަ ސީރިއަސް ފިޔަވަޅުތަކެއް މިހާރު ދަނީ އަޅަމުންނެވެ. އެމެރިކާއިން 100 އަށް ވުރެ ގިނަ މީހުން މިބަލީގައި ވަނީ މަރުވެފައެވެ.


މާރިޗު 2019ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nމާރިޗު 2019ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nމާރިޗު 2019ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 253 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 131 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ މާރިޗު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 52 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިސްމާނީ ހާނީއްކައިގެ މައްސަލަތަކެވެ. އެ ގޮތުން މި ބާވަތުގެ 38 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 35 މައްސަލަ، ޖިންސީ ހާނީއްކައިގެ 32 މައްސަލަ، ނަފްސާނީ ހާނީއްކައިގެ 14 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ6މައްސަލަ، އެހެން ކުދިންގެ ފަރާތުން އިންޓަނެޓް މެދުވެރިކޮށް ގަނާލިބުމުގެ3މައްސަލަ، އަދި އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ6މައްސަލަ މިދިޔަ މަހު ވަނީ ރިޕޯޓުކޮށްފައެވެ.\nމި ފަދަ މައްސަލަތަކުގެ ތެރޭގައި ސާފު ބޯފެނާއި ކަރަންޓުގެ ޚިދުމަތަށް ހުރަސް އެޅުމުގެ4މައްސަލަ، ތަޢުލީމަށް ހުރަސް އެޅުމުގެ 1 މައްސަލަ އަދި އައިޑީކާޑު/ ޕާސްޕޯޓް/ އުފަންދުވަހުގެ ސެޓުފިކެޓު ހޯދުމާ ބެހޭ 1 މައްސަލަ ހިމެނެއެވެ.\nޢާއިލީ 27 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 14 މައްސަލައާއި ކުދިން ބެލުމުގައި ދިމާވާ 8 މައްސަލަ އަދި ދަރިންގެ ޚަރަދު ދިނުމުގައި ދިމާވާ3މައްސަލަ ހިމެނެއެވެ.\nއެކި ބާވަތުގެ ކުށްކުރާ ކުޑަކުދިންގެ5މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަންތަނަށާއި ތަކެއްޗަށް ގަސްދުގައި ގެއްލުންދިނުމުގެ4މައްސަލަ އަދި ވައްކަންކުރުމުގެ 1 މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 15 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ5މައްސަލަ އަދި ސްކޫލަށް ދާން ބޭނުންނުވުމުގެ4މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 38 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ7މައްސަލަ، ޖިންސީ ހާނީއްކަކުރުމުގެ7މައްސަލަ، ބިރުދެއްކުމުގެ ގޮތުން ކުރެވޭ ކަންކަމާ ގުޅޭ5މައްސަލަ، ޖިންސީ ފުރައްސާރަކުރުމުގެ2މައްސަލަ، ރޭޕްކުރުމުގެ2މައްސަލަ، އިހުމާލުވުމުގެ 1 މައްސަލަ، ބާރާއި ނުފޫޒު ފޯރުވުމުގެ 1 މައްސަލަ އަދި މާލީ ނުވަތަ އިޤުތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 19 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 14 މައްސަލައާއި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ5މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ 12 މައްސަލަ މިދިޔަ މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\n24 ޝަޢުބާން 1440\n29 އެޕްރީލް 2019\nއަންހެނުން ބާރުވެރި ބަޔަކަށް ނުވެގެން އުޅެނީ ޤާނޫނުތަކެއް ނެތިގެންނޭ ދެންނެވޭކަށް ނެތް – މިނިސްޓަރ ޝިދާތާ →\n← ކުޑަކުދިންގެ ދުވަސް ފާހަގަކުރުމުގެ ގޮތުން “ޗިލްޑްރަންސް ޑޭ ކޭމްޕް 2019″ގެ ނަމުގައި ހަރަކާތެއް އިންތިޒާމުކޮށްފި


Student Loan thah dhekun BML in6mahah faskoh dheefi\nމަތީ ތައުލީމް ހާސިލްކުރަން ދޫކޮށްފައިވާ ސްޓޫޑެންޓް ލޯނު ފަސްކޮށްދިނުމަށް އެދި ދަރިވަރުން އަމިއްލައަށް ހުށަހަޅަން ނުޖެހޭނެ ކަމަށާއި ލޯނަށް ފައިސާ ދެއްކުން ހަ މަސް ފަސްކޮށްދޭއިރު ލޯނަށް އިތުރު އިންޓަރެސްޓެއް ވެސް ނާރާނެ ކަމަށް ބޭންކް އޮފް މޯލްޑިވްސް (ބީއެމްއެލް) ބުނެފި އެވެ.\nގައުމީ ބޭންކުން މިކަމާ ބެހޭ ގޮތުން ނެރުނު ބަޔާނުގައި ބުނީ، ކޮރޯނާވަރަހާ ހެދި ދިމާވެފައިވާ އިގްތިސާދީ ދަތި ހާލަށް ބަލައި ސްޓޫޑެންޓް ލޯނާއި އެޑިއުކޭޝަނަލް އެސިސްޓަންސް ލޯނުތަކަށް ފައިސާ ދެއްކުން ކުރިއަށް އޮތް ހަ މަހަށް ފަސްކޮށްދޭން ނިންމާފައިވާ ކަމަށެވެ. މިގޮތަށް ހެދުމުން ލޯނު ދައްކަން ކަނޑައަޅާފައިވާ މުއްދަތަށް ހަ މަސް އިތުރުވާނެ އެވެ. ނަމަވެސް ލޯނުގެ ބާކީ އޮންނަ މުއްދަތުގައި މަހުން މަހަށް ދައްކަންޖެހޭ އަދަދަށް އެއްވެސް ބަދަލެއް ނާންނާނެ ކަމަށް ބޭންކުން ބުންޏެވެ.\nމި އިންތިޒާމް ހަމަޖައްސަން ކުރަންޖެހޭ ހުރިހާ ކަމެއް ކުރާނީ ބޭންކުން ކަމަށް ވެސް ބުންޏެވެ. އަދި ލޯނު ފަސްކޮށްދިނުމަށް ދަރިވަރުން ހުށަހަޅާކަށް ނުޖެހޭނެ އެވެ.\nމަތީ ތައުލީމުގެ ލޯނު އަނބުރާ ދައްކަންޖެހޭ ދަރިވަރުންގެ އަދަދު 4،000 އަށްވުރެ ގިނަ އެވެ.\nބީއެމްއެލް އިން ވަނީ ސްޓޫޑެންޓް ލޯނުގެ އިތުރުން އެ ބޭންކުން ދޫކޮށްފައި ހުރި ހުރިހާ ލޯނެއް އަނބުރާ ދެއްކުން ވެސް ހަ މަހަށް ފަސްކޮށްދީފަ އެވެ. ނަމަވެސް އެ ބަދަލު އަންނާނީ އެކަމަށް އެދި ހުށަހެޅުމުންނެވެ. ސްޓޫޑެންޓް ލޯނާ ހިލާފަށް އެހެން ލޯނުތަކުގެ ފަސްކޮށްދޭ ހަ މަހުގެ އިންޓަރެސްޓް ލޯނަށް އިތުރުކޮށް ލޯނުގެ މުއްދަތުގެ ތެރޭގައި ދައްކަންޖެހެ އެވެ.


Ajfaan Badminton academy eh fashaifi | Mihaaru\nއަޖުފާން ބެޑްމިންޓަން އެކަޑަމީއެއް ފަށައިފި\n19 ނޮވެމްބަރ 2020 - 12:00 1 comment\nރާއްޖޭގައި އުފެދުނު އެންމެ މޮޅު އެއް ބެޑްމިންޓަން ކުޅުންތެރިޔާ މުހައްމަދު އަޖުފާން ރަޝީދު، "އަޖުފާން އިންޓަނޭޝަނަލް ބެޑްމިންޓަން އެކަޑަމީ" ގެ ނަމުގައި އެކަޑަމީއެއްގެ މަސައްކަތް ފަށައިފި އެވެ.\nގައުމީ ޗެމްޕިއަންކަން ނުވަ ފަހަރު ހޯދާފައިވާ އަޖުފާން "މިހާރު" އަށް ބުނީ ބޭނުންވަނީ ހުނަރު ދެނެގަނެ ތަމްރީނާއި ފުރުސަތުތައް ހޯދައިދީގެން ކުޅުންތެރިންތަކެއް ތައްޔާރުކޮށް ގައުމީ ޓީމަށް ފޯރުކޮށްދިނުން ކަމަށެވެ.\nއޭނާގެ އެކަޑަމީން ތަމްރީން ދޭނީ 7-15 އަހަރާ ދެމެދުގެ ކުދިންނަށާއި އިޖްތިމާއީ ފެންވަރުގައި ކުޅެން ބޭނުންވާ ސީނިއާ އުމުރުފުރާގެ މީހުންނަށެވެ.\nއެގޮތުން ޖޫނިއާ ބައިގައި ކުދިންނަށް ފެންވަރު ރަނގަޅު ތަމްރީނުގެ އިތުރުން ރާއްޖެ އާއި ރާއްޖޭން ބޭރުގެ މުބާރާތްތަކުން ފުރުސަތު ހޯދައިދޭނެވެ. އަދި އެ ކުދިންގެ ސިކުނޑި އަށް ކުޅިވަރުގެ ވިސްނުން ވައްދައިދީ ނަފްސާނީ ގޮތުން ވެސް ތައްޔާރުކުރާނެ އެވެ.\n"ހުސް އެކަނި ތަމްރީންތަކެއް ނޫން އޮންނާނީ. އެ ކުދިންނަށް ރާއްޖޭގައި ވާދަވެރި މެޗުތަކެއް ހޯދައިދޭނަން. އަދި ރާއްޖޭން ބޭރުގެ އެކްސްޕޯޝާ ހޯދައިދޭނަން،" އަޖުފާން ބުންޏެވެ.\nދުނިޔޭގެ އެހެން ގިނަ ގައުމުތަކުގައި ވެސް ކުދިން ތަމްރީން ކުރުމަކީ އެކަޑަމީތަކުގެ ޒިންމާއެކެވެ. އަޖުފާން ބުނީ އެ ކުޅުންތެރިޔާގެ އުމުރުން 15 އަހަރު ފުރި އޭނާގެ ބޭނުން ގައުމީ ޓީމުން ހިފަންވާއިރަށް ތައްޔާރުކޮށްދިނުމަކީ އެކަޑަމީގެ އަމާޒު ކަމަށެވެ.\nރައީސް އިބްރާހިމް މުހައްމަދު ސޯލިހަށް (ވ) އަޖުފާން ޖާޒީއެއް ހަދިޔާކުރަނީ. --ފޮޓޯ: ރައީސް އޮފީސް\nއިޖްތިމާއީ ފެންވަރުގައި ބެޑްމިންޓަން ކުޅޭ ބޮޑު އާބާދީއެއް ރާއްޖޭގައި އޮންނާތީ އަޖުފާން އެފަދަ ކުޅުންތެރިންނަށް ވެސް ފުރުސަތުތަކެއް ހޯދައިދޭން ވަނީ ނިންމައިފަ އެވެ. އެގޮތުން ހަމައެކަނި ފިޓްވެލަން ކުޅުމުގެ ބަދަލުގައި އެ ކުޅުންތެރިންނަށް ރާއްޖޭގެ މުބާރަތްތަކުން ފުރުސަތު ހޯދައިދީ ރާއްޖޭން ބޭރުގެ ވެޓްރަންސް މުބާރާތްތަކުން ފުރުސަތު ހޯދައިދޭން ބޭނުންވެ އެވެ.\n"އެ ކުޅުންތެރިން ހަމައެކަނި އައިސް ބޯޅަ ތަޅާލުމުގެ ބަދަލުގައި ތަމްރީންދީ، އަދި ވާދަވެރި ފުރުސަތުތަކެއް ހޯދައިދިނުން ބޭނުމަކީ. އެ ކުޅުންތެރިންނަށް ވެސް ޓާގެޓެއް އޮވެއްޖެ ނަމަ ބެޑްމިންޓަނުން ލިބޭ ހިތްހަމަޖެހުން ބޮޑުވާނެ،" 2012 ގެ އޮލިމްޕިކްސް އަށް ކޮލިފައިވެ އެ ޝަރަފް ހޯދި ރާއްޖޭގެ ފުރަތަމަ ކުޅުންތެރިޔާ ބުންޏެވެ.\nމި ވަގުތު މާލެ އާއި ހުޅުމާލޭގައި އޮތް ނަމަވެސް ކުރިމަގުގައި އަތޮޅުތަކަށް ފުޅާކުރާނެ އެވެ.\nއަޖުފާން ހެޑްކޯޗަކަށް މަސައްކަތްކުރާއިރު އޭނާގެ ކޮއްކޮ އަދި ބެޑްމިންޓަން ތަރި އައިޝަތު އަފްނާން ރަޝީދު (ނާނު) ވެސް ކޯޗިންގައި ބައިވެރިވާނެ އެވެ. އަދި ކޯޗިންގެ ތެރެއިން ވެސް އިތުރު ބަޔަކަށް ފުރުސަތު ދޭން އަޖުފާން ބޭނުންވެ އެވެ.\nއެކަޑަމީއަށް ހާއްސަ ވެބްސައިޓެއް ވަރަށް އަވަހަށް ތައާރަފްކޮށް އެ ސައިޓް މެދުވެރިކޮށް ރަޖިސްޓްރީކުރުމާއި ޓްރެއިނިން ޕްލޭން ބެލުމާއި މުބާރާތްތަކުގެ ޝެޑިއުލް ފެންނާނެ އިންތިޒާމް އަންނަނީ ހަމަޖައްސަމުންނެވެ.\nގައުމީ ޗެމްޕިއަންކަން އަޖުފާން އެންމެ ފުރަތަމަ ހޯދީ 2006 ވަނަ ފަހަރެވެ. ޖެހިޖެހިގެން ހަ ފަހަރު ހޯދުމަށް ފަހު ދެން އަޖުފާނަށް ގައުމީ ޗެމްޕިއަންކަން ލިބުނީ 2015 ވަނަ އަހަރު އެވެ. އޭގެ ފަހުން ދެ އަހަރުގެ މެދުކެނޑުމަކަށް ފަހު މިދިޔަ ދެ ފަހަރު ތަށި އުފުލާލި އެވެ. އަދި 2018 ވަނަ އަހަރު "މިހާރު އެވޯޑްސް" އިން ހޮވި ފިރިހެން އިންޑިވިޖުއަލް އެންމެ މޮޅު ކުޅުންތެރިޔާގެ މަގާމު ހޯދި އެވެ.\nއިތުރު ލިޔުންތައް ބެޑްމިންޓަން


Islamic Bank ge aa Head Office rasmeekoh hulhuvaifi\nއިސްލާމިކް ބޭންކުގެ އާ ހެޑް އޮފީސް: އެތަން މިއަދު ވަނީ ރަސްމީކޮށް ހުޅުވާފައި.-- ފޮޓޯ: ސީއެންއެމް\nއިސްލާމިކް ބޭންކުގެ އާ ހެޑްއޮފީސް ރަސްމީކޮށް ހުޅުވައިފި\nމޯލްޑިވްސް އިސްލާމިކް ބޭންކް (އެމްއައިބީ)ގެ އާ ހެޑް އޮފީސް ރަސްމީކޮށް މިއަދު ހުޅުވައިފި އެވެ.\nދަރުމަވަންތަ ސްކޫލު ކުރިމަތިން، މެދުޒިޔާރަތް މަގުގައި ހުންނަ އެމްއައިބީގެ އާ އޮފީސް ހުޅުއްވައިދެއްވީ މިއަދު ހަވީރު ބޭއްވި ހާއްސަ ރަސްމިއްޔާތެއްގައި ފިނޭންސް މިނިސްޓަރު އިބްރާހިމް އަމީރް އާއި އެމްއައިބީގެ މައި ހިއްސާދާރު ކަމަށްވާ އައިސީޑީގެ ސީއޯއޯ އައިމަން އަމިންް ސަޖެނީ އެވެ.\nއެ ރަސްމިއްޔާތުގައި މިނިސްޓަރު އަމީރު ވިދާޅުވީ އިސްލާމިކް ބޭންކް 2011 ވަނަ އަހަރު ހުޅުވިގެން ދިއުމާ އެކު ރާއްޖޭގެ ރާއްޖޭގެ އިސްލާމިކް ބޭންކިން ސެކްޓަރު ވަރަށް ބޮޑަށް ކުރިއަރާފައިވާ ކަމަށެވެ. އަދި އެމްއައިބީ އަކީ ރާއްޖޭގެ ރީޓެއިލް ބޭންކިން ސެކްޓަރަށް ގިނަ ޕްރޮޑަކްޓްތައް ނެރެ، އެ ދާއިރާ ކުރިއަރުވަން މުހިންމު މަސައްކަތްތައް ކުރާ ބޭންކެއް ކަމަށް މިނިސްޓަރު ވިދާޅުވި އެވެ.\n"މިހާރު ވެސް ރާއްޖޭގައި އިސްލާމިކް ފައިނޭންސިން ސެކްޓާ ކުރިއަރުވައި، ރާއްޖެއަކީ މި ރީޖަންގައި ހުރި އިސްލާމިކް ފައިނޭންސް ދާއިރާގެ ހަބަކަށް ހެދުމަށް [އެމްއައިބީން] މަސައްކަތް ކުރޭ،" މިނިސްޓަރު ވިދާޅުވި އެވެ.\nއައިސީޑީގެ ސީއޯއޯ އައިމަން ވިދާޅުވީ އާ އޮފީހާ އެކު އެމްއައިބީގެ މަސައްކަތްތައް އިތުރަށް ހަރުދަނާ ވެގެން ދާނެ ކަމަށެވެ. އަދި ރާއްޖެ އަށް އިތުރު ހިދުމަތްތައް ތައާރަފްކޮށް، އިސްލާމިކް ފައިނޭންސިން ސެކްޓަރު ވަރުގަދަ ކުރުމަށް އެމްއައިބީން އަބަދު ވެސް މަސައްކަތް ކުރަމުން ގެންދާނެ ކަމަށް އޭނާ ވިދާޅުވި އެވެ.\nއެމްއައިބީގެ އާ އޮފީސް ހުޅުވުމުގެ ރައްޔިތުންގެ މަޖިލީހުގެ ރައީސް ގާސިމްގެ އިބްރާހިމް އާއި ހައުސިން މިނިސްޓަރު އައިމިނަތު އާތިފާގެ އިތުރުން އެމްއެމްއޭގެ ގަވަރުނަރު އަހުމަދު ނަސީރާއި ބައެއް ކުންފުނިތަކުގެ ވެރިން ބައިވެރިވި އެވެ.\nމިހާރު ވެސް 80،000 ވުރެ ގިނަ ކަސްޓަމަރުންނަށް ހިދުމަތް ދެމުން އަންނަ ބޭންކުން މިއަދު އާ ހެޑް އޮފީހެއް ހުޅުވި އިރު، އެ ބޭންކުގެ ބްރާންޗްތައް ރާއްޖޭގެ އެކި ރަށްރަށުގައި އޮޕަރޭޓް ކުރެ އެވެ. އެގޮތުން އެ ބޭންކުގެ އޮފީސްތައް ރާއްޖޭގެ އަށް އަތޮޅެއްގައި ހުޅުވާފައި ވެއެވެ.\nއެމްއައިބީ ވިޔަފާރި ޕްރޮމޯޝަން


Thuhthu Dharifulhuge Visnun Tharahggee Kuraanee Kihineh? ތުއްތު ދަރިފުޅުގެ ވިސްނުން ތަރައްޤީ ކުރާނީ ކިހިނެތް؟ – Huvadhoo News Thuhthu Dharifulhuge Visnun Tharahggee Kuraanee Kihineh? Huvadhoo News\nތުއްތު ދަރިފުޅުގެ ވިސްނުން ތަރައްޤީ ކުރާނީ ކިހިނެތް؟\n”ތުއްތު ކުއްޖާ އުފަންވާއިރު ދެކޮނޑު ދޭތެރޭ ބޮލެއް ހުރެއެވެ. އެބޮލުގައި އުނގެނުން ތައްޔާރަށް އޮތް ސިކުނޑިއެއްވެއެވެ. ނަމަވެސް އެސިކުނޑީގެ ތަފާތު ބައިތައް (ބަހުރުވަޔާއި ހިސާބާއި އަޑުތަކާއި ހެވާއިނުބައި ވަކިކުރުމާއި ޝުއޫރުތަކާއި އެނޫންވެސް ކަންތައްތަކާ ބެހޭ ތަފާތު ބައިތައް) ތަރައްޤީ ކުރުމަށް ބޭނުންވާ އެތަކެއް ބިލިއަން ސާކިޓްތައް (ނުވަތަ ދޭދޭ ނިއުރޯންތަކުގެ ދެމެދުގައިވާ ގުޅުންތައް) ވައިރުކޮށް ފުރިހަމަކުރުމަށް ގިނަ އަހަރު ދުވަސްތަކެއްގެ ތަޖުރިބާ (ލޮލުން ބެލުމާއި، އަޑުއެހުމާއި، ކުޅުމާއި، މުއާމަލާތް ކުރުމުން ލިބޭ ތަޖުރިބާ) ބޭނުންވެއެވެ.“ މިޢިބާރާތަކީ ”ނިއުސްވީކް“ މަޖައްލާގެ 1997 ވަނަ އަހަރުގެ ރަބީއުމޫސުމުގެ ޚާއްޞަ ނަމްބަރުގައި އެމަޖައްލާގެ ސީނިއަރ އެޑިޓަރ ޝެރޯން ބެގްލީ ލިޔެފައިވާ ޢިބާރާތެއްގެ ތަރުޖަމާއެވެ.\nޤަބޫލުކުރެވޭގޮތުގައި އިންސާނާގެ ވިސްނުން ބައްޓަންކުރަނީ އެކުއްޖާއަށް ފެންނަ މަންޒަރުތަކާއި، އިވޭއަޑުތަކާއި ކުރެވޭ ތަޖުރިބާއިންނެވެ. މީގެ ސައިންޓިފިކް ހެކި ފެންނާން އެބަހުއްޓެވެ. ޒަމާނުއްސުރެ ކުރެވެމުން އަންނަ ތަޖުރިބާތަކުންނާއި ވާރުތަވަމުން އަންނަ ހެޔޮ ވިސްނުމުންވެސް މިކަން ސާބިތުވެއެވެ. އަދުގެ ހޯދުންތަކުން ހާމަވާ އެއްކަމަކީ މާބަނޑުން ފެށިގެންވެސް ތުއްތު ދަރިފުޅު ވިސްނާކަމެވެ. އަދި އެވިސްނުން ތަރައްޤީ ކުރުމުގައި މައިންބަފައިންނަށް ދައުރެއް އަދާކުރެވޭ ކަމެވެ.\nހާވަޑް މެޑިކަލް ސްކޫލްގެ ޕްރޮފެސަރެއްކަމަށްވާ ޑރ. ބުރެޒެލަޓަން އާއި ޖޯޖް ވޮޝިންގޓަން ޔުނިވަރސިޓީގެ ސްކޫލް އޮފް މެޑިސިންގ ކުޑަކުދިންގެ ބަލިތަކާބެހޭ ޚާއްޞަ ޕްރޮފެސަރ ޑރ. ގްރީން ސްޕޭން ވިދާޅުވާ ގޮތުގައި ކޮންމެ ތުއްތު ކުއްޖަކަށްވެސް ކޮންމެހެން ފުރިހަމަ ކޮށްދޭންޖެހޭ އަސާސީ7ބޭނުމެއް އޮވެއެވެ. މި7ކަންތައްތައް ތިރީގައި މިވަނީއެވެ.\nކޮންމެ ކުޑަކުއްޖަކަށްވެސް އެތަކެއް އަހަރުވަންދެން ބެލެނިވެރިއެއްގެ ހިތްހެޔޮކަމާއި އޯގާތެރިކަމާއި އަޅާލުން ބޭނުންވެއެވެ. ދެތިން ހަފްތާއަކަށް ނުވަތަ ދެތިން މަހަކުން ނޫނެވެ. އެތަކެއް އަހަރަކަށް މިއަޅާލުން ދެމިގެންދާން ޖެހެއެވެ. ވަކިވަރަކަށް ބޮޑުވާފަހުން ސްކޫލަށް ވައްދާ މޮޅު އުސްތާޛުންގެ އިރުޝާދު ދިނުމަށްވުރެ ކުއްޖާގެ ތޫނުފިލިކަމާ، ވިސްނުމުގެ ތަރައްޤީއަށް އެންމެ ޅަފަތުގައި ކުއްޖާއަށް އަޅާލުމުގެ މުހިންމުކަން ބޮޑެވެ. މިއަޅާލުން މެދުކެނޑިއްޖެނަމަ ނުވަތަ ނެތި ހިގައްޖެނަމަ ކުއްޖާގެ ވިސްނުންކޮށިވެ، ނެގިމަޑުވެ، ހިތްވަރު އެލޭގޮތް ދިމާވެއެވެ. ކުރިޔަށް ދިޔުމުގެ ބާރު ކުޑަވެއެވެ. އެންމެ ޅަފަތުގެ ކުދީންނާއި، ޕްރީސްކޫލް ކުދިންނަށްވެސް މިއަޅާލުން ބޭނުންވެއެވެ.\n2. ޖިސްމާނީ ޙިމާޔަތާއި، ރައްކާތެރިކަމާއި، ބެލެހެއްޓުންތެރި ކޮންޓްރޯލް\nރަޙިމުން ފެށިގެން އެންމެ ޅަފަތާއެކު ކުޑަކުދީންނަށް ޙިމާޔަތްތެރި މާހައުލެއް ބޭނުންވެއެވެ. މި މާހައުލަކީ ކުއްޖާއަށް ގެއްލުންދެނިވި ތަފާތު ވައްތަރުގެ ވިހަތަކުން ރައްކާތެރިކަން ލިބިގެންވާ މާހައުލަކަށް ވާންޖެހެއެވެ.\nޖިސްމާނީ އަދި ނަފްސާނީ ހާނިއްކަތަކުން ކުއްޖާއަށް ރައްކާތެރިކަން ލިބިދޭންޖެހެއެވެ. އަނިޔާވެރި މަންޒަރުތަކާ އަޑުތައް ކޮންޓްރޯލް ކުރެވިފައިވާ މާހައުލަކަށް ވާންޖެހެއެވެ. ބަލިވެއިނީއްސުރެ ދުންފަތާއި ޑޮކްޓަރުގެ ސީދާ އިރުޝާދުގެ ދަށުން ނޫންގޮތަށް ބޭނުންކުރާ ބޭހާއި، މަސްތުވާ ތަކެއްޗާއި އަނިޔާވެރި ފިލްމުބެލުމާއި، ރުޅިގަދަކުރުމާއި، މިނޫންވެސް ދަރިފުޅަށް ނޭދެވޭ އަސަރު ކޮށްފާނެ ކަންކަމުން މައިންބަފައިން ދުރުވާން ޖެހެއެވެ. މާބަނޑަކީ ދަރިފުޅުގެ ވަރަށް ގިނަ ސިފަތައް އަށަގަނެ ތަރައްޤީވާ މަރުހަލާއެއްކަން ޤަބޫލުކޮށް އެދަރިފުޅަށް ނޭދެވޭ އަސަރުކޮށްފާނޭ ވިހަތަކުން ރައްކާތެރިވާންޖެހެއެވެ.\n3. ކުއްޖާގެ ޚާއްޞަ ބޭނުންތަކާ ގުޅޭޭ ބިނާކުރަނިވި ތަޖުރިބާ ލިބޭނޭ ފުރުޞަތު ފަހިކޮށްދިނުން\nކޮންމެ ކުއްޖަކީ ތަފާތު ކުއްޖެކެވެ. އެކުއްޖާގެ މިޒާޖާއި ޠަބީއަތް އެހެން ކުދީންނާ ތަފާތުވާނެއެވެ. އެކުއްޖާގެ ޝައުޤުވެރިކަން އެންމެ ޅަފަތުން ފެށިގެން ދެނެގަންނަން މަސައްކަތް ކުރާންޖެހެއެވެ. އަދި އެކަންކަން ތަރައްޤީކުރުމުގެ ފުރުޞަތުތަކެއް އެންމެ ޅަފަތުން ފެށިގެން ފަހިކޮށްދިނުމަކީ ކުއްޖާގެ ކުޅަދާނަކަން އިތުރު ކުރުމަށާއި، ކުއްޖާގެ ޤާބިލްކަން ތަރައްޤީކުރަން އެޅޭ ވަރަށް މުހިންމު ފިޔަވަޅެކެވެ. މިސަބަބަށްޓަކައި އެންމެ ޅަފަތުގައިވެސް ކުއްޖާއާއެކު ތަފާތު ކަންތައް ކުރުމަށާއި ކުޅުމަށް ބޮޑެތި މީހުން ވަގުތު ހޭދަކުރުން މުހިންމެވެ. މިގޮތަށް ހޭދަކުރާ ވަގުތުގައި ކުއްޖާގެ ޚާއްޞަ ސިފަތައް ދެނެގަނެވޭނެއެވެ. ކޮންމެ ކުއްޖަކުވެސް ވަރަށް ޅަފަތުގައި އަޑުއަޑު ލައްވާނެއެވެ. ނަމަވެސް ބައެއް ކުދިން ތަންކޮޅެއް އަވަހަށް ވާހަކަ ދައްކަން އުޅެއެވެ. މިފަދަ ކުދިންނަށް ވާހަކަދެއްކުމުގެ ފުރުޞަތު ހޯދާދެވިއްޖެނަމަ އެކުދިންގެ ވިސްނުން ތަރައްޤީ ކުރުމަށް ބާރެއް އަޅައިދެވުނީއެވެ. އަނެއްބައި ކުދިން އާދަޔާ ޚިލާފު އަވަހަށް އެއްޗިހީގައި ހިފަން ފަށައެވެ. މިފަދަ ކުދިންނަށް ތަފާތު އެއްޗިހީގައި އަތްލައި ހިފައި ހެދުމުގެ ފުރުޞަތު ދެވިއްޖެނަމަ އެކުއްޖާގެ ވަށައިގެންވާ މާހައުލާ ދޭތެރޭ ވިސްނާނެ ފުރުޞަތުދެވި އޭނާގެ ވިސްނުން ތަރައްޤީ ކުރުމަށް އެހީވެދެވޭނެއެވެ.\nބޮޑުވަމުން އަންނަ ކުއްޖަކަށް އޭނާގެ އެކި ޢުމުރުގައި އަޅާލުން ބޭނުންވާނީ އެކިގޮތަށެވެ. އެ އަޅާލުމާއި ބެލެހެއްޓުން އެކުއްޖެއްގެ ޢުމުރާ މުނާސަބުވާންޖެހެއެވެ. އެންމެ ޅަފަތުގައި އަޅާލުމުގެ ގޮތުން ކުރަން ޖެހޭ ބައެއް ކަންކަމަކީ އެއަށްވުރެ ދޮށިވުމުން ކުރުން އެންމެ ރަގަޅު ކަމަކަށް ނުވެދާނެއެވެ. އަދި އެންމެ ޅަފަތުގައި އަޅާލުމަށްޓަކައި ނުކުރާ ބައެއް ކަންތައްތައް އެއަށްވުރެ ދޮށިވުމުން ކުރަން ޖެހެއެވެ. މިގޮތުން ކުއްޖާއަށް ކޮށްދެވޭ ކޮންމެ ކަމަކުން އަދި ކޮށްނުދީ ދޫކޮށްލާ ކޮންމެ ކަމަކުން އެކުއްޖާ އަށް ލިބޭ ތަޖުރިބާއިން ފިލާވަޅުތަކެއް ލިބިގަންނާނެއެވެ. އަދި ބަލަދުވެރިންނަށް އެނގިގެންނާއި ނުއެނގި ކުއްޖާއަށް ހުށަހެޅޭ ތަފާތު ތަޖްރިބާތަކުގެ އަސަރު ކުއްޖާގެ ވިސްނުމުގައި ބިންވަޅުނެގި ހަރުލާފައި ހުންނާނެއެވެ. ބޮޑެތިމީހުން މަޖާކޮށްލުމުގެ ގޮތުން ބަލާ ތަޅާފޮޅާ ފިލްމުގެ އަސަރު އުނގުގައި އޮންނަ ކުއްޖާއަށް ކުރާނެއެވެ. ކުއްޖާއަށް ދިމާވާ ބިރުވެރި ހާދިސާތަކުގެ އަސަރު އޭނާގެ ވިސްނުމަށް ކުރާނެއެވެ. ކުއްޖާއާ މުޢާމަލާތުކުރެވޭ ބަހުރުވައާއި ކައިރީގައި އުޅޭމީހުންގެ އަސަރު ކުއްޖާއަށް ކުރާނެއެވެ. އަނެއްކޮޅުން ބަލާއިރު ކުއްޖާގެ ހަށިގަނޑާއި ވިސްނުން ތައްޔާރު ނުވަނީސް ގަދަކަމުން ކަންކަން ކުރުވުމަކީ އޭގެ ނޭދެވޭ އަސަރު އޭނާއަށް ކުރާނޭ ކަމެކެވެ. އަތާއި އިގިލިތައް ރަގަޅަށް ތައްޔާރު ނުވަނީސް އަކުރުއަޅުވަން މަސައްކަތް ކުރުވުމުން ލިޔުން ލަސްވެ ހުތުރުވެއެވެ. ހިނގައިގަންނަން ތައްޔާރު ނުވަނީސް ހިންގުވަން މަސައްކަތް ކުރުވައިފިނަމަ ހިނގުން ލަސްވުމަކީ އެކަށީގެންވާ ކަމެކެވެ. ވަކިކަމަކަށް ކުއްޖާ ތައްޔާރުވުމުން އޭނާގެ އުޅުމުން އެކަން އެނގޭނެއެވެ. އެއިރުން އެކަމެއް ކުރުމުގެ ފުރުސަތު ފަހިކޮށްދޭން ވީއެވެ. ކޮންމެކަމަކީ ކުއްޖާގެ ޢުމުރާއި ކުއްޖާގެ ހެދިބޮޑުވުމާއި މުނާސަބު ކަންކަންތޯ ފަރުވާތެރި ކަމާއެކު ބަލަން ޖެހެއެވެ. ކުއްޖާއާ މުނާސަބު ނޫން ތަޖުރިބާތަކަކަށް ހުށަހެޅިއްޖެނަމަ އޭގެ ނޭދެވޭ އަސަރު ކުރާނެއެވެ.\nއަޚުލާޤާއި ރޭވުންތެރިކަމާއި އިންތިޒާމް އެންމެ ޅަފަތުން ފެށިގެން ކުޑަކުދީންނަށް ބޭނުންވެއެވެ. އަމިއްލަ ނަފުސު ކޮންޓްރޯލް ކުރުމަށާއި، ދިރިއުޅުން ރޭވުމަށް ބޭނުންވާ އަޚުލާޤީ މިންގަނޑުތައް އެކުދީންނަށް ދަސްކޮށްދޭންޖެހެއެވެ. ރުޅި ކޮންޓްރޯލްކޮށް ސުލްޙަވެރިގޮތުގައި މައްސަލަ ޙައްލުކުރަން ދަސްކޮށްދޭންޖެހެއެވެ. އަޚުލާޤީ މިންގަނޑުތައް ދަސްކޮށް ދިނުމަށްޓަކައި އެކުދީންނާއެކު ވަގުތު ހޭދަކޮށް ވަކިކަހަލަ ކަންކަމަށް އަބަދު ސަމާލުކަންދީ އެކުދީންގެ ސަމާލުކަމަށް ވަކި ކަންތައްތަކެއް ގެނެސްދިނުމުގައި ފޫހިކަމެއްނެތި ވަގުތު ހޭދަކުރާނޭ ބޮޑެތި މީހުން ތިބެންޖެހެވެ. ކުއްޖާގެ ޢަމަލުތައް ގެންގުޅެން ޖެހޭނޭ ވަކި މިންގަނޑުތަކެއް ކަނޑައަޅައި ބަޔާންކޮށްދީ ތަކުރާރުކޮށް ހަނދާންކޮށްދޭނޭ ބޮޑެތި މީހުން ތިބެގެން މެނުވީ އެދެވޭ އަޚުލާޤީ މިންގަނޑުތައް އެކުދިންނަށް ދަސްކޮށް ނުދެވޭނެއެވެ. އެކުދީންނަށް ނޭދެވޭ ޢަމަލެއް ކުރެވޭ ހިނދު ”ވިޔާނުދާ“ ނުވަތަ ”ގޯސް“ ކުއްޖެއް ކަމުގެ ލަޤަބު ދިނުމުގެ ބަދަލުގައި ކެތްތެރިކަމާއެކު ކަންކުރަންވީގޮތް ހަނދާންކޮށްދޭ ބޮޑެތި މީހުންގެ އެހީ ކޮންމެ ކުއްޖަކަށްވެސް ބޭނުންވެއެވެ. އެކުއްޖާއަށް އެންމެ އެދެވޭގޮތަށް ކަމެއް ނުކުރެވޭހިނދު އެކަން އެހަފަރު އޭނާއަށް ނުކުރެވުނަސް ދެން ފަހަރަކުން މަސައްކަތްކުރުމުން ރަގަޅަށް އެކަން ކުރެވޭނޭކަމުގެ ޔަޤީންކަން އޮތްކަން އެކުއްޖާއަށް އަންގައިދީ ހިތްވަރުދީ ރަނގަޅަށް މަސައްކަތް ކުރާނޭގޮތް ބުނެދޭނޭ ބޮޑެތިމީހުން އެކުއްޖާއަށް ބޭނުންވެއެވެ. އެކުދީންގެ ޤާބިލްކަމާއި، ކުރެވޭ ކަންކަމާއި ނުކުރެވޭ ކަންކަން ދެނެތިބެ ކުރެވޭކަންކަން ރަނގަޅަށް ކުރުމަށާއި އެއްވެސް މީހަކަށް ހުރިހާކަމެއް އެންމެ ރަނގަޅަށް އަދި އެންމެ ފުރިހަމައަށް ނުކުރެވޭނޭކަން ބުނެދީ ހިތްވަރުދޭނޭ ބޮޑެތިމީހުން ކޮންމެ ކުއްޖަކަށްވެސް ބޭނުންވެއެވެ. ޅަފަތުން ފެށިގެންވެސް ކުއްޖާއަށް ބޭނުންވަނީ ހިތްވަރެވެ. ކާމިޔާބު ކުރުމަށް ކަންކުރަންވީގޮތުގެ ނަމޫނާއެވެ. ނާކާމިޔާބުވެ ދިޔަ ލަދުވެތިގޮތުގެ ހަނދާން އައުކޮށް ދިނުމެއް ނޫނެވެ. ހިތްވަރު ދޭންވީ އެކުއްޖާގެ ”ޕާސަނަލް ބެސްޓް“ ނުވަތަ އެކުއްޖާއަށް ކަންކުރެވޭ އެންމެ ފުރިހަމައަކަށް ކޮންމެ ކަމެއްވެސް ކުރުމަށެވެ.\nފުރިހަމަ މީހަކަށް ވުމަށްޓަކާ ބޮޑުވަމުން އަންނަ ކުއްޖާއަށް ހަމަޖެހޭ އިޖުތިމާޢީ ވެއްޓެއް ބޭނުންވެއެވެ. އެ އިޖުތިމާޢީ ވެށީގެ ޒަރީއާއިން އިޖުތިމާޢީ އަގުތަކާއި އަބުރުވެރިކަމުގެ މިންގަނޑުތައް އެކުއްޖާއަށް ނަގުލުވެ ދަސްވާންޖެހެއެވެ. އެކުއްޖާގެ ޘަޤާފަތަކީ ކޮބައިކަމާއި އެކުއްޖާގެ މުޖުތަމަޢުގައި އުޅެންވީ ސުލޫކާއި އަޚުލާޤީ މިންގަނޑުތައް އެކުއްޖާއަށް އުގެނޭން ތަޖުރިބާތަކެއް އެ މުޖުތަމަޢުން ލިބޭންޖެހެއެވެ. ތާރީޚާއި ޘަޤާފަތާއި ދެދުނިޔޭގެ އަގުހުރި ފިލާވަޅުތައް އެކުއްޖާއަށް ލިބިދޭންޖެހެއެވެ. އެ ފުރުޞަތުތައް އެންމެ ޅަފަތުން ފެށިގެން ލިބެންޖެހެއެވެ. މި ތަޖުރިބާތަކުން ކުއްޖާ ދަސްކުރާނެއެވެ. އުނގެނޭނެއެވެ. މިކަންކަމާދޭތެރޭ ވިސްނާނެއެވެ. ފިކުރުކުރާނެއެވެ.\n7. މުސްތަޤުބަލު ޙިމާޔަތްކޮށްދިނުން\nރަޙިމުގައި ގަރުބަގަތް ދުވަހުން ފެށިގެން މިބަޔާންކުރެވުނު ބޭނުންތައް ދަރީންނަށް ފުއްދައިދޭން މަސައްކަތް ކުރުމަށް އަހައްމިއްޔަތު ދޭންޖެހެއެވެ. މީން އެއްވެސް ކަމަކަށް އިހުމާލުކުރެވިއްޖެނަމަ މުސްތަޤުބަލާ ކުރިމަތިލުމުގެ ނަފްސާނީ ޤާބިލުކަން އެދަރިންނަށް ނުލިބުމުގެ ފުރުޞަތު ބޮޑެވެ. ބޮޑެތި މީހުންގެ ދުނިޔެ ކާމިޔާބު ކުރުމުގެ ވިސްނުމާއި ނަފްސާނީ ކެރިފޯރުންތެރިކަން ނުލިބިދާނޭކަމުގެ ބިރު ބޮޑެވެ. އާދެ! ޢިލްމުވެރިން ވިދާޅުވާގޮތުގައި މާބަނޑުން ފެށިގެން ދަރިފުޅު ތަރުބިއްޔަތު ކުރުމާއި އޭނާގެ ވިސްނުން ތަރައްޤީކުރުމަށް ޚާއްޞަ މަސައްކަތްތަކެއް ކުރަންޖެހެއެވެ. އެ މަސައްކަތުގެ ނަތީޖާއެއްގެ ގޮތުން ދަރިފުޅުގެ ވިސްނުމާއި ނަފްސާނީ ކެރިފޯރުންތެރިކަން ތަރައްޤީވެއެވެ. އަދި އޭނާގެ ދިރިއުޅުން ކާމިޔާބުކޮށް ދިނުމުގެ ބިންގާ އަޅައިދެވެއެވެ.\nނޯޓު: މިއީ ޑރ. ޢަބްދުލް މުޙްސިން މުޙައްމަދު ދަރުމަ މަޖައްލާއަށް ލިޔުއްވާފައިވާ ލިޔުމެކެވެ.


( 29 ނޮވެމްބަރު 2021އާގުޅޭ )\nސަހުލާގެ ދެލޯ ވަނީ ބޮޑުވެފައެވެ. ޓީވީއަށް ކަޅި ދީގެން ހުރި ސަހުލާ، ވަގުތުކޮޅަކަށް ހުއްޓުން އެރިއެވެ. ހިޝާމްގެ ދަރުސް ހީވަނީ ހަމަ ސީދާ ސަހުލާއަށް އަމާޒުކޮށްގެން ދެމުންދާ ދަރުހެއް ހެންނެވެ. ކޮންމެ ގޮތެއް ވިޔަސް، ހިޝާމްގެ އެ ވާހަކަތަކުން ސަހުލާގެ ހިތުގައި ބޮޑު އިޙްސާސެއް ކެކި އުތުރިގެން ދިޔަކަން އޭނާގެ މޫނުމަތިން ފެންނަމުންދާ ކުލަވަރު ތަކުން އެނގި ހާމަވެއެވެ. ސަހުލާއަށް ހޭވެރިކަންވީ އޭނާގެ އަތުގައި އޮތް ފެންފުޅި އަތުން ދޫވެގެން އައިސްއަލަމާރި ކައިރިއަށް ވެއްޓުމާ އެކުގައެވެ. ފެންފުޅި ވެއްޓުނު އަޑަށް ހަފްސާ އާއި ގާދިރަށް އެކީގައި ބަލައިލެވުނީ ސަހުލާއަށެވެ.\n"ސޮރީ!" ސަހުލާ ވަރަށް އަވަހަށް އެހެން ބުނެ، ފެން ފުޅި ނަގައި އަލަމާރިއަށް ލިއެވެ. އަދި ދުވެފައި ކަހަލަ ގޮތަކަށް ގޮސް ވަނީ ކޮޓަރިއަށެވެ. ހަފްސާ އާއި ގާދިރު އެކަކު އަނެކުގެ މޫނަށް ބަލައިލުމަށްފަހު، ދެމީހުންގެ ނަޒަރު އަމާޒު ކޮށްލީ ޓީވީއަށެވެ.\nކޮޓަރީގެ ދެކޮޅަށް ހިނގަމުން ދިޔަ ސަހުލާގެ ހިތުގެ ތެރެއަށް ވަދެ ނުކުމެ ދިޔައީ ހަމަ އެންމެ ޖުމުލައެކެވެ. އެއީ ދަރުހުގައި ހިޝާމްގެ ދުލުން ބޭރުވެގެން ދިޔަ ޖުމުލައެކެވެ. ސަހުލާއަށް ވީ ހުރިހާ ކަމެއް ވެގެން ދިޔައީ ވެސް ހަމައެކަނި އެޖުމުލައިގެ ސަބަބުންނެވެ. ޙަލާލު ނޫން ކައިވެންޏެއް ކުރަން ސަހުލަ ބޭނުންވާ ހެނެއް ހީއެއް ނުވެއެވެ. ސަހުލާ ބޭނުން ވަނީ ޖައިޝްގެ އަންބެއްގެ ގޮތުގައި ހުންނާށެވެ. ފޭކު އަންބެއްގެ ގޮތުގައި ހުރުން ސަހުލާ ނޭދެއެވެ. ވަގުތުކޮޅަކު ވިސްނާލުމަށްފަހު ސަހުލާއަށް ރޭކައިލީ އޭނާގެ ޙާލަތެވެ. މާ ގިނަ އިތުރު "ޗޮއިސް"އެއް ނެތްކަމެވެ. ކައިވެނި ކުރަނީ ވެސް ދުނިޔެއަށް ފައުޅުވެދާނެ ލަދަކަށް ބިރުންނެވެ. ނޫނީ މީހުންގެ ދޫ ތަކުގައި ޓޭޕް އަޅައި، މަލާމާތާ ފުރައްސާރަތަކުން އެއްކިބާ ވާށެވެ. އެންމެ ބޮޑު ކަމަކަށް ސަހުލާ ނެގީ ސިއްޙަތެވެ. އެކަމުގެ ނުރައްކާ ރިޝްފާގެ ދުލުން ކިޔައި ދީފައިވާތީއެވެ.\nސަހުލާގެ ޙަޔާތުގެ އެތައް ކަމަކާ ވިސްނަމުން، ކޮޓަރީގެ ދެކޮޅަށް ހިނގަމުން ދަނިކޮށް ސަހުލާއަށް ކުއްލިއަކަށް ބަލައިލެވުނީ އޭނާގެ ފޯނަށެވެ. ފޯނު ވައިބްރޭޓް ވަމުން ދާތީއެވެ.\n"ހަލޯ!" ފޯނަށް ބަަލައިލުމަށްފަހުގައި، ދެ ޚިޔާލެއްގައި ހުރެ ސަހުލާ ފޯނު ނެގިއެވެ.\n"ސަހުލާ. ކިހިނެއްތަ؟" އެކޮޅުން ވާހަކަދެއްކީ ސަހުލާގެ ދޮންތަ ސުހާނާއެވެ. ކޮންމެވެސް އެއްޗެއް ކިޔައިގެން އޭނާ ފަށަން އެއުޅޭ މައުޟޫޢު ސަހުލާއަށް އެނގޭ ކަހަލައެވެ.\n"ރަނގަޅު!" ސަހުލާ ޖަވާބު ދިނެވެ.\n"އާނ! ދޮންތަ ބުނީ.. ތެދެއްތަ؟ ސަހުލާ މެރީ ކުރަނީތަ؟" ސަހުލާ ހިތަށް އެރި ފަދައިން ސުހާނާ މައުޟޫޢޫ ހުޅުވައިލާކަށް މާގިނަ އިރެއް ނުނެގިއެވެ.\n"އާނ! ރަން ވެސް ކިޔައިފިން. އެނގެއެއްނު؟" ސަހުލާ ފޫހި ގޮތަކަށް ވާހަކަދެއްކިއެވެ.\n"އެހެންތަ؟ ހަމަ މެރީ ކުރަނީތަ؟" ސުހާނާ އަނެއްކާ ސުވާލު ތަކުރާރު ކޮށްލުމުން ސަހުލާގެ ގާތަށް އައީ ރުޅިއެވެ.\n"އަހަރެން ޖަވާބު ދީފިން! ދެން ޖަވާބަކަށް ތަފާތެއް ނާއްނާނެ. އަހަރެންނަށް ކުރިން ވެސް އެނގުނޭ!" ސަހުލާގެ އަޑު ކުޑަކޮށް ބާރުވިއެވެ.\n"ކޮންކަމެއްތަ ސަހުލާއަށް އެނގުނީ؟" ސުހާނާ ހައިރާންވެގެން އަހައިލިއެވެ.\n"އަހަރެންނަށް އެނގޭ އަހަރެންގެ ކައިވެންޏަށް މި ޢާއިލާއިން ވީ އެއްބަސް ވުމަކީ ބޮޑު ޑްރާމާއެއްކަން. އެކަން ތި ފެންނަނީ." ސަހުލާ އެހެން ބުނުމާ އެކުގައި ސުހާނާ ހީނލިއެވެ. އެއީ ސުހާނާ ހުރީ ރުޅިން ނޫންކަން އެންގުމުގެ ގޮތުންނެވެ.\n"ބަލަ ސަހުލާ! ދޮންތަ ނާންނަމޭ ރުޅިއެއް! ދޮންތަ އަބަދުވެސް ސަހުލާ ދެކެ ލޯބިވަމޭ. ދޮންތަގެ އިތުރު އަންހެން ކޮއްކޮއެއް ހުރީކީ ނޫން. ދޮންތަ ނުބުނާނަން ދޮންތަ މިހުރީ ވަރަށް އުފަލުންނޭ. ސަހުލާ މެރީ ކުރާތީ. އެއީ ވެސް ދޮންތަ ސަހުލާ ދެކެ ލޯބިވާތީ. ސަހުލާއަށް ދެރައެއް ދޭން ނޭދޭތީ.." ސުހާނާގެ ވާހަކަތަކަށް ސަހުލާ މާބޮޑު ސަމާލުކަމެއް ނުދިނެވެ. "އެހެންވިއްޔާ ތޭންކްސް"އޭ ބުނެ ސަހުުލާ ފޯނު ކަނޑައިލީއެވެ. ކުރިން ވެސް ސަހުލާގެ ހިތުގައި އޮތް ނުގުޑާ ބޮޑު ޢަޒުމް، ހަމަ އެގޮތުގައި އެބަ އޮތެވެ. މުޅި ދުނިޔެ ނުރުހުނަސް، ސަހުލާ ހުރީ އެ ލޯތްބާ ދުރަށް ނުދޭން ނިންމައިގެންނެވެ.\nސަހުލާގެ ފަރާތުން ލިބުނު ރުންކުރު ޖަވާބު، ސުހާނާ ލަސް ނުކޮށް ހަފްސާ އާއި ގާދިރަށް ހިއްސާ ކުރިއެވެ. ސަހުލާގެ ކަންތައްތަކާ ވިސްނާ ވިސްނާ ހަފްސާ މިހާރު ވަނީ ވަރުބަލި ވެފައެވެ. ވިސްނަން ބޭނުން ނުވިޔަސް ހަމަ ވިސްނެނީއެވެ. ނުވިސްނާ ނުހުރެވެނީއެވެ. ވާނީ ވެސް އެހެންތާއެވެ. މައެއްގެ އިޙްސާސެއް އެހެން މީހަކަށް ނޭނގޭނެއެވެ.\nމުޅިން އައު ދުވަހަކަށް އިރު އަރައިފިއެވެ. މަޑުމަޑުން ޖައިޝްއަށް އޭނާގެ ދެލޯ ހުޅުވައިލެވުނީ މޫނުމައްޗަށް ކޮޓަރީގެ ކުޑަ ދޮރުން އިރުގެ އަލި އެޅެން ފެށުމުންނެވެ. މޫނުގައި ދެއަތް ކާއްތައިލުމަށްފަހުގައި ޖައިޝް އޭނާގެ ބޯ ހިއްލާލެވޭތޯ މަސައްކަތް ކޮށްލިއެވެ. ނަމަވެސް އެކަމެއް އޭނާއަކަށް ނުވިއެވެ. އެހިތްވަރެއް، އެބާރެއް އޭނާގެ ހައްޓަކު ނެތެވެ. ޖައިޝް އޭނާގެ މޫނު އަނބުރައިލީ އޭނާގެ ކަނާ އަތަށްވާ ފަޅިއަށެވެ. އެނދުގައި ގަދަ ނިދީގައި އޮތީ އޭނާގެ އެންމެ ގާތް ރަޙުމަތްތެރިޔާ ޔުއާދެވެ.\n"ޔުއާދު! ބްރޯ!" ޖައިޝްގެ އަނގައިން ނުކުތް ބަސްތަކުގައި އެއްވެސް ވަރެއް ނެތެވެ. ޖައިޝް ގެންދިޔައީ ހުއްޓާ ނުލާ ޔުއާދަށް ގޮވަމުންނެވެ.\n"ކީކޭ ބްރޯ!" ލޯ ނުހުޅުވައި އޮވެގެން، ނިދި ރާގެއްގައި އެންމެ ފަހުން ޔުއާދު ޖަވާބު ދިނީ އެތައް ފަހަރަކު ޖައިޝް ގޮވި ފަހުންނެވެ. އެދެމީހުން ވެސް އެވަގުތު ތިބީ ނިކަން ބޮޑަށް މަސްތުވެފައެވެ. އެދެމީހުން އޮތް ކޮޓަރި ތެރޭގައި އެއްވެސް ސާފު ކަމެއް ނެތެވެ. ދެ ބިޔަރު ހުސް ފުޅި އާއި 1 ވައިން ފުޅި ކޮޓަރި ތެރެއަށް ވެއްޓިފަ އޮތެވެ. ހުސްވެފައި ހުރި ސިނގެރޭޓު ފޮށި ތަކުން މުޅި ކޮޓަރި އޮތީ ގޮނޑު ވެފައެވެ. ޖައިޝްގެ ކޮޓަރި އަކީ އޭނާގެ މަސްތުގެ ޖަގަހައެވެ.\n"ބްރޯ! މި ފޯނު ނަގާބަލަ! ސަހޫ އެ ގުޅަނީ. ބުނޭ އަހަރެން ފެންވަރަން ވަދެއޭ." ޖައިޝް ފޯނު ދިއްކޮށްލީ ޔުއާދުގެ އަތަށެވެ.\nޔުއާދު ފޯނު ނަގައި، ޖައިޝް ބުނި ފަދައިން ސަހުލާއަށް ޖަވާބު ދިނެވެ. ޔުއާދުގެ ވާހަކަ ޤަބޫލުކޮށްގެން ސަހުލާ ފޯނު ބޭއްވީ ޖައިޝް ފާޚާނާއިން ނުކުތުމުން ގުޅަން އެދުމަށްފަހުގައެވެ.\nމަސްތުގެ ކަނޑުން ނުކުމެ، ޖައިޝްގެ ސިކުނޑި ހަމައަކަށް އައީ ހަވީރު ވާން ގާތްވެފަ ވަނިކޮށެވެ. ޖައިޝް ލަސްނުކޮށް ގުޅީ ސަހުލާއަށެވެ. ދަޢުވަތު ދިނީ ސީދާ އެގެއަށް އައުމަށެވެ. "އާނއެކޭ" ބުނެ ސަހުލާ ނަލަ ވެލަން ދިޔައިރު އިރު، ޖައިޝް ފެށީ އޭނާގެ ކޮޓަރި ސާފު ކުރާށެވެ.\n"ދަރިފުޅާ!" ކޮޓަރިން ސަހުލާ ނިކުތް އިރަށް ސިޓިންގރޫމްގައި އިން ހަފްސާ ގޮވައިލިއެވެ. ހަފްސާގެ ގާތުގައި ހިޝާމް އިނުމުން، މިދަނީ ބޭރަށޭ ކިޔާފައި ހިނގައިގަންނަން ސަހުލާ ކޮންމެވެސް ވަރަކަށް ފަސްޖެހުނެވެ.\n"ދަރިފުޅު ބޭނުން ވިއްޔާ މިގޭގަ އުޅެވޭނެ އިނގޭ! ކައިވެންޏަށް ފަހު ވެސް.." ހަފްސާ އެހެން ބުނެލީ ސަހުލާ އެގެއިން ނުކުންނަން އެއްޗެހި ޕެކް ކުރަމުން ދާކަން އެނގުމުންނެވެ. އެއްވެސް އެއްޗެއް ނުބުނެ ހުރެފައި ސަހުލާ ހިނގައިގަތީ ހަފްސާގެ ގާތަށެވެ.\n"ނޫން މަންމާ! އަހަރެން ބޭނުމެއް ނޫން މަންމައަށް އެއްވެސް އުނދަގުލެއް ޖައްސާކަށް. އަހަރެންނަށް އަހަރެންގެ ލައިފް މެނޭޖު ކުރެވޭނެ. މަންމަމެން ރުޙޭ ދުވަހަކުން އަހަރެން މިގެއަށް ޖައިޝް ގޮވައިގެން އަންނާނަން. އަހަރެންނަށް އެނގޭ މަންމަމެން އަސްލު މި ކައިވެންޏަށް ޤަބޫޫލު ނޫންކަން. އެކަމުވެސް މަންމާ! އަހަރެން މަންމަ ދެކެ ރުޅިއެއް ނާންނަން." ސަހުލާ އެހެން ބުނުމަށްފަހުގައި އެތަން ދޫކޮށް ދިޔައެވެ. އެއްވެސް މީހަކަށް ސަހުލާ ދެއްކި ވާހަކަ ތަކަށް ރައްދު ދޭން ފުރުޞަތު ނުދީއެވެ. ޙަޤީޤަތުގައި ހަފްސާ ވެސް ހުރީ ސަހުލާގެ ވާހަކައަށް ނިސްބަތްކޮށް އެއްވެސް އެއްޗެއް ބުނަން ބޭނުން ވެފައެއް ނޫނެވެ.\n"މަންމަ ހިތްވަރު ކުރާތި! ހުރިހާ ކަމެއް ވެސް ވާނީ ރަނގަޅަށް. އިންޝާﷲ. " ހިޝާމް މަޑުމަޑުން އޭނާގެ ކަނާއަތް ބާއްވައިލީ ހަފްސާގެ ވާއަތް މަތީގައެވެ. އަދި ހަފްސާއަށް ހިތްވަރު ދިނެވެ.\nދޮރުގައި ޓަކި ދިނުމާ އެކުގައި، ޖައިޝް ދޮރު ހުޅުވައިލިއެވެ. ބޭރުގައި ހުރި ސަހުލާއަށް ބަލައިލުމާ އެކުގައި ޖައިޝް ވަގުތުކޮޅަކަށް ހުއްޓުން އެރިއެވެ. ޖައިޝްގެ އަނގައިން އެއްވެސް އެއްޗެއް ނުބުނެވިގެން އުޅެނިކޮށް ސަހުލާ ރަކި ގޮތަކަށް ހީނލިއެވެ. އެއީ ޖައިޝްގެ ދުލުގައި ފެވެމުންދާ ބަސްތައް އެނގުމުންނެވެ. އެ ދުލުން ބޭރު ވާނީ ކޮންމެވެސް ތަޢުރީފުގެ ބަސްތަކެއްކަން ސަހުލާއަށް އެނގޭތީއެވެ.\n"ބުނާނެ އެއްޗެއް ނޭނގެ. ހަމަ ސްޕީޗްލެސް." ޖައިޝްގެ ތުންފަތުން ލުއި ހިނިތުން ވުމެއް ދުވެލިއެވެ.\n"ދެން، އެކަމު ކޮންމެވެސް އެއްޗެއް ބުނެބަލަ!" ސަހުލާ ހީނލިއެވެ.\n"ހާދަ ރީއްޗޭ! ގްރީން އައިސް. ފަން އިސްތަށިގަނޑު. ލޯބި ކޯކޮޅު. ސާދާ މޫނު. ހެހެ! ދެން ނޭނގެ. އެހާ މޮޅެއް ވެސް ނުވާނެ." ޖައިޝްގެ އަތުގެ ތެރޭގައި އޮތީ ސަހުލާގެ ފަން އިސްތަށިގަނޑެވެ. އިސްތަށި ތަކުގައި ފިރުމަމުން ޖައިޝް ވާހަކަދެއްކިއެވެ. މީ ޖައިޝްގެ އާދައެވެ. ސަހުލާއަށް އަބަދު ތަޢުރީފު ކުރާނެއެވެ. ސަހުލާގެ ލޮލުގެ އަސަރުގައި އަބަދުވެސް ޖައިޝް ޖެހެއެވެ. ސަހުލާގެ ރީތިކަން ސިފަކޮށް ދިނުމަށް ރީތި ލަވަތައް ޖައިޝް ކިޔައިދީ ހަދައެވެ. ޖައިޝްގެ ފަރާތުން ފެންނަ މިފަދަ "ލޯބި" ސިފަތަކަކީ ޖައިޝްގެ ލޯބީގައި ސަހުލާގެ ހިތް އެވަރަށް ބެދިގެން ދިޔަ އެއް ސަބަބެވެ. ސަހުލާ ކޮޓަރިއަށް ވަނުމާ އެކުގައި، ސަހުލާގެ ފަހަތުން ޖައިޝް ގޮސް ބައްދައިލީ ސަހުލާގެ ގައިގައެވެ. ސަހުލާ ހީނލައިގެން ހުރެ، ޖައިޝްގެ މޫނާވާ ފަޅިއަށް އެނބުރެލިއެވެ. އަދި އިތުރަށް ޖައިޝްއާ ގާތްވެލިއެވެ. ޖައިޝްގެ ގައިން ދުވަމުންދާ ލުއިލުއި 'އިމޯރޝަން" ސެންޓުގެ ވަހާ އެކުވެގެން "ސިނގެރޭޓު" ވަސް ސަހުލާގެ ނޭފަތުން ޖާގަ ހޯދިއެވެ. އެ ވަހަކީ ސަހުލާގެ ހިތް އެވަހަކަށްޓަކައި ލަންބުވައިލި ޖައިޝްގެ ވަހެވެ. މި ދުނިޔޭގެ ކޮންމެ ތަނަކުން ވިޔަސް، އެވަހުން ސަހުލާ ޖައިޝް ހޯދާނެއެވެ. އޭނާ ވަކިކުރާނެއެވެ. އެކަހެރި ކަމާއެކުގައި އެދެމީހުންގެ "ލޯބިލޯބި ގުލްޝަނުން" ލިބޭ ލޯބިލޯބި މަސްތީ ފެންފޮދުން އެދެމީހުން ވެސް ދިޔައީ ކަރު ތެތްމަމުންނެވެ. އެރޭ 11 ޖަހާ ބޮޑުވަންދެން ސަހުލާ އެގޮތުގައި ހޭދަކުރިއެވެ.\nދުވަސްތައް ވޭތުވަމުން ގޮސް ސަހުލާ އާއި ޖައިޝްގެ ކައިވެނީގެ ގޮށް ބާރުކޮށްލާ ދުވަސް ޖެހިއްޖެއެވެ. ގުނަމުން ދިޔައީ އެކަމަށްޓަކައި އެންމެ ފަހުގެ ގަޑި އިރުތަކެވެ. ދުވަސް ފެށި، މެންދަމުގެ ވަގުތުގައި ވެސް ސަހުލާގެ ލޮލަށް ނިދީގެ އެއްވެސް އަސަރެއް ނުކުރިއެވެ. އެއީ އިރު އަރަން ތައްޔާރު ވަމުންދާ ދުވަހުގައި ސަހުލާގެ ކައިވެނި އޮތީމައެއް ނޫނެވެ. ސަހުލާގެ ނިދި ގެއްލިފައި ވަނީ އޭނާގެ ބަނޑަށް އެރި ކުއްލި ތަދަކުންނެވެ. ބަނޑުގައި ބާލިސް އަޅައި ބާރުކޮށްގެން އޮތް އިރުވެސް އޭނާގެ ބަނޑުގެ ތަދަށް އެއްވެސް ބަދަލެއް ނައެވެ. އެނދުގައި ދެފަރާތަށް ފުރޮޅިލަން ވެސް ސަހުލާއަށް ކެތެއް ނުވެއެވެ. އެހެން އޮއްވާ ސަހުލާއަށް ކުރުވީ ތެތް ކަމެއް އިޙްސާސެކެވެ. ދެލޯ ބޮޑުކޮށްގެން އޭނާއަށް އޮވެވުނީ މިވަނީ ކީއްކަން ނޭނގި، ބިރުގަތް ފައެވެ. ދެލޯ ބޮޑުވެފައި ވާއިރު، ސަހުލާގެ ލޮލުން ވަގުތުން ކަރުނަ ފައިބައިގަތެވެ. ވަގުތުކޮޅަކު އެހެން އޮވެފައި ކުއްލިއަކަށް ސަހުލާ އެނދުން ފުންމައިގެން ތެދުވިއެވެ. ވަރަށް ވޭން އެޅިއެވެ. ނަމަވެސް ނެތް ހިތްވަރު ނެރެގެން ވިޔަސް، ސަހުލާ އެނދުން ތެދުވެއްޖެއެވެ. އަދި ބަލައިލީ އެނދުމައްޗަށެވެ. ސަހުލާއަށް ފަހަތަށް ފިޔަވަޅެއް ނެގުނީ އޭނާގެ އަމިއްލަ އިޚުތިޔާރުގައެއް ނޫނެވެ. ލޮލުން ފައިބަމުންދާ ކަރުނަތައް ވީ އިތުރެވެ. ތުންފަތުގެ ތިރީ ތުންފަތް ތެޅިގަތީ ހިތަށް ލިބުނު ހިތްދަތި ކަމަކުންނެވެ. ސަހުލާއަށް ހަމަ ރަނގަޅަށް ވެސް ރޮވިއްޖެއެވެ. (ނުނިމޭ)


Juhooree party ge ticket 36 beyfulhakah dheefi\nޖުމްހޫރީ ޕާޓީއިން ޓިކެޓް ދިން ފަސް ބޭފުޅަކު --\nޖުމްހޫރީ ޕާޓީއިން އަންނަ ރައްޔިތުންގެ މަޖިލީހުގެ އިންތިހާބަށް 36 ބޭފުޅަކަށް ޓިކެޓް ދޭން މިރޭ ނިންމައިފި އެވެ. އެ ނިންމުން ނިންމެވީ އެ ޕާޓީގެ ލީޑަރު ގާސިމް އިބްރާހިމެވެ.\nމަޖިލިސް އިންތިހާބުގައި ޖުމްހޫރީ ޕާޓީގެ ޓިކެޓް ވާދަ ކުރަން ބޭނުންވާ މީހުންނަށް ފުރުސަތު ހުޅުވާލުމުން 97 މީހަކު ޝައުގުވެރިކަން ފާޅުކޮށްފައިވެ އެވެ. އެއީ 61 ދާއިރާއަކަށެވެ. އޭގެ ތެރެއިން 36 ދާއިރާއެއްގެ ޓިކެޓް ދޭނެ ފަރާތްތައް މިރޭ ގާސިމް ވަނީ ކަނޑައަޅުއްވާފަ އެވެ.\nއޭގެ ތެރޭގައި ހުދު އެމަނިކުފާނާއި އެ ޕާޓީގެ ލީޑަޝިޕްގެ އެހެން ބޭފުޅުން ހިމެނިވަޑައިގަންނަވަ އެވެ. އެއީ އެ ޕާޓީގެ ޕީޖީ ލީޑަރު އަބްދުﷲ ރިޔާޒާއި އެޑްވައިޒަރުން ކަމަށްވާ މުހައްމަދު ނާޒިމާއި މުހައްމަދު ޖަމީލެވެ.\nއޭގެއިތުރުން ޕާޓީއަށް މިފަހުން ގުޅިވަޑައިގެންނެވި ކުރީގެ ޔޫތް މިނިސްޓަރު އިރުތިޝާމް އާދަމާއި ކުރީގެ އެކްޓިން ކޮމިޝަނާ އޮފް ޕޮލިސް އަބްދުﷲ ނަވާޒާއި ބާސްކެޓް ކުޅުންތެރިޔާ އައިނަތު ނާޒިމާއަށް ވެސް ޓިކެޓް ދޭން ވަނީ ނިންމާފަ އެވެ.\nމަޖިލީހުގެ ގޮނޑި ގެއްލުނު ކަމަށް ކަނޑައެޅި 12 މެންބަރުންގެ ތެރެއިން އެ ޕާޓީގައި ތިއްބެވި ބޭފުޅުންނަށް ވެސް ޓިކެޓް ދޭން ވަނީ ނިންމާފަ އެވެ. އޭގެ އިތުރުން މިހާރު މަޖިލިސް މެންބަރުންގެ ގޮތުގައި ތިއްބެވި އެ ޕާޓީގެ މެންބަރުންނަށް ވެސް ޓިކެޓް ދޭން ނިންމާފައިވެ އެވެ.\nޓިކެޓް ދިން 36 ބޭފުޅުން\nހދ.ހަނިމާދޫ ދާއިރާ - ޙުސައިން ޝަހުދީ\nހދ.ކުޅުދުއްފުށީ އުތުރު ދާއިރާ - ނަޞްރުﷲ އިސްމާޢީލް\n.ކަނޑިތީމު ދާއިރާ - މުޙައްމަދު ޙުސައިން\nރ.އުނގޫފާރު ދާއިރާ - އިލްހާމް އަޙުމަދު\nރ.މަޑުއްވަރީ ދާއިރާ - މުޙައްމަދު އަމީތު އަޙްމަދު\nބ.ކެންދޫ ދާއިރާ - ޢަލީ ޙުސައިން\nޅ.ކުރެންދޫ ދާއިރާ- އަހުމަދު މުސް\nކ.ކާށިދޫ ދާއިރާ - މާޖިދު ސުލައިމާން\nއއ.މަތިވެރި ދާއިރާ - ޙަސައިން މުހައްމަދު\nއއ.ތޮއްޑޫ ދާއިރާ - އިބްރާހީމް ޙަސަން\nއދ.މާމިގިލީ ދާއިރާ - ޤާސިމް އިބްރާހިމް\nއދ.ދަނގެތީ ދާއިރާ - މުހައްމަދު ނާޒިމް\nވ.ކެޔޮދޫ ދާއިރާ - މޫސާ ނިޒާރު އިބްރާހީމް\nތ.ވިލުފުށީ ދާއިރާ - ރިޔާޒް ރަޝީދު\nތ.ތިމަރަފުށީ ދާއިރާ - ޢަބްދުﷲ ރިޔާޝް\nތ.ގުރައިދޫ ދާއިރާ - ޙުސައިން މަނިކު ދޮންމަނިކު\nލ.އިސްދޫ ދާއިރާ - އަލީ ޙަމީދު\nލ.ފޮނަދޫ ދާއިރާ - ފާތިމަތު ޒަޢީމާ\nލ.ގަމު ދާއިރާ އާދަމް ޢާޞިފް\nލ.މާވަށު ދާއިރާ - އަހުމަދު އަޒްހާން ފަހުމީ\nގއ.ވިލިނގިލީ ދާއިރާ - ސައުދު ޙުސައިން\nގއ.ގެމަނަފުށީ ދާއިރާ - ޢަލީ ޢާދިލް\nގއ.ދާންދޫ ދާއިރާ- މުޙައްމަދު ޝިޔާމާ\nގދ.ތިނަދޫ ދެކުނުދާއިރާ - ޢަބްދުﷲ އަޙުމަދު\nގދ.ފަރެސްމާތޮޑާ ދާއިރާ - މުޙައްމަދު މުޚްތާރު\nޏ.ފުވައްމުލަކު އުތުރުދާއިރާ - އަލީ ޝާހު\nސ.ހިތަދޫ މެދު ދާއިރާ - ހުސައިން ސޯލިހު\nހެންވޭރު ދެކުނު ދާއިރާ - އިރުތިޝާމް އާދަމް\nހެންވޭރު އުތުރު ދާއިރާ - އަލްހާން ފަހުމީ\nމައްޗަންގޮޅި ދެކުނުދާއިރާ - އިބްރާހިމް މަމްނޫން\nމާފަންނު ދެކުނުދާއިރާ - މުޙައްމަދު ހަމްދޫން\nވިލިމާލެ ދާއިރާ - ޑރ.މުޙައްމަދު ޖަމީލު އަޙްމަދު\nގަލޮޅު ދެކުނުދާއިރާ - ޢަބްދުﷲ ނަވާޒު\nހެންވޭރު ހުޅަނގުދާއިރާ - ޢާއިޝަތު ނާޒީމާ\nބިލެއްދޫ ދާއިރާ - އަހްމަދު މުބީން\nމަހިބަދޫ ދާއިރާ - އަހުމަދު ސުނީލް\nދެން ހުރި ދާއިރާތަކާ ގުޅޭ ގޮތުން ދެ ދުވަހެއްގެ ތެރޭގައި ގޮތެއް ނިންމަވާނެ ކަމަށް ގާސިމް ވިދާޅުވި އެވެ.\nގާސިމް ވިދާޅުވީ ކެންޑިޑޭޓުން ހޮވުމުގައި އެންމެ ބޮޑަށް ބަލާނީ އެ ދާއިރާއެއް ކާމިޔާބު ކުރެވޭނެ ކެންޑިޑޭޓަށް ކަމަށެވެ. އެމީހަކީ އިއްޔެ ޕާޓީއަށް ވަންނަ މީހަކަށް ވިޔަސް މައްސަލައެއް ނެތް ކަމަށެވެ. ޕާޓީގައި 20 އަހަރުވުމަކީ އަދި އެމީހަކަށް ޓިކެޓް ދޭން ޖެހޭ ސަބަބެއް ނޫން ކަމަށް ވިދާޅުވި އެވެ.\nވޯޓު ދޭން މީހުން ބަލަނީ އެ މީހަކަށް ކަމަށާއި ކޮން ޕާޓީއެއްގެ މީހެއްތޯ ބަލަނީ މަދު ފަހަރެއްގައި ކަމަށް ގާސިމް ވިދާޅުވި އެވެ. އެހެންވެ ޓިކެޓް ދިނުމުގައި އިސްކަން ދޭނީ މީހުންގެ ލޯތްބާއި ތާއިދު ލިބޭނެ މީހަކަށް ކަމަށް ގާސިމް ވިދާޅުވި އެވެ.\nއޭގެއިތުރުން އެމީހެއްގެ ތައުލީމާއި ތަޖުރިބާއަށް ވެސް ބަލާނެ ކަމަށް ވެސް ގާސިމް ވިދާޅުވި އެވެ.\nގާސިމް އިބްރާހިމް ޑރ. މުހައްމަދު ޖަމީލް އަހުމަދު މުހައްމަދު ނާޒިމް + ޖުމްހޫރީ ޕާޓީ އަބްދުﷲ ރިޔާޒް މަޖިލިސް އިންތިހާބު 2019


Hong Kong muzaaharaa: Fuluhun muzaaharaa kuramundhaa meehun thibi...\nހޮންކޮންގެ މުޒާހަރާ: ފުލުހުން މުޒާހަރާ ކުރަމުންދާ މީހުން ތިބި ޔުނިވަރސިޓީ ވަށައިލައިފި\nހޮންކޮންގގައި ކުރަމުންގެންދާ މުޒާހަރާ ތަކުގައި އެ ގައުމުގެ ޔުނިވަރސިޓީތައް އަންނަނީ ބޭނުން ކުރަމުން\nކ. މާލެ | 19 ނޮވެންބަރ 2019 | އަންގާރަ 09:40 | 3,690\nހޮންކޮންގ މުޒާހަރާގެ ތެރެއިން - އިންޑިޕެންޑެންޓް\nހޮންކޮންގެ އެތައް ހާސް ބަޔަކު މުޒާހަރާ ކުރުމަށް އެއްވެފައި ތިބި ޕޮލެޓެކްނިކް ޔުނިވަރސިޓީ އެ ގައުމުގެ ފުލުހުން ވަށައިލައިފިއެވެ.\nހޮންކޮންގެ ސަރުކާރާއި ދެކޮޅަށް މުޒާހަރާ ކުރަމުން ގެންދިޔަ މީހުން އެގައުމުގެ ޕޮލެޓެކްނިކް ޔުނިވަރސިޓީ ކެމްޕަހެއްގައި ހަރަކާތްތެރިވާން ފެށީ ނިމިދިޔަ ހަފްތާގެ ތެރޭގައެވެ. އަދި ފާއިތުވި ދުވަސްތަކުގެ ތެރޭގައި އެ މީހުންނާއި ފުލުހުންނާއި ދެމެދު ކުރިމަތިލުންތައް ވަނީ ހިނގައިފައެވެ. އެގޮތުން މުޒާހަރާގެ ބައިވެރިން ވަނީ ފުލުހުންނާއި ދިމާލަށް ޕެޓްރޯލް ބޮން އުކާ ދުނި ޖަހައިފައެވެ. އަދި ފުލުހުން ވަނީ މުޒާހަރާ ކޮންޓްރޯލް ކުރުމަށް ކަރުނަ ގޭހާއި ފެން ޖަހައިފައެވެ.\nފުލުހުން ހޯމަ ދުވަހު ޔުނިވަރސިޓީ ތެރެއަށް ވަންނަން އުޅުމުން މުޒާހަރާގެ ބައިވެރިން ވަނީ އިތުރަށް ޕެޓްރޯލް ބޮމުން ފުލުހުންނަށް ހަމަލާ ދީފައެވެ. އަދި މުޒާހަރާގެ ބައިވެރިން ޔުނިވަރސިޓީ ދޫކޮށް ދާން އުޅުމުން ވަނީ ކަރުނަ ގޭހާއި ރަބަރު އުންޑަ ޖަހައިފައެވެ.\nޕޮލެޓިކްނިކް ޔުނިވަރސިޓީގެ އޮފިޝަލަކު ބުނީ އެ ޔުނިވަރސިޓީގައި ތިބި ދަރިވަރުން ޔުނިވަރސިޓީ ދޫކޮށް ދިޔުމަށް އަންގައިފައިވާނެ ކަމަށާއި މިވަގުތު އެތަނުގައި ތިބީ އެކްޓިވިސްޓުން ކަމަށް ބުނެފައެވެ.\nހޮންކޮންގެ ފުލުހުން ވަނީ ޔުނިވަރސިޓީގައި ތިބި މީހުން ހަތިޔާރު ބެހެއްޓުމަށްފަހު ޔުނިވަރސިޓީ ދޫކޮށް ދިޔުމަށް އަންގައިފައެވެ. ނަމަވެސް މުޒާހަރާގެ ބައިވެރިން ބުނަމުން އަންނަނީ ފުލުހުން އުޅެނީ އެމީހުން ހައްޔަރު ކުރުމަށް ކަމަށް ތުހުމަތު ކުރަމުންނެވެ.\nހޮންކޮންގައި އޭޕްރީލް މަހު ފެށުނު މުޒާހަރާތަކުގައި ޔުނިވަރސިޓީ ފަދަ ތަންތަނަށް މުޒާހަރާގެ ބައިވެރިން ދަނީ ވަންނަމުންނެވެ. އެގޮތުން ޗައިނީސް ޔުނިވާސިޓީ އޮފް ހޮންކޮންގ އަށް ވެސް މުޒާހަރާގެ ބައިވެރިންވަނީ ވަދެފައެވެ. މި ކަމުގެ ސަބަބުން އެ ޔުނިވަރސިޓީގެ ކިޔެވުން ވަނީ މެދު ކަނޑައިލައިފައެވެ.